text:
話咁快,2007年已到最後一個月了.亦係公司旅行的日子.
「今年想去邊度?」
「我想唔去...」
劉Sir太懶了,要行要出汗千祈唔好搵佢.當然冇講到出口咁衰仔啦.不過,最後表決,都係唔使去.因為大陸同胞的帶契:大陸政府硬性規定一至五六點後加班費x1.5,星期六日唔准返工返者人工雙計,再加大量保障金服務金同保險,香港人的所謂工作福利晨早落後人幾條青山道咁遠,亦因為而家大陸唔使/唔准星期六返工,香港公司亦因此受惠,唔係返五日,變長短週嗟老細點會咁好死丫,冇野做都屈你返公司使盡你啦,
「香港人,仲以為自己高級過『大陸哩』?醒覺吧,自己一早做緊傻仔都唔知.」
轉左長短週,自然個個唔想去旅行,老細梗係唔會話返工時間去一定係放工去,而家星期六放假喎大陸仲叫我去?暴動都似.全場一致通過,今年唔去旅行.就算真係去,都唔關我事,我有免旅行金牌:
「搞錯!你好揀唔揀,揀星期六晏晝先黎?」
之前有個同事走左,佢手頭上最大兩個客交俾我跟,唔知點解d大客永遠鍾意星期六日先黎.即係你黎傾生意一回事,平時黎到傾一大輪阻住放工,已經係天理不容;禮拜日或者紅假黎,叫做可以補假,免卻千刀萬剮;星期六晏晝返工一向冇得補,揀禮拜六晏晝先黎,就真係粗口問候都唔夠.為左條友,朝早專登執足成朝辦房,搞一大輪已經差唔多放工.不過四點先到,仲有排捱.點算?
「梗係落街食飯啦唔通繼續留係公司做野咩!」
大把時間,周圍行,走上舖頭睇睇新到批貨,
「叉多.」
再走過信和探探107...頭馬煲姐(記得去冬購節幫襯107呀!),然後行番去太子食第尾.
「唔食且豐?」
「且豐已死!有背景你就明!」
冇錯,而家且豐,已經唔再係且豐.第尾且豐午飯價錢唔係差好遠,不過講質素完全冇得比,且豐話晒同晚餐一樣俾成塊扒你鋸喎,lunch唯一衰係冇雪糕食,第尾真係由頭好食到尾架由起盤個湯到正餐到埋尾餐飲雪糕全部一X流,冇左個雪糕好唔開心架,不過少杯雪糕價錢平一半,你揀邊樣先???
「野食確係無能敵,只係午市班侍應,服務態度真係差到仆.」
一面食一面聽歌一面睇書,埋單先兩點幾,仲可以兜多陣太子.近來同事度撻左隻餅黎食超正,不過度度都唔見有,佢買果間批發又唔係成日返貨,有時間自己出黎尋尋寶.雖然零食舖越開越多,可惜在冇幾多間唔係賣日本零食,冇辦法香港人始終崇日,而果隻餅係菲律賓出品,自然唔知邊度搵,入埋士多辦館都唔見有,仍需努力.不過搵到幾間賣朱古力薯片蝦條零碎野好平,食完餅過黎補給番轉都好喎.
「似乎第時出街除左行玩具舖,仲要行埋零食舖先開心返歸.」(CD舖?已經唔行了,做果行厭果行)
三點鐘返到公司,野做晒個會準備晒,有乜搞?
「梗係訓啦.支力呀大佬冇訓晏覺.」
訓...訓....訓......訓極,都唔見人.人地黎搵你開會傾生意,自己一分鐘都唔遲得,但個客永遠奉旨例遲,就係如此不公平.只遲半個鐘,算俾面架喇,當初等極冇影又冇電話,以為五點先肯黎添呀.話晒係公司其中一個大客,係認真d架喇(「認真」=「勉為其難地落少少力做野」).好在個客都識做,平時呢d會冇兩個幾鐘唔會完,今次一個鐘條友就走人,叫做五點九走得唔使六點啦 - 雖然冇咩分別,幾點走,都係冇得補假補水.
「見完得唔得先?」
「唔理大客定係細客,會落單就係好客,先係好客.」
收工,即上舖頭,因為:
既然見完個大客,大喎,冇理由唔俾足心機做好佢卦?就等我放假都返黎公司做埋d野佢先,噉先對得住個客,對得住老細!
「挑!扮晒野!襯星期日返黎呃假咋卦!」
「...其一啦!真係要做野的!」
個客選左好多貨,寫番個會議紀念有排整,梗係今日返公司搞掂佢先,禮拜一至五用黎吞pop架嘛!仲要今日返公司一個人都冇玩晒喎咁開心!每次禮拜日需要返公司加班,我同會計靚女都會好有默契夾定一齊返,通常都係講到大家點早點早,跟住大家一齊鬼死咁遲起身,然後我返到公司佢仲未返到,結果梗係我打住卡等佢返買埋早餐上黎啦 - 今日就勁d返到黎已經食得lunch.
「食邊間呀?禮拜日我地食開果個茶餐廳冇餐叫,貴喎!」
「食拿渣麵囉!」
我最鍾意食拿渣麵,襯我.本身阿姐都唔多想送,
「禮拜日已經唔夠人用!嗌得兩碗咁少仲要我送埋上黎俾你地?」
簡直係求契哥噉求,最後阿姐先肯接我地張單.唔知係咪因為噉而唔妥我地.送到上黎,大家食得好開心,點知食得幾啖仔:
「嘩!!烏蠅!!!!」
會計靚女即席狂嘔.我?狂笑.
「初時以為係豆豉!點知睇真d,有翼架,原來係烏蠅黎!嘔!!」
「哈哈哈哈哈哈~」
「唔制!我冇事你有事!你快d過去自首睇睇隻烏蠅陪我一齊嘔!」
「我先冇咁蠢!」
佢嘔完,我照食完全冇問題,冇辦法,劉Sir比那渣麵更那渣,區區一隻烏蠅嚇佢唔到,請各位包容.成朝就係噉樣,返到公司玩玩寫寫聽聽歌就到食飯時間,食埋個飯,都仲係接近咩都冇做過.跟住連有劉Sir咁頹的經理都返埋,
「經理,大陸禮拜日返工計雙工喎!我地呢?」
「咪玩啦!唔係近來多野做,我都唔會禮拜日返啦!貪得意咩!」
經理都噉講,我更加冇心情做野,訓覺算啦.訓醒就夠鐘熄機打卡去舖.經理問:
「喂!返黎就係訓覺同開公數食車仔麵,其實你返黎做乜?」
「冇,貪得意嗟!」
「又黎?」
「正嘛水貨真係!」
貨單名,希望你識,阿冷哥實知.其實呢批貨唔係一批貨,係兩批貨黎:上星期到左一水,今個禮拜再黎,時間&精神關係先一次過出貨單 - 入一次貨執一次貨整一次貨單你估咁容易咩.歷史性地返左band tee,不過OPETH同EMPEROR,仲有冇人會要會理?希望最後唔係又係我自己買番填數,買碟已經夠多.碟更加唔使講,接近全部kill me.WITHIN TEMPTATION返到難得之"The Dance",係仲玩真正gothic metal,仲有男死腔果陣,只係唔知會唔會有人搵,因為佢地後來之發展,係其中一個gothic metal「沒落」象徵同「里程碑」,但有趣地WT和gothic metal整體係「沒落」之後先商業原因先多人識,只弔詭在「沒落」果種先會有人受,真正果種反而好多「聽gothic metal」人士唔鍾意 - 冇女性,已經少左60%人聽.我鍾意就得啦,相信WT個名都引到人卦,況且呢隻碟真係正.經典果堆好似IMMORTAL,IMMOLATION,ENTOMBED,SEAR BLISS,LIMBONIC ART,WINDIR,GOREROTTED,WITCHFINDER GENERAL,我諗唔需要多講或解釋,搵metal果班應該知道係咩黎同知點解要搵同值得聽之原因 -
「我諗.」
其他唔出名但我鍾意,有SpiRitual,電子版ORPHANED LAND,一聽就知道係德國band佢地玩電子確係有一手同別有味道.HARDINGROCK,Ihsahn同佢老婆繼STAR OF ASH同PECCATUM又一新搞作,PECCATUM冇時間話唔玩,轉頭又整HARDINGROCK,其實同PECCATUM好似不過古典變folk,唔知佢兩公婆諗乜.ENSIFERUM新碟返左,個人覺得好過上隻,有人買卦,未潮完的話,亦即同TURASIS一樣;EPHEL DUATH隻remix等左好耐,我好鍾意唔知做乜春的free jazz/avantgarde jazz,「新碟」係將上隻碟remix一次,唔好remix到正常左就得我只容許佢地比以前更笨柒.兩隊瑞典all star deathGOD AMONG INSECTS同IN BATTLE係我鍾意果種,但驚喜係SCARPOINT,一隊唔pop的metalcore,技術唔高歌亦簡單玩法較feel,亦即我鍾意果種metalcore,而聽開出名metalcore band聽完會話好廢好悶果種,我膚淺嘛.GALLHAMMER冇野講,日本HELLHAMMER仲要係全女班,玩得勁癲勁過癮班日本妹又,最抵死出完live先出碟,我極鍾意HELLHAMMER加CELTIC FROST所以實支持,DARKTHRONE新碟"F.O.A.D."亦同一道理,個名全寫係咩就唔太方便講喇其實唔難估丫劉Sir成日爆,有首歌叫"Canadian Metal"笑爆,原來有得解的上Metal Archives講晒,真真正正係tribute加拿大metal,只係
「點解"F.O.A.D."『原唱』的VOIVOD冇tribute到?」
好開心原來DARKTHRONE同我一樣係Canadian metal fans,所以我決定下次夾band要cover呢首歌!上隻碟"The Cult is Alive"碟名歌名加班友舉動已經笑死,新碟再下一城,歌詞你睇"Canadian Metal"已經知根本唔關black metal事,變番八十年代真正metal歌詞,音樂完全回到過去做到足老祖宗CELTIC FROST,連唱都要扮到90%(可惜唔係100%,過左頭幾首唱已經black番唔再CELTIC FROST了),即係個個講DARKTHRONE都係Hunger Hunger Hunger,我反而繼"Soulside Journey"之後冇幾多隻鍾意,直到最新兩隻,一來又係HELLHAMMER&CELTIC FROST情意結,二來
「就係貪佢夠on9吹咩!」
而家DARKTHRONE俾我感覺,係過左海成左仙(佢地語言係「成左撒旦」or「成左維京」),black metal玩夠錢賺夠,而家係享受做明星樂趣,既然成左名又上埋神檯,就玩野:
「就睇而家班白痴仔係咪因為我地係DARKTHRONE,就大佬玩乜佢地聽乜!」(希望你睇得出呢句係BEYOND tribute)
上隻碟已經完全無聊,照咁多人聽咁多人話好聽;新呢隻更戇居 - 歌詞方面,音樂我覺得反而「正經」左只係歌詞實在柒得離奇 - 一樣個個話買個個話正.因為音樂?因為DARKTHRONE.我睇到佢兩條友面上燦爛笑容.因為我都係白痴仔,加見過好多白痴仔.
「今水貨真係正到黐線.」
所以,終於有人出現了今日,仲要同批貨一樣咁on9,幾個月黎首次全世界蒲頭,當連市長伉儷同107都現身,就知道又係TRHK怒玩怒食的一天.好在,生意都唔錯仲係月來新高.但要日日咁好先唔使死(住).
「即日起,我正式同仙果園割席.」
晚飯叫仙果園,見今日咁好生意,叫左個下午茶食碗麵加杯珍珠奶茶再整多個多士.先,奇慢送上黎;再,送到上黎之後,個下午茶當正餐計計多左成十蚊,小一大輪先收番下午茶價.跟住戲肉:個外賣仔一走,成杯奶茶倒Q晒,成身成櫃成地都係.好在時值全皆旺進入無人島時期,唔係俾人笑到仆街.又好野喎,平時好叉多紙巾,今日搵到一包咁大把,危急關頭管理處電話永遠打唔通一定搵唔到阿姐拎地拖上黎幫拖,窮途末路之際,救星出現了:
「好在我上黎皆旺搵龜仙人公仔!唔係你都唔知點死!」
漢 的出現,除左帶黎多一包紙巾,仲自告奮勇落街買水買布上黎救急,終於抹乾抹淨搞掂.
「換著係TRHK是但一個?有邊個唔係指住笑唔幫拖請自首!」
晏晝食車仔麵有烏蠅,夜晚又舖面倒瀉奶茶,近來冇乜食運.已夠令我對仙果園印象大副傾負面.
「從今以後,我唔會再食仙果園!」
「如果有人請呢?好有骨氣的劉Sir?」
「...有人請就冇計啦!我咪屈就一下自己囉!」
返到屋企,冇野做開電視,亂咁轉台,轉左去平時唔多睇的美高梅頻道,又會俾我撞到正野:
識呢套戲,因為又一份對電影的熱愛,不過主要原因,係METALLICA.
襯應景又順便,問埋:
Wild Arms係一隻PS1 RPG,屬於PS1好早期遊戲,世界觀結合西部同科幻,主角一行人四出找尋古文明聖器Arms(類槍神兵),因為係PS1第一代RPG畫面預左比唔上好多game,不過單論隻game絕對可以稱得上經典,少見RPG會揀西部做背景,亦好多mini-game同系統變化,唔係因為同期出FF7(Wild Arms早過FF7出),隻game唔會咁少人識,即係當連唔多玩RPG的我都會玩就知幾大吸引力.係我承認會玩,空想西部之世界觀絕對比RPG本身吸引,不過更大原因係soundtrack.叫做西部RPG配樂自然同樣牛仔feel,本身我已經迷牛仔野country野,所以好多人話FF系列音樂點勁,唔好意思從頭到尾FF除左陸行鳥主題曲(夠玩野)同"Eyes on Me"(王菲唱)引到我注意完全冇興趣,我反而想搵番Wild Arms隻soundtrack,單為片頭首歌已經抵晒,本身唔識吹口哨,因為intro首歌吹口哨吹到癲(出神入化我甚至懷疑過係咪真係人吹),搞到自己立即無聊研究成日吹吹吹吹吹吹.最近一個reissue版係上年孖碟版亦即上面果隻,可惜隻game知名度唔夠,要搵,真係唔邊度搵.
「賣台版賣sampled檔口會唔會有?大家去行街睇CD時,麻煩幫幫手睇睇見唔見有呢隻Wild Arms soundtrack全集"Wild Arms Complete Tracks".隻game配樂實在出色,實在懷念.」
「繼珍珠奶茶,我連可樂都唔再飲.」
無端端成杯珍珠奶茶倒到周圍都係,已經灰爆.點知倒開有條路,事隔一日,又倒多罐可樂.好在已經有豐富收拾殘局經驗.
「頂你個肺.以後唔飲可樂!」
極度眼訓.近來日頭夜晚都多野做,一日廿四個鐘除左訓覺果陣完全冇精神.老細都知我辛苦.返到公司,兩個老細已經執緊野,準備起程返工廠.
「我地走架喇,上足去成日架喇!咪作反呀你班友!」
「老細!橫掂你地今日都係一早返大陸返成日,點解唔索性直接返,係要返黎公司先?搞到我冇得叫人幫我打卡咁賤格!」
兩老一走,全公司立即玩轉.會計靚女即時鼠入會議室訓覺.
「好在今日佢兩個唔係公司,我今日眼訓到個人根本冇靈魂,佢地唔走我都唔知點算!」
「本身我就有靈魂,不過返到黎,就冇喇!」
象徵式完成幾樣需要即日搞掂之急務,就上網同聽歌寫碟評了,算檢點架喇我,其他同事要幾癲有幾癲.玩玩下都玩到悶,公司今日出糧,冇野做走左落銀行睇睇條數.因為公司係工商出糧而我戶口係恆生,個個月出糧之後都要我手頭去工商機拎晒d錢出黎,再走番去恆生機入左佢.而家中銀機裝修左靚過以前冇咁殘(中資機構d野永遠充滿大陸色彩霉霉爛爛),破天荒地有得插耳筒.
「提款機都有得插耳筒?」
真係咁大個仔都未見過.反正無聊,隊左自己個耳筒入去.聽到d乜?全真人發聲語音指示.係冇的.都係平時的篤篤篤篤篤篤篤掣聲.我見過最無謂的配套,果真中資.
「唔插又係篤篤篤插左又係篤篤篤,又唔係多d咩特別聲或者指引,俾個位我玩耳筒做乜?等我覺得自己玩緊ICQ?」
無聊,都玩左兩個字,後面排隊個阿叔以為我玩野.入完數,周圍行掃掃街,遺憾地公司附近唯一一間唱片舖即係新九龍賣好多舊版間懷古檔執左,香港地賣唱片都係做唔住架喇.返到公司夠鐘食飯,食完訓到兩點幾起身,入pantry繼續食.
「有冇咁多野食呀?」
「頭先掃街唔係野呀?況且lunch時其他同事食唔晒自然會留俾我食,pantry仲有甜品同生果,好忙!」
食完又上網聽歌寫野,噉就一天.正.上月底有個同事走左,老細最後請番個新人,位新同事今日第二日返工.已經遇到如此景況了.我驚我地(「係你一個嗟!」)嚇到佢唔敢繼續留係度做.
好耐未試過似番做生意,係去廁所都冇時間忍足幾個鐘果隻.除左幾位本地客,今日仲有兩個VIP.第一個入到黎,自己搞掂,三個字唔使走人.全程以超西方口音英語交談,以為係新加坡或者ABC.走時傾開,
"I come from China."
佢唔自首,完全唔會估到佢係大陸人,佢口英文已經勁過同純正過90%香港人,包括我.
「我地香港人,都係快手收自己皮算啦.」
跟住果個,就真係新加坡人.八點未夠黎到,玩左兩個幾鐘先走.
「因為太多苦惱.」
兩個半鐘一路兜圈一路拎碟,拎下拎下,拎左超大棟出黎,為左今晚上黎仲專登清左自己個電腦袋裝碟.
「今次算少架喇!我最癲果次,試過一次買七十六隻碟!果次自己發癲,入到CD舖見碟就拎,拎左幾十隻出黎,個老細見到覺得唔對路以為我係癲佬入去玩野,自己拎番晒d碟上個架,我見到立即問佢"WTF are you doing man?"本來我揀碟時佢當我冇到問又唔應,一知我買咁多碟,立即當正我係大老細!」
呢樣我完全明白,佢今晚買一次,等同於而家TRHK一個禮拜總和 - 應該話仲多過而家一個平常禮拜七日加埋 - 俾我我直頭當佢神噉拜添啦真係大家都Merry Christmas.而家上到TRHK掃碟會一個月或者使到四位數,只得番我一個,同埋外國客.冇計,香港地聽metal果班本身已經唔係消費果班(「唔係消費」=「有錢都消落其他費先」),同埋
「TRHK乜都冇.」
有趣在,兩個非香港客,一晚幾乎清晒全部「冇」之死貨.佢兩個都係專攻old-school野,特別thrash同death.thrash野一向有入開,前排(年幾前)入多左,因為多人問,因為「有人講」.初時入,好多人話要,入到返黎,「好多人」唔見晒,講時好大聲好多野講,當真係要俾錢要付出時,香港人總有無數理由.所以兩年來積埋之thrash野,death野,「好多人」冇要冇理過,反而兩個外地人一人一棟,差唔多一日冇晒,所謂係因為香港人想要而入之好多band好多碟,結果變成養兵千日,或者話全靠佢兩個先救番.
「或者因為佢地係問一隻碟『係咪thrash係咪old-school』,係就已經買得,而唔係問『係咪邊隊band,邊隻碟,邊個版』.」
又或者係佢地兩個先唔識聽metal啦.身在香港,我相信呢個先係正確答案.
話咁快十二月,聽日截郵,迫住要起埋疊聖誕卡.其實寄聖誕卡俾客人相當無聊,而家乜都電腦架啦要send一封email搞掂晒,寄張卡過去睇都唔睇就去左垃圾桶成數極大,人地收到仲分分鐘笑番你轉頭添:
「仲寄聖誕卡咁晒錢咁阻定?唔識send email呀?」
更無聊係到第三個聖誕節,我仍然係親手逐封逐封寫文簽名,改善左架喇,前兩年年年近百封,仲要封封長篇大輪加個個人唔同,寫死加抵死;今年大副減少聖誕卡數量至半百,寫都唔寫咁長喇一句算,慳水慳力之餘好讓拎筆寫字已冇幾可的我減少寫錯字機會(由90%下降至88%).既然上兩年玩formal English,今年...玩古文.
「其實劉Sir點學英文?」
就係迫自己面對英文.小學屋企冇遊戲機得部電腦,3/486年代8MB ram個harddisc有100M已經係「時代尖端」,同知唔知乜野係J-Dos,J-Win?知唔會問當時要玩日本game有幾艱難.當年日文game唔係三國誌同信長之野望就係H-game(呵呵),全部冇興趣玩親大半係英文game,玩落鍾意自然會走去查字典,一路打到中學,打機學英文學左唔少.加上細個已經鍾意鬼佬野,睇明珠國際台卡通,又有同學屋企勁多美國漫畫,浸下浸下就學到好多非正統英文.練講同聽,除左睇外國卡通,後來睇《Late Show with David Letter》幫到唔少.最初開始睇David Letterman唔係因為佢,老實講英文talk show冇字幕加內容全美國化,正常香港人點會無端端走去睇,我開始原因係音樂,因為Moby同埋隊超強"all-star" live band,有機會再講,最少佢地令我開始睇David Letterman,越睇越鍾意直頭上癮到追,當時屋企仲睇到NBC有打對台之Jay Leno同Conan O'Brien,不過兩個都冇興趣David Letterman同佢班幕僚才是皇者.國際台一至五夜晚十一點幾做,深夜兩三點再重播之前晚果集,當時迷到唔止每晚睇晒,就連深夜重播都睇埋先訓,連會考都係噉,
「溫書次要,David Letterman先緊要!」
有幾多未溫都好,一到十一點幾即開電視,十二點睇完繼續溫or走去玩,兩三點再開電視,四點訓,完全唔識死,完全唔似係考會考,到升到A-Level多野玩左加屋企出現PS先放棄冇再追,不過已經令英文突飛猛進.起初係冇可能聽得明,香港人聽英文最難聽到就係口音問題,聽慣香港人自己懶音惰音,但外國人讀字發音完全唔同,真正講野又要快到離奇,初時睇一集九個字有半個鐘唔知做乜(剩番三個字就係唱歌同行行企企),笑又唔識笑,每個禮拜睇十集維持近半年,終於慣到佢口音加美國口音,中間有段時間停左少少(相信係考試期間),之後一晚再睇突然開竅聽得明,由接近全集唔明到大半明,就下山了,同醒悟到
「原來佢地講d英文咁簡單!」
外國人講英文其實用字同句式大多好簡單,都係我地中學已經學過,只係口音讀法唔係我地聽開加法,簡單極我地都覺得聽唔到聽唔明,只要慣左口音同語速,就好容易跟到同聽得明,甚至一瞬間「開竅」而明白晒溝通得到,呢個係我心得,鬼佬傾計講野好少會撻d高深字眼出黎玩你,基本上到中學level已經夠應付,只係要你習慣真正鬼佬的講野方法先得.就係David Letterman令我英文聽同講更上幾層樓.
「學極都係不太正統的英文,正統英文呢?」
好多人學正宗英文係經英文報紙同英語新聞,我都試過,但好快就放棄左,一來悶,二來英文報紙d用字深到黐線(所以我打機睇漫畫學英文囉),而家英文新聞有字幕,新一代實在幸福學英文易得多(其實早就應該加啦!).我主要靠上網.聽音樂之後上網搵野,經常上外國網頁每日睇過萬字點都偷到師,再有維基百科,因為內文係學術文章形式,可以學到好多修飾字眼同別致句式.加上工作需要成日要睇公函文件外國電郵,一路睇一路學,繼續進步.
「當然,唔少得metal.」
你聽metal,聽唔聽睇唔睇歌詞?我會.特別北歐band,OPETH,EMPEROR一班歌詞直頭寫詩噉寫,絕對學到唔少花巧野(又稱「唔等使但呃到人以為好勁的英文」).今次聖誕卡就係美國漫畫加metal砌成.
「整文件打email時加d漫畫對白,metal歌詞甚至band名入去,自己都過癮開心d啦,又玩到人.」
總結要學好英文心得,就係娛樂中學習,同迫自己不斷面對英文.當然對沉迷日本文化的香港人黎講,難.
LiveHouse每年年尾必定會搞番場metal show賀聖誕.
「鬼叫班主二寶樂係metal友咩!」
所以你見LiveHouse從來冇hardcore show,冇hardcore「明星」出過,雖然佢都聽hardcore,只不過香港band壇就係多問題,同音樂完全無關的(無聊)問題,冇計.六隊band玩乜,條拎有晒試聽我亦寫左大概,幾隊band style都同而家香港聽野大取向一致,相信好多人會好enjoy呢場騷.重點推介自然係THORN SLAUGHTER,玩deathcore,聽過一首demo已經勁想睇,因為首歌pro到爆,係你會覺得唔係本地band玩港人玩果隻.其他就睇你鍾唔鍾意,因為style都幾雜,好有興趣睇DARK FRINGE,睇live唱成點.
年幾幾年前,LiveHouse年度metal show真係metal show,接近全部metal band冇乜邊隊玩core野.而家,係想搵隊唔撈punk唔撈emo唔撈core都難,好似今場「真正metal」只得DARK FRINGE一隊,好多band就算個底係正正經經heavy metal,thrash metal,唱都要hardcore式嗌同嘔,又或者中間攝一兩野breakdown,冇計,香港聽眾就係咁有「時代觸覺」,好簡單的道理:假使你玩IRON MAIDEN,玩到同IRON MAIDEN一模一樣連IRON MAIDEN都話你勁,係冇用的,因為台下聽果班香港人唔會聽唔會理唔會鍾意;但如果你玩同一首IRON MAIDEN,歌佬唔係唱而用core聲,台下立即萬人空巷.
「在香港,hardcore永遠才是皇道.metal友請默哀.」
而家,你玩d野唔加dcore落去,都唔好話自己係玩metal,「為勢所迫」,有時覺得好反智.睇而家上黎搵death野的朋友,好地地death metal唔得,而要好專業地「我搵deathcore」就知,一定要deathcore冇core唔可以.所以點解TRHK「乜都冇」.
近排十分開心,公司成日冇人,全個禮拜差唔多冇一日公司兩個老細同時出現公司,今日亦係唔知第幾日佢兩個上晒大陸.灰在係近兩日奇多野做,好在努力工作,日日總可以有最少半日坐係度等自娛,係噉玩係噉食.
「咁開心,成日冇皇管?」
「其實冇皇管,都幾大件事.」
無端白事,兩個老細又點會上晒工廠,仲要係上去差唔多成個禮拜丫,唔使留係公司睇實劉Sir廢事佢作反咩!咪又係大陸單野,政府突然話全國人民受保障,做夠一年公司就要俾服務金,即係做夠十年果d俾十年,人人突然多左勁大舊錢,亦即老細突然冇左勁大舊錢(閒閒地七八位數呀講緊!),你話幾大劑丫,你係做緊野都立即罷工唔做野,等老細俾晒筆錢你先再講啦!就係平息工潮,同埋同工廠班人傾掂條數,就日日唔見公司最大兩個了.正.不過正一回事,亦代表左,今舖公司可能真係做唔住.做廠生意已經難做,已經年年蝕錢,而家仲要無端端政府一句立即冇左幾百萬,你唔驚?希望仲係狼來了啦,因為個勢似執笠唔係冇可能.
「工都冇得做,噉咪好大劑?」
「係卦?今日唔好問我!忙!!」(忙=上網,聽歌,食野,寫野...)
「好耐冇見.」
一到年底,立即多番一氣,或者係黎左批新貨沖喜,或者年尾大家消費意欲爭,又好多人想買定d碟過節聽(睇前日隻新加坡鬼就知),首先超多鬼出現平均每日有一隻,唔少好耐冇見過的朋友蒲番頭,亦終於有新面孔.難得係撞番佢...
「呢,朝早四五點俾劉Sir搶左套架生去街邊唱BEYOND,唱到幾乎俾差佬趕果個呢!」
街頭演唱/唱住俾人趕幾年(係呀係幾年呀我第一次見佢係幾年前天星碼頭),而家自己屋企錄埋音出左碟添喇,再自己整首飾搞小本生意,搵唔到工都要變通的.
「突然好熱鬧.月底會點?然後,下年會點?」
「今日係大日子!」
「咩事咁大件事?」
「我星期六(終於)唔使返工!!!」
呢生人第一次短週,終於出現喇!(返小學d長短週唔計啦頂你!!!)畢業之後第一份工返六日,不過日頭返完夜晚再返另一份仲有TRHK,分別唔大;第二份即係而家呢份頹工,五日半,叫做唔係六日囉,只係唔返工時間就係上皆旺,又即冇唔同過都係一星期做足七日.
「事實上劉Sir未畢業已經五份part time加TRHK,一星期踩足七日啦!買碟唔使錢咩!」(只得佢一個仲以為要...)
即係星期六要返工,返到公司都唔會做野架喇,咪又係發住癲加怒食等一點鬆人,咪又係短週!不過以前係名義上短週.今個禮拜開始,正式成為形式上短週,直頭唔使返公司蒲頭.
「第時短週禮拜六都可以歡樂早場,之前果晚黎多個開心夜場都得!正!」
噉第一個歡樂早場玩乜?唔多歡樂.隻狗當人黎計已經七老八十,前排先入過廠,而家眼又有事腦又有事關節又有事,襯住今日朝早唔使返工,帶隻野去睇睇個醫生先啦.做獸醫真係十分好搵,絕對好搵過人醫,想當年睇次醫生冇兩三百出唔到門口,而家成街醫生大家鬥平,我屋企果頭百二搞掂.但獸醫以前到而家都係貴,基本門診兩舊幾水,之後乜都要錢幫你掂一掂望一望簡單檢查步驟隨便一個收你幾十蚊,執劑藥十幾粒丸仔又三四舊水,最死動物呢家野唔係睇一次好得晒嘛實要覆診唔知幾多次,佢明拖住個病吊你屈錢你都吹佢唔脹,你係獸醫定佢係獸醫丫你鬼知咩,醫生叫你就要去架喇有乜計?再加要去到紅磡睇醫生,來回的士都五六條,甘到爆.
「鬼叫係我養佢咩.養寵物d人就係噉架喇,對自己都冇咁好呀.」
可能隻野睇得多醫生,而家隻狗由最初行過診所門口都驚,變成一出到紅磡落的士立即衝左去唔知邊度,佢四圍走我梗係要跟埋一齊躝黎躝去架啦.經過上次見到好多國產變形金剛檔報紙檔,
「灰!最新款運動鞋變形金剛俾人買左添!」
睇完醫生之後再騎騎笑跑黎跑去,雖然間診所正正就係美國寶過幾步咁近,佢行得好開心,我唔係,帶住隻野,全部舖頭同機舖經過都得個望字.
「阿狗,即係我想話你聽,狗係唔入得美國寶架!」
唔使返工,照俾隻狗搞到晨早起身,睇過醫生返到屋企食埋個公仔麵,仲夠時間黎埋個歡樂早場(雖然已經係晏場):
故地重遊:龍城懷古
Bonus Track:"Sieg Zeon!"
個天都知我今世人第一個短週好開心,同我一齊慶祝.首先今日勁多鬼出現,多鬼即係多metal水吹同有生意,人都唔少夾夾埋埋今日好過前幾個月唔少禮拜之總和.
「奇在咁多生意,多數客都係搵舊貨而唔係近兩水新貨d野.其實新貨係咪真係咁重要,對聽metal的人黎講?」
夜晚都唔弱,有我地期待以久的
古有超女,今有超band.
「係冠軍band!!!!!」
司儀陳啟泰曰.亞視轉左老細越黎越強,北望神州,而家似足大陸搞埋好多大型比賽,連band比賽都有,直頭奇蹟.之前略有所聞,知道有個比賽中港台三地樂隊參加,不過聞左一聞已經話選左十二隊搞總決賽,每隊各玩一首原創歌同一首自選改編歌.開場先有夏韶聲,玩佢為個比賽所寫之主題曲
「Power!!!」
在場人士立即發晒癲.玩完,遭HELLOWEEN big fan Rock爺指住部電視怒小.
「搞X錯!唔係HELLOWEEN cover黎咩????」
再有唔知邊個的女司儀彈琴陳啟泰唱"We are the Champion"(陳啟泰主持《百萬富翁》時出過碟仲guest過SOLER live架你唔知咩?),就開始大家期待的冠軍樂隊比賽了.中港台夾埋十二隊,唔知係咪刻意安排,排位越後,質素(普遍)越高.所以開頭幾隊冇乜特別印象,甚至冇印象.
第一隊band係內地代表,名唔記得左,只係作為開場,似炮灰多,係睇到你望住部電視
「......」(滴汗中)
香港代表EMPTY TOMB,係咪之前鏗鏘集《聽不到的樂與怒》上過鏡?第一次睇佢地live...都幾失望.僅記得自己歌chrous不斷
「Shouting shouting shouting shouting shouting shouting...」
直到永遠,同玩劉德華《我恨我痴心》.鼓佬唔錯呀,夠爆,亦衰在爆,因為隊band本身d歌係唔(夠)恆的,如非音樂所限,唔係冇機會拎最佳鼓手.
另一內地代表U&I,一班老野,歌佬仲要戴牛仔帽,娘到爆我鍾意!唔好意思我確係有少少年齡歧視,只係老野玩band確係有技術d有味道d,單intro已經知掂,好多後生仔技術高點強點快,不過成隊加埋明顯地唔齊,佢地一睇就知酒廊band玩得甚pro果隻,夾得齊和音又唱得好唱得正key,單呢樣佢地之前咁多隊(靚仔)band都冇隊做到啦.style係EAGLES,cover左"You Can't Get It Right",實在太鍾意了,亦一睇就知贏唔到,落敗原因相當明顯:
「太老.」
然後係黃貫中表演時間.
「個個玩個台都冇野,黃貫中一出個台立即火燭噉,明大細超啦而家!」
唱《踩界》,算係全晚較band較rock的一首了,只係,
「唱唔到...」
然後玩幾pop下的東西.即係你睇「好rock」的黃貫中都係玩pop,就知道而家香港/大中華地區有幾rock有幾band了.最抵死係睇完黃貫中到廣告,轉過隔籬明珠台《American's Got Talent》,剛剛撞正兩條女玩Avril式彈唱,同大中華比贏晒,觀眾都唔同反應啦已經,致勝之道係兩條女玩pop rock就係pop rock,唔係唔pop唔rock的兩不像,pop就pop盡佢啦唔該係band show就唔該band爆佢啦!好彩果兩條女係表演嘉賓,如果(只)係參賽者的話,我地真係收得皮了.(不過同集有條十二歲靚仔吹口琴「速吹」到Malmsteen level.睇完發現香港已經收左皮.)
再黎另一內地樂隊奇幻之旅,非常J-rock feel,亦即好...潮童.首歌就係《奇幻之旅》.感想:
「...好奇幻呀....」
不過跟住玩cover歌改編《吻別》,變成好簡單的rock版,但玩得唔錯喎表現好過自己首歌.只係,都唔多頂得順歌佬.同唔知點解要玩得咁「visual」.
存活勢力,勁LMF的一隊,歌佬rap,chrous鼓佬唱清聲,結他佬用Zack Wylde.都唔係重點.我最鍾意係佢地開場時,要講明自己出騷有四大原則.
「我地METALLORD出騷一樣有四大原則!就係冇錢唔出!冇女唔出!同埋...我都唔Q記得!你知我地份人不嬲冇乜原則架啦!」
跟住另一隊香港band戳馬,傳說中之「nu-metal版DSC」,有係名聽得多但從未睇過.
「嘩,乜個歌佬化到自己成個張保仔噉款?仲要古裝片囚衣當台服咁型?」
全晚第一隊真係metalcore由頭嗌到尾,有番d睇頭似番真正band show喇!仲要cover《血染的風采》!正!!!
「但,點解唔係《滿江紅》??」
鬥地主上報紙睇過佢地,記得因為有條女,同埋隊野冇鼓冇結他.
「冇結他都算band?」
「有女就大晒架啦!吹咩!」
在場的Rock爺話歌妹似蔡依林,樣就唔知啦我冇乜理過,台風同音樂確係同流合污,pop唔係罪何況佢地玩得好,另外兩條仔一個係keyboard一個係個DJ兼MC,個DJ/MC rap同和音勁正,自己歌係中樂R&B,其實表演到水準到創作佢地三個屬於幾pro下的水平,算唔算係band係夾band定玩pop我唔理,我只知好聽.如果佢地最後贏到,就真係笑爆咀了.
楓嵐,隊band全部人超punk款乜都set到恆晒果隻,點知歌佬一入鏡...
「哦.點解歌佬唔同其他member一齊癲,個look咁正常?」
你鍾意咪叫emo rock,唱一輪,再嗌一野,再唱,就係近年成功方程式,唔係我好鍾意果類野,不過玩得幾好係事實.只係自己歌玩完玩cover,選《十年》,即係陳奕迅《明年今日》國語版,平平無奇同原來冇咩分別.
「好普通咋喎!」
曰.一聽到投訴,即變screamo,歌佬到最後chrous怒嗌嗌到玩完.冇錯,當今emo/core世代夾band,其中一個成功之道就係記得要嗌,最少都要攝一個嗌位首歌先叫做「完整」,請參考楓嵐兩首參賽作品.
「佢地出live,都幾似我地唱K喎!大中華金牌卡拉OK大賽幾時開始報名?」
跟住就堅喇!
「有請20088!」
20088,係咪之前去漫畫節果隊大陸靚仔band?平均年齡七歲 - 冇錯係七歲,
「芬蘭隊細路melodic death MIRROR OF MADNESS都九歲,都唔夠佢地後生!」
至於band名,點解?
「四位七歲小朋友未出世已經俾老母播住METALLICA胎教,自出娘胎已經開始夾METALLICA,四歲玩晒成隻"Ride the Lightning",五歲玩晒成隻"Master of Puppets",六歲連"...and Justice for All"都玩埋!為報答METALLICA養育之恩,特登改左20088呢個band名,因為2008年METALLICA出新碟,而8代表佢地第八隻碟!」
以上100%錄自當晚司儀所講,唔信者自己上YouTube搵片.噉班小朋友玩乜歌?
「作為METALLICA超級fans,其實佢地想玩"Master of Puppets"參賽,不過首歌成八分幾鐘長收到廣告客戶投訴,四位小朋友只好折衷改玩BEYOND《不再猶豫》!」
同樣台詞就係噉冇呃你仲係唔信問問陳啟泰.有聽《不再猶豫》都知首歌賣點係非常melodic速度都幾快的solo.即係個小朋友仲矮過枝結他,但成個intro一模一樣地彈晒出黎,個鼓妹坐鼓後面睇都睇唔到佢但打得Q勁仲要邊打邊唱,四條靚仔/妹口廣東話完全唔正,但玩得勁齊加噉年紀玩到仲要玩得咁好,喂你仲想點先?
「有d香港band都夾唔到咁好呀!」
solo簡化,十六分變八分,相信會遭到唔少專家恥笑,只係七歲咋喎咁多神童咩世界上,同埋佢彈得唔快,但勁清勁好聽,粒粒清加行雲流水果隻,即係見過好多講野大大聲的香港band友,大佢十年甚至廿年,都唔知彈唔彈到咁齊咁清囉.
「而家大陸d人好恐怖呀!」
簡直睇到毛管戙,太黐線了這班小學生.從可靠渠道得知,20088玩緊《不再猶豫》之際,黃貫中於後台掩面飲泣,而身為評判之黃家強亦呆坐評判席上,驚訝曰:
「點解條靚仔手bass仲勁過我?」
其他band表演,多數俾亞視cut到一首歌得番分幾鐘,但難得冇cut到呢班小朋友,玩晒成首《不再猶豫》先入廣告.只係我更想知道佢地有冇原創歌,有又玩成點.睇完四位小朋友台上演出,立即覺得自己好柒,香港好柒.呢part我睇到喊.笑到喊.真係太有娛樂性,喊住睇.
再到另一香港代表AMS,歌佬有點古巨基feel.玩乜?拎首古巨基,chrous變黃貫中搖滾就知.台風要好激跳晒fing晒chock晒.OK喎.
跟住台灣教練樂團,funk funk地.有冇睇過一套cult戲,有Michael Angelo做魔鬼,講主角賣左靈魂俾魔鬼做rock star?入面主角隊band個歌佬,係粉紅衫緊身褲非常老土健美操look,個裝束我見過最柒最樣衰係見一鑊想打一鑊果隻.而教練個歌佬...唔好意思,令我諗番起果套cult片個角色...
「好glam.」
最後跳猴,似乎全場最多fans,難怪壓軸出場.成隊band斯文學生look打晒呔出騷,造型台風音樂都十分日本,論演出確係贏左好多人.
十二隊玩晒,到最後一個表演嘉賓,評判黃家強出場.重點係KOLOR做backing band,黃貫中有汗,而家黃家強都有KOLOR.BEYOND聽得耐,佢solo真係未聽過,或者因為一向唔鍾意佢把聲.第一首《夢紅樓》玩中樂,
「得喎首歌同佢唱都係!」
點知過左第一段剛入正題(電結他同鼓出聲),即cut入唔好聽的《驚恐症》,仲要係玩足成首咁滯.
「$hit....」
其實呢個係全晚通病.雖然叫樂隊大賽,電視台對band呢家野顧忌太多,怕嘈親屋企的小朋友俾家長投訴.唔嘈時例如清聲結他清唱,就好大聲,但一黎料,即係鼓手或者distortion一起,部電視立即自動細聲勁多,本來睇同聽落好激果d位反而變到好靜,完全係反高潮聽&睇到笑.對於香港觀眾,即使而家終於搞到一個band show,樂隊同rock上到電視係一個進步,主辦單位仍然太驟忌.
「明珠台《American's Got Talent》,rock同metal咪又係照焚!即係人地dpop rock歌都大聲過你呀!點解中文台唔得先?」
跟住到頒獎.最佳結他手係戳馬兩個,香港好野!bass係教練,玩funk又難怪會贏出.到最佳鼓手,頒獎嘉賓係夏韶聲.
陳啟泰:「咦?唔係最佳歌手喎,點解係你上黎?」
夏韶聲:「我彈結他同唱歌,但以前係打鼓出身架喎,你唔知咩?」
希望在座的你知道啦.得獎者係存活勢力,音樂底咁LMF,夠chok而贏卦,我冇乜留意.至於最後兩個獎,鬥地主掃晒,因為老屈.最佳keyboard,除左佢地本身玩得好,全場冇幾多隊band有keyboard,某程度上佢地係屈機...至於最佳歌手就肯定啦,得佢地一條女唱,講唱男聲同女聲相比女聲實有優勢,贏係預左.冇錯,樂隊大賽的最佳歌手獎項,就係由最唔band加唱得最流行果個贏左.
「即係,唔通俾由頭嗌到尾的戳馬咩...係我絕對認同佢地先似band sound唱歌,只係對於普羅大眾,你覺得佢會鍾意邊個先,靚女聲唱定張保仔怒嗌?現實也.」
唔知點解會有個香港人氣大獎,「band版古巨基」AMS贏.大陸同台灣冇人氣咩?跟住三甲公佈:季軍奇幻之旅(都算係全晚我最唔鍾意之一),亞軍楓嵐,冠軍跳猴,三隊都係大陸band.難怪.大陸比賽梗係大陸band贏啦,台灣唔贏係政治正確的決定,香港屬於中國主要城市之一,豬肉獎都要分番個卦.明白了.只係,睇完成場,仍未參透參賽者係點選拔,特別頭幾隊水準真係離合格上台差一段距離,好坦白講,即係我地香港教會青年中心蒲窩Livehouse IMnet,有好多黎到都入到三甲.又叫得大中華區樂隊比賽,反而唔見真係玩band聽band人心中覺得冇可能冇佢地份之勁band.
「KLC呢?秋紅呢?」
一隊都冇.睇番清楚場騷個名:
「行玩具反斗城.」
「好.」
唔係阿成哥仔叫到,今日唔會咁得閒走到出黎銅鑼灣.我發覺出街越遠我越早到.次次歡樂早場去美國寶,紅磡咁近我屋企,但冇十點半十一點唔出現,但去親尖咀或者過海,最早到果個一定係我,今朝約十點半,去到仲夠時間去HMV兜多個圈,為等齊人再去食個雞.皇室堡呢邊黎過咁多次,破天荒首次落地庫,都係為左間KFC咋,麥記早餐成日食,難得可以食KFC梗係要食啦.平時必食無敵18號餐雞扒炒蛋薯蓉通粉加杯野飲,重點係炒蛋,食過咁多間早餐KFC炒蛋係最正仲好食過茶餐廳,不過而家轉食9號,通粉薯蓉變左塊鬆餅,係少好多野食不過重點炒蛋還在.
「同埋噉樣轉一轉,平足五個半,你轉唔轉?尤其KFC剛剛先加左價?」
除左阿成加多件阿切同唔知乜事都出現的阿Rock,就開始今天的重點之旅了.阿成黎玩具反斗城,係背負著重大使命,作為玩具業一份子,要出黎考察睇睇其他公司產品,進行參考同(事實上)抄襲.我地?當然冇咁偉大.我黎玩具反斗城,係為左玩,拎得起都拎黎玩,果頭電子鸚鵡你噉搞佢玩到冇電,呢度玩具車同玩具飛機架架都夾硬整出黎玩兩玩先心息,去到玩具槍果行逐枝試睇下發乜光出咩聲一次過十幾廿枝一齊響場面壯觀,玩完槍再拎隔籬鐳射劍互劈,當連俾BB同幾歲細路玩的低B野都搞一大餐,就知我們多麼的無聊.
「我諗過左今朝,玩具反斗城應該會blacklist我地.」
不過我主要目標係行糖街果邊,冇錯就係為Wild Arms.平時星期日已經瘋狂的地菲傭,今日仲要係工展會自然多上更多,真係可以用人潮黎形容,多到連銅鑼灣中心都係,冇計個商場本身就係開黎做菲傭生意,五間舖三間係菲律賓人開,地利嘛.好在我地去的兩間二手舖都冇受菲傭侵佔 - 唔係冇,係未.想開之幾間未開,冇諗過會有收穫,點知各位團友一唔覺意人人有收穫.
「《Punisher》DVD,$18!!!陳慧琳《星夢情真》連靚樣電話儲值卡終極典藏版,只賣$10!!!」
嘩頂勁多中文碟同戲DVD執喎仲要,今次只執呢兩隻因為都係好大興趣,《星夢情真》單為主題曲一首已經值得買啦,下次或者執埋《風花雪》,戲就更加唔使講,阿成執到黃家駒遺作《籠民》,當今香港已經冇呢種真正電影,VCD只係六蚊.阿切隻真人快打電影(爛片之一,我鍾意!),八蚊!!賤賣到噉班友點維皮呀???
「抵玩過旺角d二手舖咁多又多咁多正野,第時要多d黎!最重要係可以順便行埋玩具反斗城同其他玩具舖嘛!」
鑑於賓妹無雙加時間關係,決定打道回府,到下一站尖沙咀繼續玩具反斗城之旅.
「仲行?唔行得唔得呀?」
我地的團友真係唔夠堅持 - 唔使問你都知係關Rock爺事 - 結果出到黎尖咀行完HMV就走人,早知直出旺角算啦,係行返旺角回程中落佐敦Game Zone即係新之城分店打多陣機叫做有番少少貢獻.差唔多全部機一蚊舖大機先兩蚊,勁抵玩,仲要有久違了的舊鼓機,而家出到V世代十幾集,佢仲有部第五代,雖然我最愛係第二同第四集,第五集已經太多日本歌又冇左好多rock同metal野興趣大減,但係一蚊舖仲想點呀?仲要有已經難求之幾百合一,都係一蚊舖,只係要同人爭到機先有得玩,今日就係睇人地重溫十二人版街霸蘇聯佬無敵跳重腳>下中/重腳>旋風撻屈爆機,對住冇昇角色,下腳同旋風撻食硬是但一樣,一蚊就夠happy大半個鐘了.點解我地咁死硬要玩舊game?就係因為襟玩抵玩.點解間間機舖都唔入舊game?相同原因.一蚊俾你坐足個幾鐘,電費都蝕俾你啦哥哥.是日冇乜興致打機,得一部機有興趣,就係Vampire Night,係Namco 2000出之槍game,德古拉版House of the Dead氣氛畫風都激似,擺明係食死人屋條水出黎呃(我d)錢.畫工同設定合我口味,加上難度唔高(七年前嘛大佬),我已經決定左搵次歡樂早場黎打爆佢先心息.除左佢,仲有五百合一,出面好難搵到,難得呢度有幾部兼一蚊局,加上少人喎星期一點幾鐘爆得半間唔夠,第時歡樂早場其中一個苦惱,係出紅磡玩校歌(Master!!!),定黎佐敦打Vampire Night同五百合一?
時間關係,打多陣就要起行繼續旺角之旅.中途有間舖頭一定要上:童年夢.Wild Arms隻soundtrack實在非常懷念,只係隻game咁耐之前又唔出名,家陣台版舖頭已經冇幾多,主賣日本野之童年夢係最後希望.初時我以為童年夢賣日本野,就真係賣日本貨.點知,都係賣台版.冇計,日版生意難做,同台版價錢可以差近十倍,你揀邊樣?
「陰陽座有成五六隻有得買,有機會執番齊都好喎.同我想追番好耐之《新世紀福音戰士》soundtrack全線.」
問睇舖兩個姐姐仔,都係算數自己搵算.初時冇乜期望,兜左個圈都唔見,臨走人之際,就俾阿成搵到.因為入左間賣日本野舖頭,諗住隻碟會係日版,我顧住睇日文.點知隻soundtrack用番英文名.頂.台版碟一隻三十五,孖碟順理成章地三十.
「得唔得先隻碟?」
老實講,一定冇想像中咁好.game soundtrack永遠衰一樣野,就係game入面d配樂,多數都係勁短一首半分鐘分幾鐘不斷重播,所以隻soundtrack係孖碟,可以成八十首歌咁多,而好多歌係一陣就冇過得好快.加上隻game係PS1第一代RPG,音樂似超任多過次世代勁midi加勁16-bit,FF7半年後出音響已經兩回事,講聽隻soundtrack真係唔夠抽,係隻disc 2將後來強化移植到PS2全部soundtrack重新錄過寫過真正完美補救.不過買都係為左重點幾首歌嗟.主題曲真係一聽難忘,片頭口哨版片尾交響版,兩首殺晒.
「為兩/幾首歌買隻碟,值唔值呀?」
「如果我話值,你會唔會笑我呀?例如笑我download左果兩首歌就夠,七條都慳番?」
結果,走番上舖頭.本來有K唱,難得我地紅燈山丘中有聚會,仲要係劉Sir出到黎喎.不過到左年尾個個有節目,結果都係開舖收場.一開舖,各位團友立即走晒.得番「上黎紮營」的阿成,同「老婆去左跳健康舞」所以上黎玩變形金剛變左成個鐘的梁生.就係咁多.
「終於變番正常.上個禮拜咁多人幫襯我都有d驚.你地係咪傻X左呀上星期?」
所以,都係聽中文歌算.我係pop友.
一連幾日好忙.日頭做完,夜晚上到舖頭返到屋企仲要撥個輪過美國同班客開電話會議.真係麻叉煩.睇睇報紙,發現早知唔好咁搏.
「香港政府忠告市民:千祈唔好勤力工作,自力更生.」
「明日即是!香港難得之underground metal show!有demo極具水準之deathcore THORN SLAUGHTER,同本地罕見之女聲metal DARK FRINGE.$45有得睇六隊本地band,支持下啦香港metal友!」
希望你有去支持.我勁想去,不過要留守皆旺冇計.你地有香港band,我都有香港band:
唔知有幾多人鍾意,雖然sludge突然好潮(定潮完?),但佢地種玩法唔覺會有好多香港人會聽.我鍾意就得.感想,最後一段講晒:
「有三次因香港金屬出品雀躍不已.第一次是1994的AZYLUM "Are We Born To Suffer".第二次是HYPONIC 2005年的"The Noise of Time".MOLTEN LAVA DEATH MASSAGE "Eye of Ra"是第三次.」
要睇舖,收得舖黎都完騷,冇騷睇,有戲睇:
近來好靜,因為太懶.乜都趕好晒,年底外國放假,做晒野就係坐係度上網寫野等放工.正.今日叫做有番少少意義,有個客想上廠,自從股震之行,同大陸烽頭火勢,第一次上去.琴日老闆娘已經突發上左工廠同工廠班人傾數,係本來冇野一個電話之後即上果隻,一睇就知大鑊野.琴日放工前,收到好多同事祝福:
「近排睇報紙都知,大陸好多工廠因為新勞工法,全廠工人罷工,管理層俾員工禁錮,聽講我地工廠一早報左公安要求調派保安部隊駐廠喎!希望聽日你返到香港啦!」
老細都唔多想同我上.你知啦,次次我上實有大鑊野,即係自己架車爆呔算好少事架喇,邪到人地架車爆呔再反車封晒成條橋都試過啦,家陣大陸日日暴動,加埋我個八字上去剋一剋,入到廠分分鐘冇命出返去.驚架我,七點半上到老細車,一面坐一面震,不過唔係我震,係同我同車的老細驚到震,我只係受到牽連.
「睇黎此行會緊張刺激精彩萬分!」
點知...冇事.去到工廠見見個客帶佢遊花園之後佢走人我食飯乜事都冇發生.我仲諗住會俾幾百個工人圍住之後治安隊衝出然後有工廠無雙睇添.當堂冇癮.尤其食飯時,冇雞食.工廠大老細即時道歉:
「次次知道劉Sir大駕光臨,都叫阿姐買隻雞返黎斬,近來工廠咁多事,顧得班靚,唔記得左劉Sir你添!你知啦!平時我地煮飯都係食食魚食食豆腐就算架喇!係劉Sir上黎我地先有得食好d咋!」
不過有樣野好唔正常,通常食完飯訓到兩點鐘正常晏晝返工時間,先落去執野開車走人,今日早左半個鐘一點半就俾老細踢醒叫急速上車走佬.或者兩老都驚同劉Sir多留一秒,亦即拎自己條命較飛多一秒,都係早走早著安全d.
「我冇所謂呀,車上面訓飽晒,三點半返到公司,就有大把精神同時間慢慢上網!」
但近來清閒加上年尾,個人真係懶晒.想睇野?下年先搵我啦.
好書推介.一睇封面你就知點解我鍾意啦.香港音樂雜誌,死剩幾多本?只講音樂唔係潮流野順便提提音樂之真正音樂雜誌係指.我一本都搵唔到.突然出現一本,唔使錢免費任派,仲要唔係廣告雜誌五十幾頁全彩印但廣告冇幾多版,由幾個資深音樂編輯撰稿做專題,總之從頭到尾都係講音樂,同唔係死講外國或「唔知乜野」真正研討番本地音樂,好多香港雜誌唔會做之忠於本地.
「咁咪好pop?」
「pop唔係音樂咩?」
pop又好indie又好underground又好,屬於邊種,pop定唔pop,(pop得)有冇價值,係睇你咩角度去聽去睇,而幾個主編係從音樂人角度去睇本地音樂,最特別今期第三期專題係K歌.
「K歌,是正是邪?是聽是唱?」
主要探討,係編者話同中間「Facebook唱K聯盟」訪問,但或者K歌已成現代香港音樂文化象徵,其他所有文章,同「K歌」大主題直接又好間接又好,總會有意無意間談論到K歌,而共識自然係政治正確:
「K歌都唔係好似大家講到咁衰的.」
搵食嘛.不過編者話有幾段幾有感受,節一節錄:
「K歌興起,是因為『為喜歡音樂而聽歌』和『為在卡拉OK表演而聽歌』是完全兩種動機,所要求的音樂類型也完全不同.」
「萬物均存在因果關係:K歌的出現,全因港人生活質素;K歌的氾濫,全因供求關係;而K歌代表香港樂壇,乃港人聽音樂實在太被動,欠缺主動找尋自己喜愛音樂的動力形成的成果.」
「其實K歌絕不是壞事,從音樂中找到情感共鳴亦絕對是音樂主要功能之一,但任何東西太多,失去平衡都只會帶來負面影響.不少音樂人從言談中,都表示滿腔多元音樂熱誠,都受制於市場主導,市場需要K歌作為娛樂,音樂...彷彿仍未得到大眾重視.」
講中晒好多野.更中係,將幾個字眼更換,例如「K歌」換「(大路)metal」,「香港樂壇」換「本地metal主流」,「唱K/卡拉OK」換「講俾人聽我聽metal」,同講緊香港metal冇咩大分別.
「所以一早講過,香港metal早已K歌化.有時香港metal友,視野比佢地睇唔起的『聽中文歌人士』更狹窄.」
內容方面,一路揭落去,由主流講到獨立,但主流果班都唔係非常大路果種,即係唔會你一見到會「超又係佢」果隻.大部份篇幅係做訪問,欣賞在有好多冇咁出名之歌手,獨立單位同幕後人員,創作人,專業人士,好似星盒子女主音,隊野晨早唔知去左邊(但好正呀),睇左先知佢有solo碟出,即係要捧場了.不過內容同排版有待改善,雖然訪問人士數目多,但每人只得三四條題目發言唔多,版面設計好多時冇標題甚至冇前言一入就到正文,未可以明確表達訪問背景同內容主旨,同唔知應該由邊部份開始入手,加上各人文短,第一版睇到尾似未完,但第二版變左另一個人,好迷失.好多indie band,獨立單位同活動都有講,亦有介紹新音樂產品,夠多元化但可以做到再深入會更好.
「係,我都知,免費野要做到高專業級數極難,廣告費維得幾多皮?」
想拎的朋友,每月一號或十五號可到幾間大專院校,同大型唱片舖如CD Warehouse同HMV免費索取(希望我冇記錯派發地點,呵呵),不過錯過左唔緊要,
「出版日跟住個星期六日,旺角同銅鑼灣街頭會有囡囡親手派俾你架!」
估唔到香港音樂雜誌做一本死一本仲有人繼續做,兼係做理論上唔多人留心之本地音樂,定位在(好)主流同(好)地下中間最難維持.更出奇已比以前睇過幾本專業,竟然唔使錢.或者香港地音樂刊物,只有免費方式先做得住.定還是要免費先引到香港人睇?
終於俾我捱到最後一日.工廠繼續日日嘈交罷工搞工潮,睇老闆娘日日同工廠電話開戰就知有幾激烈(點解日日有戲睇,就係我前日上去乜事都冇?),換言之工廠唔會有幾多野做到落黎,外國文化十二月中已經開始大家聚會搞party,一早失晒蹤啦班友得鬼閒同你做野咩,禮拜頭已經當自己放緊聖誕假,只係形式上都要返公司坐坐迫於無奈.聽日係短週,星期一廿四一早請左假,過埋今日立即連放五日假,
「正呀!!!!!」
自己都不禁大嗌.各位同事同老細都慣了.根本無心工作,加上接近冇工作.我係噉上網,睇到幾乎冇野好睇.多年黎堅持唔肯玩MSN的會計靚女終於失守,一開個MSN立即不可收拾,玩到差少少工都唔記得放,即係平時五點八office已經唔見人的佢搭十仲坐係度冇離開個位,我都知有d唔妥架喇.放工時,好開心:
「直掃到聖誕後大家都見我唔到,保證人人有merry christmas!」
所以要拆禮物.會計靚女一早準備晒全公司每人一份禮物,傳統上係拳擊日先拆.但我放完長假返到乜都過晒啦,襯今日開埋佢先放假.
「我放假喇!!!!」
撇除開舖唔計(讀緊書時TRHK已成生活一部份,尤其畢業後,特別而家),當年轉工中間一兩個禮拜唔使返工空檔都唔計,間中撞彩新年聖誕復活節亦唔計,畢業後幾近未試過連續放假放多過三日.或者係一星期開六日舖,逢禮拜六日紅假開足全日,加上成日放例假二三月已經差唔多玩晒全年年假(呵呵),想積埋假期一野過放實在艱難.但今年年尾好多機緣,令我有心整番個「長假」玩玩.
「係,其實日日晏晝三點都係要躝番上皆旺唔係點放假法,將就下啦已經係最可行之『長假』黎喇!」
首先,撞正大陸工潮如潮,政府一聲令下全世界勒令推行五日制,香港同胞終於得到國內朋友帶契,有得返五日半(都唔係五日,香港都係不如大陸架喇),個更表好彩廿二號短週,請廿四,就可以一野combo五日假.第二個原因,係107.
「22-26就係冬購節喇!記得去D19幫襯107!」(唔係D04!!)
107!唔係因為你需要免費勞工,我都唔會特登請埋星期一假幫你手!(「係咪呀?」)
「冬購節又關你事?」
「我係gofer!」
gofer是甚麼?小學作《我的志願》,就是gofer了.敬業樂業,雖然唔使返工,都一早起左身,但唔係自己醒,係老細一早已經打電話黎叫醒,開機做野.
「喂我今日唔係短週咩乜??」
所以十點會展集合,過到去都遲左幾個字了.我一向鍾意黎會展擺攤位,因為做等於玩,
「正如上次十月黎展覽唔係搵生意,係呃紀念品,老細都頂我唔順!」
但論到真係入黎玩,今次先係第二次,第一次係足足三年前幫也哥擺地攤賣tee,但話係幫查實似入黎睇band show多(大哥丞yeah!F.I.R. yeah yeah!!).今鑊冬購節諗住又會咁多野睇咁多野玩,點知乜叉都冇.諗住會有好多活動好多節目,但比預期中失色得多,一睇節目表,跳跳舞玩玩搖搖舞下獅就係,冇乜癮喎,想睇囡囡,只有做開幕嘉賓同問答遊戲的葉翠翠(好似係港姐?我都唔知).
「107好似你d囡囡仲吸引喎.」
同估唔到107個檔口可以擺到咁多野.
「喂,唔使成間信和搬過黎咁激卦?」
平日上都唔覺,原來107收埋咁多正野,勁多電影DVD特別版boxset,《死亡筆記》電影兩集加製作特輯加原聲大碟四碟boxset日版,日末李小龍tribute album送鞋印tee,
「喂收埋晒d正野呀下你條友!早就應該拎出黎大家分享啦!」
執餐死先報得掂個檔口.可能今日仲有好多人要返工同未到聖誕,人流比預期中少,不過都夠做到冇咩時間去其他地方行,唯一出去係做外賣仔.會展本身d野食勉強入得口(我飛機餐都可以話好食,就知我求祈啦),但玩壟斷其他外賣唔係咁易入到去,最得閒(&最冇用)的我,自然係負責各位的膳食,拎住個大膠袋出去附近唯一食府大家樂執三盒飯,以大量玩具遮住掩護運送入會場.
「死,好似全日最好玩就係做外賣仔.」
不過晏晝要睇舖,兩點就要走.冇乜時間行埋另外兩個hall的美食節同電玩節,亦即重點.似乎黎緊幾日我唔會做野架喇107.
去完會展開舖,收舖返到屋企,繼續做野.自從公司電腦可以遙控,放假等於冇假,有時病假都俾老細call叫開機駁線返去做野呀陰公.就好似深夜有野叫你做,你唔想做一樣要做.
「噉都叫放假???灰!!」
Question of the Day.話說今日有個「睇落都知有問題」的朋友入左TRHK,漫無目的地行左幾個圈,然後好認真地問Rock爺:
「當全個世界都係魔鬼,得返你係人類既時候,你會點樣?」
當你係TRHK遇到一個不正常人士好認真地問你呢條問題,你會點?
「導演!《我是傳奇》續集開拍呢咩?」
「我又係放假.」
我又係返工.雖然日頭請左假,一樣一早起身,會展冬購節嘛大單野喎仲緊要過返工喎!上星期六黎已經冇乜人,今日更少,唔係紅日仲要返工嘛即係世界上有幾多個人似劉Sir咁懶為放假工都唔返丫.不過唔返工,唔代表唔使做.前排有幾箱野要寄去上海俾個客,香港寄三四箱大陸工廠又寄三四箱,寄左兩個禮拜都未到客人度,打個電話去問,香港幾箱大陸海關一扣就幾日你吹佢唔脹,工廠果批仲勁寄都未寄添.就係噉,十幾個電話工廠個客同公司打黎打去.我發覺我放假的日子,好似仲忙過仲多事過返公司做野的日子.
「今日公司咩境況?」
「工廠有『突發事件』,老闆同老闆娘兩個一早上左工廠!」
「搞錯!係我請假先唔係公司?係咪佢地專登陰我?」
當其他檔口一日比一日死,好似對面檔賣燒雞由一百蚊三隻做到一百蚊五隻,斜對面檔賣剪紙(?)抵玩到買一送一,107個檔口反而越黎越多正野.死,相信我自己都會中招!
「老細,我地咁勤力,係咪會有膳食津貼先?」
「有!俾張美食節入場券你,准你上去任食啦!」
果然係如其名的無良僱主.星期六冇時間黎睇,今日晏晝大把時間走晒幾個場.美食節大家入到黎,都係為一樣野:食.唔通係整信用卡同買「民間手藝」咩!(唔係講笑,真係有幾個美食節攤位賣呢d野!)不過冇想像中咁多好野食.真係好野果d一係收埋冇得食一係要俾錢,俾得你免費任試都係行貨野好似香腸魚蛋例湯果汁,最正果味,咪鑽石能量水囉(...).有間串燒十蚊三串,篤左十蚊激好食,行過d有檔賣西冷扒十蚊兜,多係多但扒同汁都唔多得,食完飽飽沿路再加少少牛丸魚蛋蝦片餅乾攝攝牙罅,同各式湯水健康飲品天然果汁潤潤喉.想黎美食節其中一個原因,係補完上次九龍城之旅,繼續搵果隻菲律賓餅乾.有個攤位係菲律賓人開,諗住冇死喇卦,點知班賓佬賓妹連隻餅個名都未聽過.
「隻餅唔係underground成噉卦?」
講到好野,有間國貨賣邊爐粉絲,同一般粉絲唔同似車仔麵隻粗麵,所以咬落彈牙好多,只係好食還好食,自己一個有幾何開爐打丫!
「契爺,定年尾搵日上你度打多次邊爐先正式收2007年皮呀?係就買番幾包邊爐粉絲贈興!」
真係俾錢買果間,只嘆有緣.幾年前某次行過大昌,門口阿姐有得試食一隻撈麵,奇正,試完又試試到阿姐都唔妥,最後都肯科水買番幾包返屋企,因為好食加易整關係兩日已經冇晒,再落大昌補貨,已不復見.事隔幾年,今次俾我見到,先歷史重演怒食,一袋五包兩袋十五蚊,抵到爛啦旋執啦!返到自己檔口,遭無良僱主恥笑:
「白痴仔!好景果邊個街市都有得買啦,仲要十蚊兩袋咋!」
之後再加N個電話繼續擺平埋寄失辦壇野,再去是次展覽重點:電玩節.從來電玩節一定多人,一來多新機多新game睇,二來貪試玩,三來執平貨平game,四來(重點也)咪就係多囡囡囉.今天電玩節,反而係三展中最差一個,唔知咩事人流勁少加冇大吸引力攤位,一早連任天堂同微軟都看淡唔參展,全個場就係得Sony PS系列撐場,撐得幾多呀PS3咁弱勢?展覽賣點係高清,但關我咩事?全個場五分鐘已經行晒加走得.如果你係想睇囡囡,唔多,好似幾間公司夾份請幾個返黎輪流用噉,想知質素如何?好簡單:
「avbuzz.com幫到你.」
對於女仔我接受力一向好高,但Sony自己坐舖面d姐姐仔好似仲靚過請番黎dmodel.至於107至愛的高清寶寶,之前兩日有真人睇,就係今日我地黎game show先話唔黎,叫做有poster同月曆卡拎慰藉番下107噉囉.最過癮係連IVE都有入黎擺檔.
「莫非係教定班靚仔打機打到八條U都識得搵定後路?」
冇乜好行好睇,三點半就收皮走返過旺角,想過埋灣仔果頭摷摷碟嘛.跟住由灣仔搭地鐵過返旺角,你估幾耐?
「一個鐘.」
多人到黐線.等車都等左唔知幾多班.所以點解我咁唔鍾意過海.五點半六點上到皆旺,今日應該早d開,叫做假期嘛都.不過,冇咩分別丫其實?
「睇騷囉!」
好似城中盛事喎場騷,差唔多個個都話去.但我懶.支力,加要返屋企搞搞條狗.
「我都係等戈竹尸的cliche review算.相信會俾場騷更具娛樂性.」
原來噉就聖誕.對於一向冇節日意識,加上一星期係唔係都返足七日,聖誕節只代表日唔使返工但晏晝一早要上黎開舖,即係更多野做更忙.聖誕禮物?咪就係一連幾日日日晨早起身,今日咩都唔理怒訓一起身已經係一點半.
「107今日我擺到明唔黎冬購節曠工!炒我丫笨!」
其實開黎冇乜意義,聽metal十個有九個靚仔,靚仔聖誕節就係出街玩,有幾多個人會寧願留番d錢黎買碟都唔使錢去玩?
「有,劉Sir.可能係全香港最白痴的白痴仔.」
鬼叫音樂/metal一早已經唔屬於消費品咩,聖誕節d人會出街買玩具,出街買衫買鞋,出街買鍊買首飾,買完之後先會醒番起,
「咦?冇晒錢剩,冇辦法啦又買唔到碟!」
音樂...彷彿仍未得到大眾重視.好耐冇乜掃過碟,近來執左唔少,希望我唔係今個聖誕節買最多碟之人.全日除左Henry,只得自由行同假期行街經過好奇入黎望望,就冇了.此乃開玩具之吉日.之前買落買落,好多隻野未拆,養兵千日就係用在今時.
「就係咁多.是日收皮.聖誕休息一天.」
聖誕回歸之後,益忙.一連幾日日日做到差唔多夠鐘先搞掂,就連今日星期六都難得多野做.好在臨走前做得晒今年所有野,公司各位同事同老闆亦下年再見.作為黎緊新年三日「長」假前夕,我都冇乜心情寫野了,抖抖好過.請.
另外,睇左AVP2.上作係廢的話,今集係X廢.
「不過講還講,錢照係噉俾佢呃架啦.按照傳統,我會入戲院睇多次.IMax會唔會有巨幕版or立體版?」
寫一定會寫.但睇埋/死埋第二次先.
TRHK 2007終營業時間
27/12星期四至28/12星期五:7:00-10:00
29/12星期六&30/12星期日:3:00-10:00
31/12星期一:休息(俾日我抖抖都得卦?)
TRHK仝人wish you Metal Christmas


c: text/html

text:
10種辦公室最常遇同事
「一樣米養百樣人」,出到社會做嘢總會遇到唔同性格類型嘅人,有啲可能好討人喜歡,有啲可能平平凡凡,有啲可能係職場犯眾憎.為大家歸納出10種喺辦公室最常見到嘅同事類型,睇下你或者身邊嘅同事係咪榜上有名.
1. 事非八卦型
「聽講呢」,「知唔知」,「原來呀」已經成為呢類同事經常掛喺嘴邊嘅說話.其實冇聽過,亦從來都數知,不過佢地就好似娛樂版記者咁定期都揾到消息人士爆料俾佢地聽一啲嘢.可能係A小姐同B先生玩梗地下情,或者老闆偷食俾老婆斷正呢類大台常用嘅劇情.雖然唔知佢地邊到揾到咁多小道消息,都唔知當中幾多成係真幾多成係假,但佢地永遠都會保持一個積極嘅態度去講呢類八卦嘢.有佢地,公司就充滿花生殼.
2. 過份認真型
佢地對工作嘅認真同上心的確好令人欣賞同放心,但分分秒秒都咁認真係太誇張.有時講下笑,佢都都會板住口臉問翻你轉頭.唔好諗住喺呢類同事面前講「Why so serious?」,因為認真開嘅佢地真係會好認真咁答翻你呢條問題.
3. 前後不一型
典型嘅「口裡說不,身體卻很誠實」.佢地表現出嚟嘅可以同心裡面嘅完全相反.喺你面前笑騎騎,但喺你背後就放毒蛇.同樣有機會講你八卦,但為咗自己利益,一啲傷害你聲譽嘅流言蜚語就係由佢地.出嚟呢類同事前後不一嘅陰險未必人人都發現到,真係要小心小心.
4. 代罪羔羊型
經常替人頂鑊嘅佢地可能因為好人到太極端,或者太細膽唔敢講出嚟.但更多嘅係講咗都冇人理先弊.不過點都好,佢地會繼續做好自己本份.俾啲鼓勵佢地!(拍手)
5. 游手好閒型
返工等放工係佢地嘅宗旨,扮工係佢地嘅專長.明明個個同事都忙梗,但佢可以長期做自己嘢戓者入茶水間hea.有時上司出現佢地唔會咁明目張膽,會扮吓嘢咁.如果有同事想揾佢幫忙,都會話好忙幫唔到,轉個頭又係咁聊人傾計.
6. 扮曬大佬型
當要一team人處理一份project,佢地就會扮曬大佬.開會時係咁問人問題但只己冇答案,人地俾咗建議又諸多意見但係唔會講自己想點⋯⋯到做完成份project就要做領功嗰個.Well,你估你真係大佬?
7. 風趣幽默型
令整個辦公室充滿歡笑聲嘅佢地總會諗到好多好好笑嘅嘢.有佢地,日日都係晴天啦!
8. 貌美如花型
每日返工唔同妝唔同look,但仍然靚到「嘭」一聲.佢地唔只連自己,就連office張枱都都靚過人.每到一段時間會見到佢地補妝,因為對佢地嚟講,唔補真係好易冇!
9. 怨天尤人型
永遠覺得自己最慘,最多嘢做,但其實個個同事都係咁.三句唔埋兩句就「唉唉唉」,又呢樣,又嗰樣.真係⋯⋯
10. 冇頭冇尾型
Project要俾第二個跟,但佢地寫到1999,問佢地又話係咁,咁即係點呢?茶水間都有佢地蹤影.飲完水又唔換水機,食完嘢又唔掉垃圾,火!
文:小C
更多打工仔分享,追蹤 ECjobsonline 專頁 或 瀏覽 www.ECjobsonline.com

robotstxt: allowed

filter: keep


text:
小弟只想抒發一d自己既愛情經歷
有過·未有過的愛情 - 小說
致我既初戀:
常言道:「一個男人既初戀永遠都唔係佢最鍾意果個,男人既初戀只係一心想試下咩叫愛情.」
呢句說話套用係我身簡直係度身訂造.
我諗循例都要講句,你近來好嗎?其實我有時都會諗起你,所以其實都唔算循例.我唔知你係咪知情,但最初大家一班朋友一齊,我唔係鍾意你先,我係鍾意你個好姐妹先.到左後來,知道你對我有感覺,但我又始終係鍾意你既好姐妹,所以就拖左你一陣.但由於我始終想試下拍拖既滋味,之後就應承左你.
一開始既時候,我仲擔心之後冇感覺應該點算,但原來我呢個擔心係多餘既.你對我既溫柔體貼簡直令我當時呢個怕醜A0去到受寵若驚既地步,我永遠都唔會忘記你問我鍾意你著邊套衫出街;我地一齊去睇戲然後十指緊扣既感覺;你係三十度之下仲幫我拎兩大袋書番屋企俾我去練波;仲有我地既初吻.人地可能睇黎好小事,但實際上你係果段時間𣊬間燃亮左我呢十幾年黎既人生,令我永遠都唔會忘記呢段經歷.
後來漸漸地我就愛上左你,我開始成日錫你,希望大家可以成日都一齊.但可惜,自從去完果個event之後,一切都變曬,唔知點解你開始變得冷淡,甚至去到一個位就係我只不過係一個朋友都不如既掛名男朋友.到果陣時,我就明白愛情係有賞味期限,同時,我亦都明白我對你既愛比我自己想像既多好多.所以果段期間,我係十分十分難過.
考慮到要分手,我就即刻寫左一段心底話以係你話分手既時候挽留你,希望可以喚起你對我地呢段感情既美好回憶,但當然一齊都只係徒然.我記得你當初對同我一齊既堅持,亦記得你對離開我既堅決.我諗只有一句歌詞可以形容就係「你叫我最快樂,你也叫我最心痛.」
分手之後,我為你喊左七日,全部都係夜闌人靜既時候,瑟縮係被窩痛哭.我唔敢比屋企人知我既難過,我亦都唔想比朋友知我脆弱既一面,所以儘管我心如刀割,但我依然要保持面不改色,一到夜晚先可以釋放自己.
不經不覺我同你分左手差唔多兩年啦,最初我真係好憎你,但之後我已經冇野.直到宜家,我有時都會諗起你,雖然已經唔係鍾意,但就係有一種特別既感覺,會掛住你,雖然我估你都對我呢個人冇乜感覺甚至反感,但冇辦法,可能係我冇能力可以做番你「真正既朋友」.我廢up就up完,我知直接打呢段野比你你或者會不屑一顧,但我擺上黎,希望有朝一日你有緣可以睇到,會知道我講既係你,亦都希望你會花時間去睇下我呢個當初愛你的少年埋藏係心入面既說話.同埋,老套d講句,一定要搵個比我好千百倍既人啊,B


text:
香港大學研究團隊喺彩雲邨發現咗一樣好令人震驚嘅事,就係居然有老鼠帶有戊型肝炎病毒,如果病毒變成奪命就不堪設想,會真係變成 鼠疫 ,只不過,有兩個問題一定要問清楚,呢個兩個唔搞清楚,香港人根本寢食難安,唔知幾時出大事.
鼠疫 邊度嚟?啲老鼠又點搞出嚟
首先,一定要問問題係 鼠疫 邊度嚟,簡單嚟講,啲病毒真正源頭喺邊,我懷疑係同中國有關,因為香港咁細,其實無乜太多病毒變異空間,但中國就唔同,大家都記得沙士同H5N1都實際同中國有關,中國嘅奇怪環境可以衍生好多古怪病毒,另一方面,中國會唔會研究生化武器出咗事,我們根本唔知,大家都知 鼠疫 係生化武器熱門研究項目,係黑太陽731果挺仆街級數嘅研究項目,中國近排唔肯交出H7N9病毒樣本俾國際社會,懷疑中國會用嚟研究生化武器用,我對中國呢方面嘅意圖極度懷疑,所以點解無喇喇有染上肝炎嘅老鼠周街走呢件事係必須作出詳盡調查,否則我點知啲老鼠會唔會去到其他國家,造成史無前例嘅公共衛生大災難.
另一方面,點解係九龍東彩雲邨出現 鼠疫 情況,一方面議員係民賤聯啲人,呢次真係懲罰選民,另一方面,公屋清潔商被幾個家族圍標咁左手交右手,你想公屋真係清潔都幾難,而且會涉及貪污情況,再加上中國嚟嘅移民嘅衛生習慣,以及食環署啲蟲鼠組人員究竟買乜叉老鼠藥去做防治老鼠工作,依家件事搞到難搞到爆,如果依家呢個大環境唔搞掂,我諗大家都係要有喺屋企用老鼠藥嘅習慣,仲要小心屋企嘅細路以及寵物錯誤食咗老鼠藥.甚至唔好搞到市面上買到啲老鼠藥根本係無效嘅,我真係唔想連老鼠藥呢一樣嘢都要一併出口到香港,成件事係好膠.
都係果句,你唔理政治,政治可以殺死你,唔係用槍炮,只不過用病毒啫,呢個道理香港好多人都唔明,但唔計化學武器,呢個世界真係死得人多,不外乎天災,槍炮同埋大規模疫症,而槍炮同大規模疫症兩樣嘢,背後都係政治,你討厭政治,唔代表政治會消失,更加唔代表壞政治嘅後遺症唔會影響到你,畢竟槍炮以及病毒都根本無眼.


text:
這個時期,黑丸會在烏蛟騰出沒,由於車好疏,我已經太耐冇去,點去都唔記得喇.好彩有人帶路.一去到已經好幸運見到佢,原來係指甲尾咁上下大既灰蝶.可惜佢一路冇停,最後仲飛走埋.只好等,同埋搵其他嘢影,呢種蜻蜓咁上下既原來叫做蟌.背景幾靚可惜背光,冇計,閃燈打下去,給眼睛留下一個光點.
呢隻蝶成日飛來飛去,不過大家都好似冇乜興趣,其實佢都唔錯吖,又大隻易影,位就唔多靚,地下之餘又背光,又侷住用閃燈,原本應該叭地背景先靚既,但地下濕濕地,都係蹲低影就算喇 :P
今次同平時唔同,一般日影既話我只會帶一支燈插機頂補補光就算,因為日頭啲昆蟲好高警覺性,搞飛燈十之八九整走佢,但仲有十份一機會係遇到唔走既,由於我知道黑丸係白色,好大機會黑底,所以為咗嗰十份一機會攞多支燈同埋燈架來.用喺黑丸度就仲未有機會,不過蚊就有一隻,佢啱啱停在暗位,連背景都係暗,啱晒,好似夜攝咁影佢,唯一唔同係唔駛用LED燈幫助搵佢同對焦.
等到頸都長,黑丸真係出來仲停定,嘩,全世界都圍晒埋去,雖然圍住隻蝶既圓周都有一定大小.但平行對翼既只有正面同背面兩個方向,其中一邊有嘢頂住,實際上係得一個位.變咗要排隊一人影吓.不過呢個位係正既,背景遠之餘有小小逆光.平衡咗白色既蝶身,唔駛變黑底.就都冇咁啱.我其實想再影大啲,但實在太驚整走佢.
隻蝶又在第二個位出現,呢個位就冇之前咁好喇,我擔心既黑底終於出現.我係好想好想攞支閃燈出來幫個背景補補光,但個位實在太窄,連人都企唔晒,再放燈架實在冇可能.陣間整走咗隻蝶就變大罪人,唯有硬幹啦.結果自然係暗底.加光都唔加得咁多.我自己平時實唔會等咁耐,有就有,冇就算,今次因為大家都咁堅持,連我都被帶動到有嘢影到.


text:
貳零零柒年拾貳月壹至貳號 - 大東山爛頭營2008(大東山14號屋)
今次上大東又係好好天,但比起上次朦左少少,夜晚望天唔見星星日頭望落山都唔係咁清
依間係14號屋,間格感覺冇咁好,冇18號屋咁歸一,野食方面亦空空如也,冇咩物資留低
可能今次早左上去,多左時間周圍走,食過熱狗飲過湯後時間多到痺,爭d可以訓過晏覺都仲得
天氣相比起上黎亦冇咁凍,感覺當然冇咁好啦,夜晚我地打邊爐及室內烤羊肉牛肉等等
可能人少左,野食都食唔得晒,有點兒浪費,今次因為冇人帶啤牌及uno,所以食完野洗完碗好快就訓覺lu
可能黑仔既關係,我揀左張好食風既床,攪到我訓到半夜要去關埋廚房既窗,但之後都唔好得幾多,背脊陣陣涼但又唔係果尾野喎,哈哈,卒之要起身著多件衫先訓得著
第二朝都唔記得幾點起身lu,食過早餐後就行去上次冇去過既山頭,天朗氣清之濟特然間烏天黑地,唔知有d咩係海邊吹埋黎,開頭我地以為山火後尾睇睇下先知係霧氣,好古怪
番到屋後先知收到俊仔既message先知原來大東都有Geocaching,佢地預備午餐,而我同雪榚就走左出去搵下有咩收獲,原來又係頭先岩岩去過既山頭,激死,搵左半個零鐘卒之搵到了,但我就係咁比隻蜜蜂煩住,攪到影左一陣相睇左一陣就急急走人
番到屋入面,飯已差不多煮好,雖然天氣唔係咁凍,但臘味飯真係好好食
可能天氣好同埋星期日既關係,好多人係度煩住我地食飯又話要入黎又話想租間屋,真係好鬼煩,上次18號屋明明冇咁多人架
食過飯後開始執野準備走人,今次我地係行南山走,冇咁多樓梯,感覺上好行好多,但要係梅窩轉船,有少少唔方便啦,但研究過後,我地下次都係南山走好d,起碼唔洗行樓梯行到嘔,上次隻腳痛左幾耐呀陰公


text:
Morning Wakayama
一 早 就 落 去 食 早 餐
豬 醇 都 係 食 到 成 下 巴 都 係 飯
早 餐 一 樣 係 好 精 緻 架
食 完 早 餐 再 浸 多 陣 溫 泉 就 出 發 嚕
睇 見 豬 醇 瞓 得 咁 舒 服 我 都 想 瞓 呀
今 日 落 雨 !! 原 定 去 釣 魚 同 埋 果 園 都 要 取 消 嚕
咁 就 去 黑 潮 市 場 啦
呢 度 最 大 名 氣 就 係 即 劏 吞 拿 魚 表 演
日 本 啲 廁 所 好 正,有 位 比 你 擺 BB
食 埋 大 拖 羅 丼 就 去 睇 生 果
買 啲 柑 返 民 宿 食 先
一 路 落 住 大 雨 決 定 早 啲 去 民 宿 浸 溫 泉 嚕
豬 醇 去 親 任 何 地 方 都 唔 需 要 warm up
最 後 一 晚 住 お 宿 き し だ 荘 な め ら か の 湯,真 係 好 日 式,行 步 路 地 板 都 會 有 聲
因 為 之 前 住 咗 兩 晚 貴 嘅,我 就 再 揀 一 間 好 平,同 埋 我 係 睇 中 咗 佢 嘅 晚 餐
原 本 緊 係 最 尾 嗰 日 住 最 靚 啦,但 萬 波 呢 晚 冇 房,所 以 冇 辦 法 嚕
雖 然 環 境 冇 得 同 之 前 嘅 酒 店 比,不 過 我 覺 得 好 地 道,都 唔 錯 啦
今 日 係 最 凍 嘅 一 日
都 有 海 景 架,嘻 嘻
話 咁 快 就 食 飯 嚕,呢 一 餐 係 全 蟹 宴 呀 !! 我 覺 得 呢 餐 真 係 超 正
睇 見 都 流 口 水
我 最 鍾 意 燒 蟹
好 滿 足 呀 !! 不 過 一 次 食 咁 多 食 到 滯 咗


text:
網絡廣告 唔可以養媒體,我相信係共識,除非好似我呢啲one man band,都唔可以完全靠廣告維皮,咁如果 網絡廣告 根本養唔到媒體,可以點.屆時可能全世界剩番好似 輔仁媒體 咁靠維穩費維持嘅媒體,呢個並唔係一個合理嘅做法.
網絡廣告 養唔到媒體嘅原因
首先,要探討 網絡廣告 養唔到媒體嘅原因,理論上,Google並唔大咬,Adsense同你七三分帳左右,當然Google嘅帳目唔係完全透明,但比起Facebook叫公道.問題係,人人都可以開個 Adsense 戶口果陣,仲要有一堆抄人嘅Content Farm做寄生蟲,真係寫嘢嘅想有好分頭都難,所以我叫大家訂我YouTube頻道,都係避免我要自己幫YouTube打免費工,但YouTube個政策啱唔啱呢,我覺得有道理,唔係阿茂阿壽都可以分餅仔.
跟住,好多人用Ad-blocker,好多人養成壞習慣,就係睇content以為唔駛俾錢,資訊產生從來唔係免費,除非你立心睇垃圾,依家已經唔叫你俾錢,仲要用Ad-blocker,我有時覺得Ad-blocker果啲作者如果有賺錢,應該分番啲俾 網絡廣告 維生嘅人,佢地係倒緊人米仲以為自己好型.大家唔諗吓,究竟要點維皮至得嘅,唔通堅靠光合作用?
所以我都會向Medium,以及推遲到復活節後至啟用嘅收費會員網站方向走,兼且賣吓嘢幫補吓,但我對Medium收費模式喺香港前途有啲懷疑,都係果句,太多人想做free-rider,並唔係想俾錢,唔想俾錢幾方便都無用.會員網站搞咁耐,都係保安問題,我依家係block得中國IP七七八八,稍後我考慮block部分香港同熱血以及中聯辦相關IP,再做壓力測試至俾出街.特別Wordpress本身做CMS唔錯,但額外加Paywall,其實佢本身並唔係咁成熟,當然我呢個免費版網站,都到咗差唔多時間升級同performance fine tuning,例如換快啲嘅Server嚟提高MySQL查詢速度等等.
但周街都係維穩費嘅垃圾,大家有無諗過點解,諗清楚,就知自己應該做乜.


text:
Wikipedia:粵文拼音
方案改
粵文維基所用標準拼音方案改
- 內文: 粵拼
目前粵文維基採用嘅方式係修改過嘅粵拼方案,同 Cantodict 用法一樣.佢同標準粵拼方案主要區別包括:
- 將聲調用上標表示
- 有必要嘅時候,用星號標出轉調.
例子可以睇蘋婆一文.
其它拼音方案改
粵文維基早期寫嘅文章唔少都用咗其它注音方案,原則上會保持現狀,唔會用自動化程式批量替換成標準拼音方案.但係如果願意,每個編者都可以隨時將文章裡面嘅注音人工改成粵拼.
幾時注音改
原則上,一篇文章嘅標題喺正文出現第一次嘅時候,需要用粗體標出並注音;標題嘅別名第一次出現,一般放落括號,並且可以注音;其它地方一般唔注音,除咗
- 冷僻字或者難讀字
- 內容本身同讀音有關
點樣注音改
粵文維基提供咗一系列注音模用來注音,包括
- {{jpingauto}}:自動出「粵拼」兩隻字連來爾版,而且標調嘅數字同埋夾喺數字之間表示轉調嘅星號都會自動轉成上標,可以分文白二讀,注音會連去Forvo相關錄音,詳情睇個模說明;
- 一般來講,{{jpingauto}}喺一篇文入面衹應該用一次,即係篇文標題第一次出現嘅時候用,其它地方如果要注音請改用其餘三個注音模.
- {{jpautocore}}:同上面個模類似,區別係唔會出「粵讀」兩個字,唔分文讀白讀,亦唔會連去Forvo;
- {{ruby-粵讀}},{{ruby-yue}}(別名{{ruby-jyut}}):將注音放落文字上面,數字同表示轉調嘅星號會自動轉成上標.兩個模其它行為分別同{{jpingauto}}同{{jpautocore}}類似.
用之前,請睇下幾個模嘅說明.


text:
更多
2018-07-14 1846 瀏覽
之前同同事係度飲過茶覺得d點心幾好,於是今年嫲嫲生日晚飯就揀左呢度嫲嫲最鍾意食雞, 生日飯一定要有呢味餸,問左店員, 佢就推薦一個推廣菜式叫茶燻太爺雞,好似無咩地方有呢種咁特別既做法,所以都叫左一隻黎試一上枱見佢油光"令蠟蠟",嫲嫲見到即刻雙眼發光,我地識做梗係夾隻雞脾佢嘆啦!雞脾肉夠滑唔在講, 雞胸肉都唔太鞋好入味,仲有淡淡茶葉味, 正呀仲叫左個我最鍾意既蓮藕餅,雖然唔係咩好特別既菜式,好少見用原片蓮藕煎, 夠曬爽脆其他菜式都中規中距, 價錢就比一般中菜貴,不過最緊要嫲嫲食得開心呀
於是今年嫲嫲生日晚飯就揀左呢度
嫲嫲最鍾意食雞, 生日飯一定要有呢味餸,
問左店員, 佢就推薦一個推廣菜式叫茶燻太爺雞,
好似無咩地方有呢種咁特別既做法,
所以都叫左一隻黎試
一上枱見佢油光"令蠟蠟",
嫲嫲見到即刻雙眼發光,
我地識做梗係夾隻雞脾佢嘆啦!
雞脾肉夠滑唔在講, 雞胸肉都唔太鞋好入味,
仲有淡淡茶葉味, 正呀
25 瀏覽
0 讚好
0 留言
仲叫左個我最鍾意既蓮藕餅,
雖然唔係咩好特別既菜式,
好少見用原片蓮藕煎, 夠曬爽脆
30 瀏覽
0 讚好
0 留言
其他菜式都中規中距, 價錢就比一般中菜貴,
不過最緊要嫲嫲食得開心呀
張貼


text:
Nico Vong Photography
服務詳情
評語 提交評語
其實搵佢影咗一輯大肚相同埋一輯BB相,當時揀佢都係因為朋友影過都話佢好,咁就call佢.一同佢傾佢就會俾advice你要點做,佢會先問你要乜既style,雖然佢有俾意見但絕對唔會迫你要接受佢嘅style.其實決定個stlye係好重要,因為如果要影啲stylish啲既,或者要artistic既,同要影啲cute既要求都好唔同,建議大家預先諗定個主題唔好到時先至諗.決定好style佢亦會話你聽需要啲乜嘢.佢無衫俾,亦都只有小量道具俾BB,但佢會教你去淘寶買,又會建議你買乜嘢.
影當日約咗下晝影相,兩點鐘開始影到五點幾, 因為要預時間換衫整哩整路.環境乾淨正常Studio一個,我老婆帶咗D衫同BB道具,影嘅時候佢會就你,佢鏡頭會好自然咁捕捉到你哋,你係唔需要去就佢個鏡頭,而過程影得好自然.
整體嚟講係好pay attention to detail 既,例如話我頭髮亂左少少佢都會幫我執埋.最細心嘅就係,當BB差不唔多要換衫嘅時候,佢就會叫我地預先做好準備,以免BB凍親,其實佢好多嘢都係會為咗BB儘快做好,有晒鋪排,好小心,好細心.
影完即刻係佢部Mac到揀相,我就揀咗五十幅相,之後佢就會send排版俾你睇,然後先至做相簿.排版就一個禮拜就有得睇,但係個相簿就有少少耐,來要一個月左右,因為佢真係太忙喇.


text:
由中學到而家都係一直戴開眼鏡,但其實我成日都覺得戴眼鏡唔靚仔,有少少蠢嘅感覺,就算點襯都唔夠型.上到大學之後學識咗帶con,但日日洗con都咪話唔煩,加上我自己成日訓教唔記得除con,有好幾次隻眼都痛到流晒眼水,諗起戴con都有啲驚,所以我一直都心思思想做矯視.最近開始研究左好多唔同既激光矯視中心,又去左聽好多眼科talk.發現原來而家的激光矯視技術成熟左好多,有啲激光矯視中心重做埋以前無聽過既[微笑矯視],後遺症比起傳統激光矯視更少,更安全,所以念住同大家分享下.
微笑矯視同激光矯視嘅分別係前者唔需要揭開角膜瓣再打磨,而係以激光直接切割角膜,只需要開一個2-4mm嘅切口,然後醫生就將切割咗嘅角膜部份從切口攞出黎,令角膜弧度改變以達至矯視效果.微笑矯視嘅傷口細啲,相比激光矯視嘅後遺症都少好多,癒合情況就更加快同更加理想.
激光矯視普遍嘅後遺症都係有眼乾情況,如果處理得唔好可能會有感染機會.微笑矯視嘅好處就係減低併發症,乾眼等問題出現嘅機會,手術創傷比較少,復完都比激光快.所以我覺得想做矯視, 搵間信得過嘅激光矯視中心真係好緊要,起碼要環境乾淨,做手術都安心好多.前前後後做資料搜集都做左幾個月,比較過幾間中心嘅價錢,服務,最後都係揀左清晰微笑激光矯視中心做,因為佢地嘅醫生講得好詳細,比到個信心我.so far整體感覺都唔錯,最少無中伏.


text:
性交轉運法師應學關景鴻黃一恒
2017/10/11 — 21:30
以後做性交轉運嘅法師,真係要認真向關景鴻學習,講明不成功不收費,或者列明「否則原銀奉還」條款,就可以避免俾人告欺騙性交.成唔成功,事主本身有責任架.等如你申請唔到移民,可能真係自己個底花曬,關關景鴻咩事?做法師真係好慘,消耗左法力,仲要俾人告番轉頭.
以最近一單性交轉運新聞為例,女事主個男朋友是否跟女事主復合,決定權在佢男友度,而非降頭師.但既有位女事主來求助,降頭師只好運用佢嘅專業知識去幫女事主囉.點能夠跟法師性交兩次之後,女事主發現男友唔肯復合,就去告個法師欺騙性交呢?
睇醫生都無話就一兩次就包醫好啦,兩次唔得,咪睇第三次,再唔得就Keep住覆診囉.好多病可能要覆診幾十次歷時幾年先醫好架.性交轉運都係一樣,性交兩次唔得,點解唔性交第三次,或者好似睇醫生覆診咁,長期Keep住約法師性交呢?
當然,這單案嘅是非對錯,內裡細節,要交由警察去查,再由法庭去判啦,我無資格做判官.但既然案件上曬傳媒,已變成公眾事件,我只係以此作為Case Study,用常理跟大家分析,以免大家誤入歧途,誤墮法網遮.
又以呢單個案為例,十萬蚊,不管對有錢人還是窮人,都不是細數目.一個女仔手上有十萬蚊,唔送俾自己條仔,或者唔請條仔去旅行一齊Happy,又或者唔儲起佢計劃將來同條仔一齊供樓過活,大拿拿俾十萬蚊一個法師同佢做法事希望條仔同佢復合,可見呢個女仔個價值觀同處事方式都係好怪,佢呢種性格一定會從其他日常生活細節度反映出來,男友覺得佢難相處而拒絕復合一啲都唔出奇.
當條仔唔同佢復合,個女仔唔係第一時間去檢討一下自己個價值觀和待人接物方式,唔去好好跟男朋友仔細溝通,了解彼此是否適合繼續係埋一齊,而係第一時間諉過他人,發惡控告個法師欺騙佢!一個凡事唔會自我反省嘅人,又點會有人鍾意同佢相處丫?
至於性交轉運到底有冇功效,我唔評論啦,就等如坊間好多服務,又美容,減肥,甚麼自然療法之類,林林種種,有冇效自己思考.作為成年人,你去幫襯,假如是公平交易,明碼實價,大家你情我願,有咩話邊個呃邊個?而作為從業員,雖然話搵食遮,但你真係要學識保護自己,向關景鴻學習點樣戴定個頭盔,防止自己俾人控告欺騙.而作為消費者,你更加要自我反省,正所謂求人不如求己,要解決問題,係唔係下下靠消費就解決得到?


text:
大家都知莫須有嘅典故,秦檜要殺岳飛,理由都慳番,所以係古文莫須有,依家九龍西 DQ 主任,貫徹秦檜嘅精神,可以超時空 DQ ,今日預測到2018年10月20日嘅事,簡直超越秦檜嘅極限,呢次超時空 DQ 充分反映成件事嘅無恥.
DQ 只係根本預先編好嘅劇本
其實成封 DQ 嘅信好鬼,首先總綱呢個居然譯唔到英文,以香港AO嘅英文水平,全英文信件應該無問題,反映呢封所謂 DQ 信,根本可能係由中聯辦嘅人執筆,再搵中國嘅人譯做英文,一如大韓帝國後期,其實大部分政令都係由韓國統監府去草擬,只不過之再交俾李完用之類嘅官僚執行,所以呢個係好典型中國式殖民統治嘅鐵證.
而且 DQ 劉小麗呢個決定,係一早做咗,劇本都預先編好,所以可以坐時光機,將2018年10月20日嘅事,寫入2018年10月12日發出嘅信中,你以為你自己睇錯咗《IQ博士》,果個有時光機嘅功能嘅鬧鐘走嚟走好.但一向無法律意識嘅中聯辦,根本唔知係,出張咁嘅 DQ 信,本身已經司法覆核嘅理由,要求法院頒布臨時禁制令,令成個選舉炒粉都得,如果其他問題上眾籌俾劉小麗我都反對,但如果眾籌俾劉小麗申請臨時禁制令,停咗呢個荒謬到爆嘅選舉,我覺得係無妨,當然如果你覺得唔值嘅,都可以喺我度買吓嘢嘅,好過益地產商.
呢次超時空 DQ 已經充分反映,唔會有真選舉,只有提名被篩選,被共產黨操縱嘅假選舉,我又唔會認為大家要唔投票,或者將票射俾龍心,黃毓民,馮檢基,如果連李卓人都被 DQ ,我認為就有必要杯葛選舉,甚至投俾黃毓民同馮檢基都係仆街,呢兩條友係邊個屎忽窿走出嚟,大家係十分之清楚,唔駛再扮乜叉嘢民主鬥士,點可能一下子又幫馮檢基,跟住又突然想出嚟選,有啲人同佢啲教眾面皮厚度,基本上同中共都係一模一樣.
當然,當香港可以用秦檜邏輯執行法律果陣,你仲信有法治?我懷疑法院可以捱到英國佬返嚟都已經偷笑,所以依家香港人,要當自己喺極權國家,一如當年東柏林嘅人,所以如果可以離開嘅離開,我並唔認為係壞事.


text:
OurTV 劇場會客室
第六十九,七十集
訪問日期:2010年7月11日
主持:涂小蝶(蝶)
嘉賓:歐錦棠(棠)
- 第一節:接觸舞台劇的經過 -
蝶:歡迎各位收睇《劇場會客室》,今日我哋嘅嘉賓係歐錦棠先生.
棠:大家好! 小蝶你好!
蝶:歡迎你啊!
棠:都要握下手喇,多謝多謝多謝!
蝶:你依家嘞,其實唔係依家,你有好長嘅時間已經係由電視同電影變咗係舞台人嘞o架喇喎.
棠:變咗舞台人喇,嘩,多謝你,即係冠以「舞台人」呢個…嗰陣時覺得係遙不可及,又好似覺得係高不可攀咁,即係嗰陣時有咁嘅感覺.嗰陣時嘅意思嘞,啱啱入行嘅時候.嗱,我入行不經不覺都二十年o架喇,都廿年喇,有喇.咁但剛開始入行嘅時候,香港戲劇界係唔蓬勃喇,有獨立嘅製作好少喇,主要就係話劇團喇,話劇團嘅戲係主流喇,但業餘劇社都有幾多吓嘅.但嗰陣時獨立嘅製作有啲商業運作,有業餘劇社會有啲自己好小型嘅製作,得嗰啲囉.嗰時舞台對我嚟講就係一件遙不可及嘅事,可望而不可即,即係我點樣去lan過呢個門欄咧.已經做咗個演員,係我嘅職業喇,係電視喇,係唔係? 但舞台劇,我唔熟悉,但嗰陣時已經覺得係另一回嘅學問.
蝶:係咪因為唔熟悉,所以覺得有個距離,以為佢遙不可及?
棠:唔係,因為自己有去睇過,嗰時有去睇舞台劇.有次我去睇香港話劇團,我好記得呢部戲:《雄霸天下》.我一睇,嘩,現場嘅感覺就係咁氣勢磅礴o架喇,就係咁好,成班人做一套戲,我唔覺得佢哋做戲,當然都會,你如果跳番出嚟,你會諗番,嗰陣時都諗番,舞台劇係有啲誇張嘅,但係好真喎,咩嘢都係假嘅喇,好真喎,講緊我哋嘅語言喎,好好睇,好吸引我呢個觀眾.我睇完之後就覺得,真係好睇舞台劇! 諗下自己,嗰時係個新人呐,做唔做到,真係唔得喇,我哋做電視都唔係咁做嘅.咁舞台劇有好多嘅技巧,我睇到,咁我係都唔明白嘅,嗰陣時,咁所以我覺得係一件好了不起嘅事.
蝶:嗰陣時係講緊八幾年係嗎?
棠:八/九喇,如果我無記錯,八/九年度喇.八/九-九〇年咁上下.
蝶:King Sir導嘅係嗎?
棠:係呀係呀.
蝶:後尾重好快就重演o忝,呢齣戲.
棠:所以呢套戲對我嚟講個感受好深.由細到大,我好鍾意睇,因為受屋企嘅熏陶喇,好鍾意睇粵劇,即係廣東大戲.咁睇咗係唔少嘅.咁嗰啲有另一種嘅文化,嗰啲我又好鍾意.但係嗰啲始終覺得係有好多固定嘅格式,有好多嘅規定喺度,去到呢度你做一啲嘅做手,某一啲嘅曲牌,曲你照唱出嚟,唱咗個故事出嚟,咁又得嘅嘞喎.咁舞台劇畀我嚟睇,需要另一種嘅技巧.兩者都係舞台嘅演出,粵劇或者舞台劇,對我嚟講都係難度好高,好遙遠嘅事,嗰陣時嚟講.
蝶:係,咁點樣係接觸到啊後尾? 除咗睇之外,點樣慢慢慢慢入咗,變咗舞台人呐?
棠:我入行做電視,因為我係好想做一個演員,我想做一個演員做我嘅終身職業嘅,呢個諗法就係因為我細細個嘅時候睇好多嘅電影喇,睇好多大戲喇,大戲就阿媽帶我睇嘅,電影就爸爸帶我睇嘅,佢哋兩個係唔會crossover嘅啊.
蝶:但嗰啲電影係鬼佬電影?
棠:西片多.我爸好鍾意睇戲嘅.咁我就覺得嘞,當然我細細個已經好明白,嗰啲嘢冚扮爛都係假嘅,但係我睇完嗰啲戲我都好有感動,個感動就係,一係睇完你好開心,一係睇完你會好刺激,因為嗰時好興西部牛仔片,James Bond片,睇完好刺激,或者恐怖片你會好驚,文藝戲你會喊,細路仔都會感動到喊.咁我就好有感動,非常之好,就成日有個諗法,就係如果我第日做到演員嘞,參與到內邊呢,咁觀眾咪有呢啲感覺囉,咁我就好開心喇.即係我作為觀眾,就算我喊睇完套戲,出嚟都係開心嘅.最後一種感覺你都可叫做開心嘅嘢.咁我就覺得做到演員就好好喇.所以收尾都係向呢個目標一路去慢慢邁進,當然我之前做咗好多其他嘅工作先.真係做到演員,我就償咗個好細嘅心願:我可以做到一個演員喇,希望可以做好啲,令觀眾睇到會有佢哋嘅感動,好似我以前細個咁樣嘅.咁但係入咗呢個門檻之後發覺,嘩,天地大到咁樣,單係講「演」呢個字已經係窮你一生嘅精力,咁而且電視以外重有舞台,電影,諸如此類好多好多嘅媒體,所以就覺得係五花八門,但係真係要花好多時間同心血落去,去研究,同埋去鍛煉自己.
蝶:咁跟住係點樣接觸第一個舞台劇?
棠:噢,你咁講呐,睇下先,我要諗諗,我入咗電視五六年度喇,差唔多五六年度,咁都係做…有拍劇喇,收尾嗰幾年就係主持為主,九三年開始去到,好多時都係做主持啊,司儀呀咁樣,開始叫做有人認識歐錦棠呢個人喇.咁但嗰陣時麥秋老師佢就…其實我哋唔識嘅,咁佢就搞套戲《虎度門》,阿杜sir杜國威寫嘅《虎度門》.嗰陣時電影版出過喇,蕭芳芳主演嗰套,king sir都有份做嘅.咁麥秋就搞呢個《虎度門》,謝雪心做女主角嘅,亦都真係有粵劇紅伶龍貫天去做裏面嘅應錦龍,咁佢就搵我飾演裏面一個新嘅粵劇年輕導演,問我有無興趣,我話:有啊! 有興趣! 不過第二句唔敢講出嚟嘅:我唔識舞台劇嘅.我唔識,但我唔敢講,人哋搵我,我驚損失咗呢個機會,嗰陣時會咁諗.
棠:咁就唔使casting嘅,但係就去到開會,跟住就睇劇本,咁咩嘢技巧都唔知,咁你唔知嘅時候,你又覺得,咦,其實裏面有好多前輩喎,舞台嘅前輩又有,舞台嘅新進又有,亦都有啲其他,好似我呢啲電視(人)一齊去做,但無乜經驗,咁我唯有用我自己一路以嚟由細到大最熟嗰種手法喇,observe,即係觀察,唔問咁多嘢,人哋唔講嘅時候你就觀察.當你真嘅想問嘅時候就問,咁一路睇人哋係點囉,睇人哋點排戲啊.嗰次好畀心機,因為好難得可以接觸到舞台劇,我好珍惜嗰個機會,而且太好喇我覺得嗰次個經驗,係有機會演兩個角色,即係A B cast.譬如我係做前半?好似唔知做咗10場定係幾多,好似乎頭個8場我係做導演個角色,都好多喇.最尾兩場居然係做應錦龍啊,即係龍貫天嗰個角色,要上粵劇妝,要唱埋大戲嘅.以一個新人嚟講,舞台嘅新人嚟講,係咪太過分嘞? 機會又係太過寶貴嘞? 咁好珍惜每一個可以同前輩學習嘅機會喇,咁好投入去個角色.
棠:當然,而家睇番,哎,算得乜嘢啊.即係你好努力去做,你都做唔到好好嘅,但係嗰陣時嚟睇就係個天?落嚟畀我,第一次做舞台就已經有咁樣嘅經驗,係好好嘅喇.咁嗰次就做舞台,第一次踏足台板.咁我就覺得,好喇,呢個心願償咗喇,咁鍾唔鍾意呢? 鍾意到不 得 了! 鍾意(嘅)係咩呢? 個個都話,就算未做之前,啲人就成日都話,舞台劇最好就係話同觀眾直接嘅交流,觀眾嘅反應係即時知道嘅,就好開心喇,會再次益到你,咁你喺台上面同演員嘅交流又再去到另一個層次.呢個係有嘅,但係最觸動到我反為唔係呢樣,呢樣嘢我唔係睇得咁重,最觸動到我就係話,舞台劇真係有好多時間畀我排練,好似一舊雕刻品,我要慢慢去琢磨,同大家磨合,如果你相信每一位都係藝術家嘅,係藝術工作者嘅,導演,燈光,或者其他演員呐咁,大家去配合,去磨合呢樣嘢,將嗰個嘢,盡量,喺理想上面,擺到最好嘅,就呈現畀觀眾,嘩,呢件係件幾好嘅事嘞! 咁舞台劇就有咁樣嘅富裕嘅時間嘞,畀我哋可以去咁樣做到喇.
蝶:真係好似個雕刻家咁,慢慢慢慢雕琢佢.
棠:唔止,唔止雕你自己個部分,人哋可能雕埋你,可能幫你:無咗呢個係咪靚啲嘞,又可能會係咁樣,大家去琢磨啊咁樣.咁我就覺得舞台劇,可以畀到好認真嘅嘢呈畀觀眾哋,咁呢個就係最觸動到我,所以我咁鍾意舞台劇.
蝶:下節我哋繼續傾舞台劇.OK,我哋下一節繼續同Stephen傾下計.
- 第二節:踏足舞台初期的工作經驗 -
蝶:歡迎各位收睇《劇場會客室》,今日我哋嘅嘉賓係歐錦棠先生.
棠:繼續.
蝶:Stephen,嗱,你九六年開始第一套戲喇.
棠:《虎度門》.
蝶:咁跟住你一路都有戲做緊喇.咁嗰陣時我當你係前期喇,九十年代嗰啲,我當你前期.嗰陣時你入行嘅時候其實係點樣演嘅,同埋嗰個感覺係點樣,有乜嘢特別嘅難忘事可以發表下?
棠:呢個好巴閉,我呢個劇團嘅「90後」.我個人就好得意嘅,唔停得嘅,我唔畀自己停嘅,因為太鍾意呢個行業喇,即係演出呢個行業喇,無論電影電視好舞台好,我唔畀自己停嘅.好多方面嘅創作呢,就算未試過,因為未試過更加應該去試囉.咁所以就唔會畀自己停.我好記得九六年試咗《虎度門》之後,同一年我做咗兩件我覺得好緊要嘅事——居然自己投資拍自己第一部電影.(笑)
蝶:你自己諗定係有朋友…?
棠:自己諗.諗咗就做囉咁.好多嘢.無乜資源,無資源根本上.無資源你點嘛? 呢個世界上有拍膊頭喇,嗱,你肯開口原來好多嘢係positive嘅.係會得到好多你預想不到嘅幫忙,只要大家睇到你唔係為咗商業喇,或者純粹為咗一啲噱頭去做嘢.你真係想為咗一件事情去做呢,咁好多人會幫你.咁九六年開始,拍電視,電影,成兩年嘅.咁九七年我都記得我都無參與舞台嘅演出喇,或者裏面嘅製作啊咁.
棠:去到九八年啦,九八年嘅時候就,劇場空間,一定要講劇場空間,張可堅,余振球,呢兩老都係我老死,咁嗰陣時唔識佢,就搵我出嚟傾.首先喺電話度問我有無興趣演舞台劇啊? 梗係有喇.九八年嘅時候,應該咁講,講咗之前一件事,九八年我居然嘞就自己膽粗粗,寫劇本,做埋導演,就幫個業餘劇社,幫荃青劇社導一套戲,咁嗰次就,無導演經驗嗰喎我真係.即係中學嗰啲唔好計喇,咁居然寫劇本,導一套戲,咁出咗嚟居然滿座之餘,有劇評,有好評,佢話個概念好好哇,有啲意識都好好哇.咁我就覺得,咦,好有鼓勵性喺度,咁你問我做導演嗰個心得,我講唔上喇.有導演嘅興趣,你畀我揀番,喺舞台劇上面,我都係寧願做番演員.好勞氣,嗰次搞到,套戲可以話係成功嘅,但人際關係,我本身嘅人際關係處理得唔好,同埋嗰陣時搞到幾乎成班無得做朋友咁滯,我處理得唔好,人際關係,我自己嘅問題喇.咁又好勞氣,好辛苦,你唔好搞我.我都係唔想同人排戲喇,你畀我揀,我都係做番演員算喇.
棠:咁跟住導完呢套戲之後,頭先講喇,余振球喇,張可堅,劇場空間就搵我,問我有無興趣再做番舞台劇,我話:再做番? 你有同我合作過咩? 佢話其實,你嗰陣時你唔望人之嘛,即係我成日都,喺陌生環境我就耷低個頭,做嘢就做嘢,唔做嘢就唔多講嘢嗰啲,原來《虎度門》佢哋已經有同我合作,只不過做後台工作嘅嘢.咁所以就無接觸喇.噢,原來係你哋呀咁.咁就入劇場空間做戲,做咩戲呢? 居然叫做《今晚我哋棟篤笑》,同周偉強,第一次合作,就兩個做棟篤笑,就改編賴聲川嘅一個劇本喇.但要將佢全部要轉晒個時代,轉晒我哋所謂localize,所謂本地化,嚟咗香港嘅環境,要切合香港嘅文化,咁換句話講,即係成個劇本掟咗佢,由頭到尾創作,咁又係要參與創作喇,係我同周偉強jam出嚟,同埋有棟篤笑模式,有好多雜耍,我又覺得,幾新鮮,又係一個好嶄新嘅經驗,同之前《虎度門》又兩回事喇,同我自己做導演,又係兩回事喇.
棠:咁跟住陸續有嚟,大家合作得好順利好開心,佢哋就話,你唱唔唱歌o架? 嗱,我就唔鍾意唱歌嘅,不過,我唱歌嘅.即係,我唱到歌,但我唔係琅琅上口,好鍾意成日曲不離口,我唔係,我唔係鍾意唱歌嗰啲人,咁佢就話有套音樂劇.啊? 音樂劇? 邊套? West Side Story,《夢斷城西》.咁細細個已經睇過呢套戲嘅喇,我話:「好犀利喎,套嘢,點做啊?!」佢話:「得嘅,試下喇,我哋有時間畀你排練嘅嘛.」音樂劇,咁就將之前我喺舞台上學到嘅嘢又掟晒去喇.又另外一樣嘢嚟嘅喇喎.我知道音樂劇係要演,係要唱,原來,重要跳.因為呢個West Side Story,跳,係佔咗一個好重要嘅部分.咁我好記得,頭尾排咗五個月.
蝶:其實都好長嗰喇喎.
棠:係.咁我都好樂意去做呢樣嘢.嗰陣時係瘋狂到推咗電視好多工作,我好記得嗰五個月裏面,嗰陣時電影界比較蓬勃啲,蓬勃得嚟因為不景氣,所以好多好平嘅電影可以出爐,好多人拍平嘅電影喇,有9部電影搵我,五個月裏面,你估我做咗咩嘢? 我推晒,推晒九部電影.張可堅都話:喂,你係咪傻嘅? 我就答番佢:我做咗電影,我點嚟排呢套戲呢? 我唔排的話,呢套戲係team works嚟嘅,群舞,成日都係,少咗個人咁點呢? 而我個角色無可能唔跳嘅.咁我係咪跳得叻,我係唔跳得叻嗰啲人嚟嘅,咁我可唔可以唔排唔練呢? 無可能.咁嗰次就感覺到自己好瞓身好投入呢個production裏面,咁我就覺得自己非常之幸運,一入舞台界頭嗰兩三年就參與咗唔同嘅製作,唔同嘅創作,有唔同嘅經驗,接觸咗唔同嘅藝術工作者去教咗我好多嘢,我吸收咗好多好多嘢.我喺舞台界裏面全部都係得著,我失嘅可能係出邊嘅工作,搵錢嘅機會我失咗,但係喺舞台裏面我就得著好多好多喇.對我嚟講係非常之寶貴嘅.
蝶:錢買唔到嘅.
棠:錢買唔到.但你可以話錢買到嘅,因為失去好多搵錢嘅機會o架嘛.但舞台劇,你知,就算你點做,你嘅收入同你擺落去嘅時間都係唔成正比,但我從來都無睇呢樣嘢.
蝶:做完之後其實就越來越鍾意?
棠:係呀! 因為又好難得,又試咗有唔同嘅經驗,新人嚟講,又要做大戲,舞台又要做大戲,又棟篤笑,又搞導演,又編劇,重要做埋歌舞o忝,你試咗晒,基本上係一個基本有嘅條件,喺舞台上面,你叫做接觸過喇,跟住就自己去選擇,自己再投放邊啲資源多啲,你自己去諗喇.咁我覺得有咁難得嘅機會,我係非常之幸運.
蝶:係,同埋無經過要慢慢喺後邊喇,咁樣而慢慢上嚟,擔任重要角色.
棠:我喺電視做咗若干年喇,都已經,咁有啲知名度喇,咁有啲經驗喇,人哋會睇到,亦都會認識我多啲,咁我比人哋行多咗一步o架嘛.
蝶:咁呢個就係九十年代?
棠:九十尾喇.
蝶:你由九六開始,九十尾…咁二千年開始呢?
棠:越來越多喇.九十年代尾嘅時候一年就一部舞台劇喇,因為其實我做電視都非常之忙,同期都有做電台,即係好多唔同嘅參與,去到二千年開始就一年平均有兩部嘅舞台劇嘅喇,一年參與兩部,咁如果以我拍電視咁忙,拍電視劇集又做主持嚟講呢,一年兩部頗多喇.
蝶:係呀,所以排六個禮拜度.
棠:差唔多,個半月至兩個月喇.
蝶:其實你無咗都好幾個月o架喇? 去咗舞台嗰度.
棠:有陣時就得好時間嘅,譬如電視劇,唔係一部接一部嘅嘛,劇同劇之間,我咁啱有個空檔可以接咗呢個,有陣時夾住一起排嘅,咁都無辦法喇,咁都要難為佢哋,因為我工作關係你都要就一就我,幾時排戲幾時排戲之類咁,但又好好彩嘅,即係無影響到成個team嘅製作啊同埋排練嘅時間.
蝶:嘩,好在你時間夾到.
棠:好多時,80%嘅製作,我裏面嘅時間都係配合得非常之好,有時呢啲唔係自己安排.
蝶:可能個舞台好想你喺度.
棠:我唔知啊.
蝶:所以安排得好好.
棠:我唔知啊真係.
蝶:我哋下一節繼續同Stephen傾計.
- 第三節:歐錦棠為何愛「老翻」? -
蝶:歡迎各位收睇《劇場會客室》,今日我哋嘅嘉賓係歐錦棠先生.
棠:好喇,呢次講咩嘢?
蝶:呢次講乜嘢? 由你九六年開始到而家,記唔記得大概做咗幾多套舞台劇? 大概得喇.
棠:廿幾喇,廿幾咋.都係廿幾咋.
蝶:「廿幾咋」都唔係「咋」喇係嗎? 你做十幾年喇係嗎? 十幾年廿幾唔太差喇.你重有其他好多嘢做.
棠:係.我正職係做電視o忝.
蝶:係囉.
棠:咁但係唔係多囉.
蝶:唔少喇.我老土咁問喇,一樣叫做原創劇喇,一樣叫做翻譯劇喇,我知兩樣你都有做嘅,你自己會唔會話有邊樣你特別鍾意,或者係其實各有所好嘅? 你兩樣都會有? 唔同嘅鍾意或者唔鍾意嘅地方.
棠:兩樣都有喇當然.但如果(講)我參與,我諗我大多數我都係做翻譯劇為主嘅,因為我主要以前都係同劇場空間合作嘅機會多好多喇.咁劇場空間佢挂出嚟嘅牌頭就係話佢哋做翻譯劇嘅,翻譯劇係強項嚟嘅,咁每三年度會有一個原創劇嘅,咁但係平時都係做翻譯劇為主,咁我參與就好多係翻譯劇喇,有啲係好著名嘅編劇家,佢哋寫嘅劇本喇,咁有啲甚至乎可能係搬咗上電影嘅喇,所以全部都喺外國累積咗一定嘅程度,一定嘅經驗喺度,觀眾睇出嚟嘅反應係點呢? 或者個題材個豐富性再擴闊好多呢? 咁呢樣嘢,唔好講文化個方面個範疇先,淨係呢兩個題材啊,同埋經歷過觀眾嘅經驗啊,咁我哋將呢樣嘢攞番,攞個劇本番嚟再翻譯成中文喺香港演出,咁又帶畀好多本地嘅觀眾一啲好新鮮嘅感覺.因為有啲題材唔係話我哋諗唔到,而係話你未必會覺得啱香港呢個環境,翻譯劇就係翻譯劇,翻譯劇唔一定為要將個故事本地化.你將佢本地化,有好多人可以咁做,已經係無咗翻譯劇個原意.我唔係話啱定唔啱.咁我哋話畀人聽,呢個係一個外國嘅文化,呢個故事係講外國一啲嘅事情,只不過我哋講緊本地嘅語言.我哋做番個故事出嚟,呈現番,我哋唔需要做外國人.譬如一個英國故事,我哋唔需要做一個英國人,佢點樣講嘢,佢生活嘅細節,有咩動作嘞,係點樣,唔需要.做番個戲,攞番個角色嘅性格去做番呢個故事之嘛.但係呢個就係一個翻譯嘅故事.
棠:咁翻譯劇有一個好獨特嘅文化喺度,包括語言,翻譯上面一啲嘅技巧,我哋甚至乎有陣時聽到會覺得摁耳嘅? 點解? 因為就,唔會本地化喇,咁呢樣嘢又係其中一個好緊要嘅元素嚟嘅噃.所以你話鍾唔鍾意,我無話鍾意定係唔鍾意翻譯劇定係原創劇嘅,咁我做翻譯劇做得多咗,好似而家譬如我揀,好多時我成日都上網睇人哋外國嘅劇本喇,交流觀摩喇咁樣,譬如有啲鍾意嘅,我想做嘅,咪買個劇本番嚟,自己試下翻譯啊,然後改啊,都會有啲咁嘅情況喇.有好多值得我哋借鑑嘅地方,當然我好鼓勵原創.有啲觀眾曾經喺某一啲嘅交流會上面講過,呢套戲幾好,不過若果佢係原創就更加好.即係我覺得會唔會係狹隘咗呢? 即係原創我哋當然要鼓勵嘅,都唔係一定話月亮是外國的圓,但我哋借人哋一啲嘅優點,吸收咗,咁然後發揮我哋自己本地嘅特色囉.咁我覺得呢個係必須.
蝶:翻譯劇,如果既然佢都話呢個劇本幾好,即係話其實佢都感受到嗰個翻譯劇,雖然佢唔係由香港或中國人寫,但係嗰個宇宙性,其實佢係感受到嘅嘛.係嗎? 嗰樣嘢真係無國界之分嘅嘛.
棠:文化就係呢樣嘢.
蝶:我覺得有個好嘅翻譯劇,雖然佢係一個外國人,對我哋嚟講係外國人,但係佢嗰個宇宙性,嗰個普世性,其實佢點可以流傳得耐呢套戲,就係因為嗰樣嘢囉,佢觸動到咩國籍嘅人,咩文化嘅人都觸動到.
棠:無錯,係喇.有好多題材,因為我哋香港局限咗,我哋地域嘅關係喇,好多時,你就算寫咗出嚟,你做咗,睇咗未必會入信,例如如果你講軍事,香港邊有軍事,就算九七前我哋得英軍,而家我哋有解放軍,但係都唔關你香港一般普羅大眾嘅事喇,講咩軍事法庭啫? 唔關你事.好遙遠.但唔係喇,我演劇場空間《義海雄風》(A Few Good Man),講軍事法庭,係呀,我哋又唔熟悉呢樣嘢,咪就等我哋做一個旁觀嘅第三者去睇呢件事情喇.個故事裏面嘅内容點樣其實唔係一個重點,重點係講出人,人權,同埋軍權,或者正義呢三方面,邊樣係為重,你當要顧及國家安全嘅時候,係咪凌駕於一切呢? 咁呢樣嘢值得,變咗係一件咩事呢? 唔係淨係睇故事,唔係一件曲折嘅法庭案件咁簡單,而係話值得我哋思考.
棠:我覺得無論翻譯劇好,本地創作又好,除咗有娛樂性,或者有一啲嘅可觀性喺裏面,情節嘅曲折,演得係咪好扣人心弦,帶畀觀眾思考,呢一點我覺得係更加重要囉.成日有個好貪心嘅諗法就係,觀眾離開劇場之後,佢哋帶住開心嘅笑容走係好好嘅一件事嚟嘅.畢竟人哋都係畀錢,真金白銀,買張飛其實好貴o架,香港舞台劇真係好貴,不過唔緊要,全世界都係咁貴嘅喇.佢哋得到佢哋嘅滿足係好嘅,但係貪心啲講句嘢,帶住思考返去屋企諗,佢哋諗到乜嘢都好喇,對呢件事情有思考,係一件好事嚟嘅我覺得.如果將呢樣嘢另到佢有一啲嘅想法,同佢身邊嘅人去討論呢件事情,從而對某啲嘢下咗某一啲嘅判斷,或者某一啲嘅觀點作咗出嚟,都係好事嚟嘅.
蝶:咁你會唔會選擇一啲劇本嘞,比較真係思考性啲嘅劇本啊? 如果你既然個時間係咁少喇係嗎,一定要做抉擇嘅嘛,咁譬如同樣有三個劇本喺度,有個可能係思考性啲嘅,一個可能好娛樂性啲嘅,或者一個就係老土啲嘅,咁你會揀邊種? 會唔會真係思考性多啲嘅?
棠:你畀我揀,我都會揀番即係思考性多啲嘅,咁思考性多啲唔代表藝術性一定高,唔係嘅,而係話喺個故事嘅背面,呢個故事蘊含嘅內涵,其實最主要想講啲咩,表達啲咩,有啲咩值得我哋去討論,甚至乎係爭拗嘅,我哋未必要有一個好確實嘅答案去話畀你聽,都唔應該o忝,但就希望帶出呢啲問題出嚟,畀人思考.咁呢個係,我係好深深受到劇場空間佢哋咁多年畀我咁多機會去參與唔同嘅翻譯劇本喇,得到呢個結論喺度,當然裏面佢係有啲「點子」去吸引觀眾,但係佢哋絕大部分嘅製作都係帶一啲思考性喺度,希望畀觀眾去討論呢啲問題.
蝶:你講劇場空間嘅翻譯劇,我記得我睇過你兩次《十二怒漢》,兩次我都睇過.
棠:呢個《十二怒漢》,係喇,無論觀眾當然係(有)一個好震撼喺度,演員,我哋接觸呢個劇本嘅時候,睇埋個場景嘅時候尤其係第一次演出嘅時候,我就覺得,嘩,咪就係話劇場點解會有一個永遠咁吸引人嘅地方呢? 點解做親舞台劇嘅多數都做咗走唔甩,好似上咗毒癮咁? 點解觀眾未必一定係,但係喜歡劇場嘅觀眾,佢哋就永遠都好忠心佢哋嘅劇場,點解呢? 裏面啲嘢冚扮爛都係假嘅,佢嘅空間永遠都係咁細嘅,但係裏面嘅時空係無限制嘅,裏面嘅視野是擴闊到超出晒所有嘅範圍以外,佢嘅空間可以去到無限大,因為我哋嘅想象可以去到無限大,我哋嘅想象同演員裏面嘅想象原來呢方面係可以貫通到,咁我就覺得呢個就係劇場裏面一個好吸引嘅地方,亦都係令到我哋,一眾嘅演員又好,製作人員又好,觀眾又好,咁鍥而不捨去投入喺呢個劇場裏面嘅原因.
蝶:你而家好似話緊畀啲影視嘅演員聽呢個「不可一,不可再」咁樣,有少少.
棠:嘩,你講開影視呢,我自己都踩界喇,咁跟住落嚟就有嘢講嘅喇噃,講下影視有咩唔同,同埋態度應該係點.
蝶:下一節,下一節我哋聽.OK,下一節聽Stephen講呢個態度嘅問題.
- 第四節:影,視,劇演出技巧的分別 -
蝶:歡迎各位收睇《劇場會客室》,今日我哋嘉賓係歐錦棠先生.
棠:繼續係我.
蝶:Stephen,你而家影,視,舞台都有…
棠:有,三樣都有.
蝶:樣樣都有,三樣都有.三樣嘞個演法,以你個人嚟講,你覺得有啲乜嘢唔同嘅要求,同埋你自己點樣去配合三樣嘢? 點樣發揮或者係?
棠:好多人問我呢個問題,甚至乎嗰陣時譬如去啲學校有講座啊,大家討論,佢哋都會發問呢個問題,咁我首先就用番個問題問佢哋先嘅.首先,有邊個鍾意睇電視嘅? 好多人舉手;有邊個鍾意睇電影嘅,少咗啲喎;有邊個睇舞台嘅,再少啲喎.咁我點講畀你聽(笑),你唔睇,無得講.咁第二,我想講一樣嘢,電視好多人都有睇,都會有啲咁嘅經驗,你問心嗰句,或者你自己諗下,邊個覺得而家睇嘅電視,我哋都係講做戲啊,睇番drama即係電視劇呐,有邊個覺得電視劇係好生活化嘅,係好真嘅? 以個班有二十個人嚟聽呢個講座,贊同嘅可能得兩個至三個,其他嗰啲全部舉手就話:唔覺得.佢哋諗清楚之後覺得:係喎,係唔生活化嘅.跟住大家講啲例子出嚟,攞大家認同啦,佢哋都會諗到例子嘅.我又會提一啲,佢哋又會諗一啲.咁即係換句話講,我唔講好唔好,啱唔啱呢樣嘢先,我唔判斷呢樣嘢嘅,但我就會覺得電視嘅演出並不生活化.
棠:我最初接觸戲劇呢樣嘢嘅時候,佢哋成日啲老師都會同我講,larger than life,drama唔係講?,唔係講play,drama係要larger than life,即係我哋要比生活誇張一啲,放大一啲.咁當然呢個係有一個技術性上面嘅需要,如果我哋喺舞台上邊演出嘅,我哋距離觀眾咁遠,就算第一排望得眼鼻好清楚,山頂嗰個點呢? 我都要照顧佢,咁呢個係可以想象到,係合理.電視需唔需要呢? 電視我哋成日都有close-up,大家個畫面,以前可能十幾廿吋,而家可能去到五廿零吋,哦,就重大啲o忝,所有大頭都重大啲o忝,我哋需唔需要做到咁大嘞? 咁但係而家有個…出咗嚟一個好奇怪現象就係,電視係生活嘅一部分,不可或缺,但好多人唔係坐定定睇電視,而係電視係你屋企內邊嘅一份子嚟.你返到屋企嘅時候,第一件事就係開住電視,跟住就煮餸,去搞嘢,去洗手間,諸如此類,喺書房上緊網,你可能都係開緊個電視,你希望有啲聲去陪緊你,以前係radio嘅時代,而家係電視.咁所以嘞又衍生咗咁樣,我唔知係咪有必然嘅關係,好多時電視係講電視,唔係演電視,演電視劇啊.佢哋講戲,唔係演戲,係講出嚟嘅,將嗰件事,明明我攞頂帽戴咗,然後我飲杯水,佢而家:啊,有杯水喺度,啊,我戴番頂帽,飲杯水先.佢做咗,又要講番一次嘅,好多類似咁樣嘅情形嘅.
蝶:我明.講電話嗰個最明顯喇係嗎?
棠:係喇.
蝶:將對方啲嘢復述一次.
棠:無錯喇.喺電視嗰度觀眾已經睇咗呢件事點樣發生嘅,下一節番嚟譬如我做咗一件咁嘅嘢,跟住我喺下一節番嚟我見到你,我將頭先我做過嘅嘢講多次畀你聽,好??,又重復,重復又重復.咁所以呢個係唔生活化嘅.例如好多嘢,佢哋講嘢嘅語氣,你聽咗可能覺得無乜嘢,但係,我成日都話,你跳出來,眯埋對眼,淨係聽對白啊,你就覺得:咦,我哋日常生活唔係咁樣講嘢嗰噃.佢哋真係講緊台詞o架.
蝶:我知,尤其是好多時,佢要provide information畀觀眾,所以嗰兩個人係咁講埋嗰啲嘢,嗰兩個人唔需要講嗰啲嘢,佢哋唔會再講o架喇,因為佢哋已經知道曬嘅喇,但係就好硬生生咁樣就係講畀觀眾聽.
棠:加上如果我知道內邊嘅製作過程係咁匆忙,好多時真係o架,演員未必咁好充足嘅時間去準備呀好多時,都唔係一定無,但好多時唔夠囉,或者經驗有限喇,佢就變咗要剝生吞嗰啲台詞就咁講出嚟,你聽到就算喇,加上而家重有字幕幫一幫你o忝,其實觀眾吸收咗有幾多呢? 唔知.咁呢個係電視,所以如果你問我,電視我覺得係誇張,我覺得係誇張嘅.我唔覺得咁樣係啱定係唔啱,而家我評品佢係誇張.
棠:電影我哋就好唔同喇,因為電影銀幕,就算我哋所謂戲院細間就好多喇,我哋細個戲院好大咁,戲院細咗咁多,但個銀幕始終有番一定嘅size喺度.我哋喺銀幕上面表現到嘅,大頭就真係,嘩,10米高嘅一個人頭嚟嗰喎可能係.咁我哋需要嘅演技喺個技巧上面,我哋需唔需要咁大嘞,其實真係唔需要.當然有啲導演,譬如處理一啲鬧劇嘅時候,可能用一啲好誇張嘅手法都唔定.但一般嚟講,一般嘅情節啊故事片啊咁講,喺戲院內邊一個空間內邊,已經係黑漆漆嘅空間,所有觀眾嘅凝聚力就喺個銀幕上面,注意每一點,邊個郁緊就睇緊嗰樣,所有嘅人都係,佢入得戲院,佢唔會諗住,大部分嘅觀眾喇,佢唔會諗住入去睇下又行下又出去洗手間又聽電話,未必係咁,佢哋想留意銀幕上面發生嘅嘢,所以我哋唔需要做到好大.電影嘅要求就真係要好自然,甚至乎有陣時係比自然更加要重要收緊啲.係o架,會o架.有陣時,譬如,電影重要多幾個手法,就係話,導演,如果高明嘅導演,佢哋會用鏡頭去說故事,佢哋未必靠台詞,唔係講出嚟,所以有陣時,反應,我哋成日講reaction,我哋嘅反應,我哋演電視嘅反應,譬如一聽到一件晴天霹靂嘅事,個導演就要求你,個鏡頭:「啊?!——真係?!——」好誇張.電影完全你唔會睇到啲嘢,就算你做個反應係好細嘅,某啲導演可能不使要,我連呢點我都唔要,可能係細到咁,你會奇怪:啊? 真係細到唔使做? 唔係唔使做,而係話唔要你咁做.你可能要試幾個畀佢take,有啲導演譬如就算外國???,佢都話:「我使乜演員諗嘢啫? 演員唔使諗嘢,你唔需要諗做咩反應,你企喺度望住啊.」「咁,咁我哋講緊咩啊?」「你唔好理啊,你望住啊.」佢take咗你個鏡頭,佢剪番落去,因為佢喺腦裏面有曬所有鏡頭,佢知曬故事嘅流程係點,佢可能好熟喇,佢本身都係編劇喇吓.咁你呢個鏡頭剪咗落去,就代表你已經有個思考喺內邊,觀眾可能會覺得已經好有嘢都唔定啊,但係佢無顧及演員內邊嘅諗法囉,我未必講得咁樣係啱嘅,當然呢個導演嘅手法可能係處理得好好呢? 佢可能可以做到咁樣.咁但係的確譬如喺銀幕上面,電影上面我哋就唔需要去到咁大咁誇張嘅,反應啊表情啊咁,甚至乎好細嘅某啲情況,如果導演好熟悉嘅,佢都睇到,太多喇,可能一個呼吸,一個好細嘅眼神,眨眨眼,已經係代表某一種嘅反應.
棠:老實講,我哋日常生活上面,邊有咁多表情啊? 尤其係香港人o忝.外國人,日本人,可能佢哋嘅生活上面嘅文化,佢哋嘅反應會大啲,係嗎? 即係「Oh! My God! What're you doing?」好誇張咁樣講法呢啲.但係,香港人始終係比較含蓄啲,咁所以譬如我哋處理番本地電影嘅時候,好多時都會有啲導演要求要再將佢再收細啲,呢個係咪最接近自然嘞? 可能係嘅.但係,我哋可能有慣性,演戲,去演呢樣嘢畀觀眾睇到,但係電影上面就唔會需要囉.將我哋再控制得,範圍再縮窄啲,個注意力啊咁.咁但係講番舞台喇,咁有啲人而家唔識舞台嘅,佢就話:「誒,舞台劇好誇張嘅.」啱,但係都係唔啱.我頭先講咗喇,舞台劇之所以要誇張,就因為我要顧及到,照顧所有嘅觀眾,第一行,最後個行,尤其是譬如你話有啲大劇院,有三層樓咁高,最尾嗰行嘅觀眾我都希望佢睇到,佢睇唔到我表情喇,咁我都要有我嘅肢體動作啊,係嗎? 我都要表達到畀佢,我嘅聲綫我要抛到畀佢,用「咪」可以幫到,但我哋都可以用我哋真嘅聲綫去投放畀佢,睇唔到我嘅表情,好細微嘅變化,所以我要大啲囉,我可能,一句好簡單嘅答覆人哋嘅台詞,我可能用埋我嘅身體,我要郁動,佢哋先睇到我做咗呢個咁樣嘅動作啊反應啊咁樣.所以就係呢個舞台之所以誇張的合理嘅原因就係咁.
蝶:好.我諗你舞台重有好多啲經驗同我哋分享,下一節繼續.
- 第五節:當演員的條件 -
蝶:歡迎各位收睇《劇場會客室》,今日我哋嘉賓係歐錦棠先生.Stephen,你係影,視,劇三栖動物喇.
棠:呵呵,三栖.
蝶:咁o依家其實影,視兩栖動物多唔多變埋三栖啊?
棠:近呢幾年咪多咗好多囉.你都睇到喇.
蝶:但係佢哋由兩栖變三栖,但係有無好似你咁樣一路都三栖緊? 多唔多,呢一種又?
棠:我無特別留意,但我僅見嘅就好似無喎,用極少嚟形容囉.因為點解呢? 好多影視界嘅朋友,都有參與舞台嘅演出喇咁,佢哋試咗之後,都會鍾意嘅,但係就都係覺得花太多時間落去,唔成正比.你知香港好多,電影好,電視好,都係好即食文化,快! 時間就是金錢.咁舞台劇你投放咁多時間,咁多心機落去,但得番嚟嘅,即你演出得個幾場啫,十場八場好多o架喇,咁得番嚟嘅酬勞唔成正比喎呢樣嘢.係嗎? 譬如有好多「明星」,佢哋出去剪個綵,講幾句嘢,咁已經好多錢嘅喇.咁你做舞台劇,做極畀你爆曬,你會搵到幾多大家心知肚明喇呢啲嘢.咁佢又覺得:係好嘅,呢啲經驗係好嘅,咁但係呢樣嘢都係阻咗我時間去第二啲地方搵食.所以再肯番轉頭嘅人唔多囉,咁但係佢哋耐零中又會心有?就話想再做番下舞台喎,因為可能享受在舞台上面嗰種感覺嘅.
蝶:佢哋可能好似你初初嘅時候嘞,覺得:嘩,好似好神聖啊,遙不可及咁.佢哋又好想呢樣嘢,即係挑戰又好喇,或者係提升自己又好.
棠:舞台劇就永遠都有個魅力喺度嘅喇,就係覺得,點解啲人會覺得遙不可及,覺得係咁了不起,就係因為全部過程係現場發生畀你睇嘅,同埋你睇到內邊係好多技巧你要照顧到嘅,對一個演員嚟講,你做到呢樣嘢,咦,都對自己一個考驗嚟嗰喎,如果你通過呢個考驗都係認定咗你自己有呢啲咁嘅技能嘅噃,咁所以佢哋就會着迷呢樣嘢喇,當然唔好,更加唔好講嘅就係觀眾對你嘅認同喇,讚賞啊,你即時會知道有幾多喇,呢啲屬於虛榮嘅喇(笑),咁但係,呢個就永遠係舞台劇令人着迷嘅地方.
蝶:咁你覺得影視嘅演員嘞,入嚟舞台喇,對舞台,你覺得係好定唔好啊?
棠:以我自己嘅經驗嚟講,即係我做舞台十年有多喇,十幾年啦,個經驗就話,初初畀人一種新鮮感,但當我越來越參與多嘅時候呢,就會,嗰陣時越來越,啲人覺得好奇怪:繼續做咁多舞台,喺電視已經不斷見你嘅喇喎.佢哋覺得:喂,我哋唔同界別嚟嘅,你唔好入嚟喇.我係真係遇到呢啲阻力嘅.
蝶:舞台嗰啲(人)啊?
棠:係呀.「我哋唔同界別嚟嘅.」有人同我講,話:「嘩,」講笑嘅,但係佢真係會用呢個字眼,「嘩,舞台嚟搶飯食好喎」咁,要搵飯食我就唔揀舞台喇.但係點解大家會有啲咁嘅諗法嘅呢? 你講好咩好,你嘅心唔係咁諗你唔會講呢句說話出嚟.我好記得呢句說話.有一啲嘅阻力,但到我自己一路以嚟投放多嘅時間落去,多啲,大家有目共睹:呢個人唔係玩玩下嘅,佢都係真係好愛呢個舞台劇嘅演出嘅,或者內邊嘅製作啊,呢份藝術嘅.咁佢哋先至開始認同我囉,我都覺得係…其實我唔需要得到別人啲認同我先至可以喺呢個地方生存,但係得到佢認同,係唔容易嘅.呢個我睇到.近呢幾年其實我覺得,影視界嘅人入去舞台,或者調番轉,而家都有舞台嘅人做番影視,不嬲都有o架喇,唔係一件稀奇嘅事嚟,呢樣嘢係必須嘅.
棠:你睇番外國嘅,好多影視界,就算荷李活首屈一指嘅明星,Al Pacino,係咪,Nicole Kidman,佢哋都會去演舞台劇o架,佢哋定期可能演一次半次嘅舞台劇,舊年Jude Law啱啱做完Hamlet喇,喺London嗰度,呢個係佢哋覺得係必須嘅,同埋佢哋好多出身根本就係學院派,佢哋就有好濃厚嘅戲劇嘅訓練,佢哋做番呢樣嘢,佢哋覺得係理所當然,唔係為咗乜嘢,只係為咗藝術呢樣嘢去演出.外國個文化就允許我哋咁樣喇,但我哋香港點解會有啲咁樣嘅睇法呢? 因為,香港大部分嘅演員,現存嘅演員——我唔係講演藝學院嘅吓,演藝學院嗰班係例外——係無受過專業嘅訓練,訓練班裏面嗰啲,對唔住,嗰啲唔係訓練,電視台搞嗰啲訓練班唔係訓練,會剝生吞,同埋太過急促,你根本接觸唔到,你完全消化,吸收唔到,佢哋係靠出嚟自己摸落去喺裏面嘅經驗,然後,若果有嘅話,用自己嘅人生嘅經驗,融會落去,咁樣喺電視裏面摸出嚟,大部分係咁.咁所以,舞台對佢哋嚟講係好新鮮同埋充滿刺激,同埋係比較難度高一啲.
蝶:你頭先講嗰個電視台嗰訓練,你意思係咪即係話譬如去揀咗一班藝訓班嘅學員,其實佢係揀嚟做明星,係咪咁啊? 即係而唔係嗰個演技嗰度去投放好多時間……
棠:佢根本就唔,即係電視你知,賣廣告點解會咁貴,卅秒點解會咁貴,就因為每一秒都係時間,佢點可以投放嘅資源,嘩,要你演藝學院讀五年?! 唔好傻喇,三個月你好出嚟同我做嘢喇,實習期又另外三個月喇.寧願係要咁樣,因為反正我點樣出嚟,你不斷做,你就會有經驗,就會有人睇你嘅喇.嗰班未必叫明星,但都需要一班演員,就需要一啲咁樣嘅嘛.咁所以,你好多時,而家我講真嘅,喺電視圈內邊做咗好多年嘅藝員,你同佢哋講演技,佢真係唔知你講緊乜,佢哋以為某啲,我咁樣演就已經係喇.佢哋唔會明白囉.當然呢個佢哋只不過係唔知道,接觸唔到啫,咁其實我又覺得唔應該分為有界別嘅.演員係無界限嘅,我覺得,即係以我個經驗,我咁樣睇嚟,當然最理想就係話我哋由教育開始.所以我睇到開心,即係香港嘅教育,而家由小學好,中學更加o忝,有戲劇教育喺度,我睇到係一件好開心嘅事嚟嘅,因為我哋細個嘅時候我哋無機會,搞劇社自己搞之嘛,邊有老師理你啫.咁但係唔係o架,你而家有好多嘅資源,畀到你哋可以有時間去學戲劇,喺戲劇內邊去學習文化,學習語言都有喎,同埋好多嘅學生專場去睇唔同嘅舞台劇喎,呢個文化咪植根喺年青一代裏面,大個嘅時候佢哋咪就係話,譬如有演藝學院繼續嘅培育啊,或者遲啲重有兩間藝術學院去培育,人才咪越來越多,呢個文化咪慢慢咁樣形成囉,咁呢個以前我哋係零,我哋無嘅.我睇到,呢件係好事嚟嘅.
棠:我講番呢樣嘢就係話,我覺得演員唔應該分為有界限,邊個界別你都可以做,只要,只要你有咁樣嘅熱誠,有咁樣嘅才能就得喇,呢個才能有人會係天生一部分,但我就喺個劇院內邊,無論邊個界別都好,你一刻都不能停止去吸收,同埋練習.呢個係我嘅睇法.演員,無論舞台,點都好,譬如舞台劇就算我哋排,誇張到排West Side Story,排五個月好多喇係咪? 有幾多套有咁充裕嘅時間畀佢去排練呢? 無嘅.可能兩個月嘅排練已經係叫做唔錯.咁,作為一個演員,係咪要get ready呢? 我哋成日都要準備好我哋自己,我哋準備好自己咩呢? 我哋準備好自己嘅身體,同埋我哋內邊嘅內涵,呢啲嘢喺邊度睇,我哋就要喺第二啲嘢度吸收,不停要去睇人哋嘅演出,不停去睇,觀摩人哋嘅電影,不停去睇其他嘅文學作品,書,睇書,演員唔可以離開睇書,我成日覺得,咁同埋,我哋好好哋運用我哋嘅家生,我哋用咩表演? 我哋用我哋把聲,身體去表演,咁呢啲嘢平時就要鍛煉,唔係話:「啊,嚟啊.」咁就嚟,無呢回事.即係所以邊個界別都…我覺得只要你孭住呢兩個字,職業係「演員」嘅,你就要好好哋對待自己嘅身體,所有你內邊用得嘅嘢,包括你內邊嘅思考啊,你吸收到嘅文化嘅知識啊咁,呢啲就係靠我哋平時儲番嚟嘅,係一刻都不能夠停止.
蝶:我諗你應該開始,你個「儲」嘅意思係真係認真咁樣諗點樣去儲咗佢,你第日呢可以寫番本書.
棠:嘩,呢樣嘢對我嚟講係遙不可及嘅.
蝶:係嗎? 但你嗰陣時都覺得舞台劇遙不可及,你都做到喇.我相信總有一日你會做到嘅.
棠:你幫我寫啊?(笑)我無資格.
蝶:有心就得o架喇.OK,下一節我哋繼續同Stephen傾計.
- 第六節:歐錦棠與香港劇壇的發展 -
蝶:歡迎各位收睇《劇場會客室》,今日我哋嘉賓係歐錦棠先生.Stephen,你入咗舞台都十幾年喇.
棠:十幾年喇,係呀.
蝶:好喇,咁一定係有好多嘢都睇到,或者好想同我哋講下,咁,你睇到啲乜嘢?
棠:睇到好多戲囉,百花齊放,越來越好嘅.我睇到最近,七八年囉,近呢十年,舞台劇係越來越蓬勃嘅,以前個資源去咗邊呢? 無人睇喎,原來有戲無人睇,或者有人無戲睇,咁但係而家係多咗好多喇,你諗下電影就真係慘,一年嘞都唔夠四十部電影,港產片我講緊,但舞台劇,若果你要睇的話,寫包單,你睇唔曬,係每一個星期有幾套嘅演出,包括埋業餘嘅演出喇當然係,咁又有幾咁蓬勃嘞? 咁舞台劇嘅觀眾係咪多咗嘞? 若果你真係要數據的話呢,我而家手頭上無個數,但我睇過嘅,咁同十幾年前相比係多咗,但多咗嗰個百分比係咪多咗好多? 未必.未必,因為有啲洗會流走,即係講恆常哋去劇場睇嘅觀眾呢,佢嘅增長量都唔係話有大幅嘅增長.但係多咗人去認識同埋接觸舞台劇.咁都係因為一個氣候嘅??,譬如有好多商業嘅運作喇,比較適合一般大眾,通俗啲嘅口味喇,佢哋覺得舞台劇未必係一件咁嚴肅,令人害怕嘅事情喇,原來舞台劇都可以有娛樂性喎.咁佢哋就好樂意花啲錢去劇場度睇戲.咁同埋另一方面,演藝學院當然係培訓咗咁多嘅人才出嚟,嗰啲學生,就算佢哋自己都會有自己嘅製作嘅,大亦好小亦好業餘亦好,都會有自己嘅製作.咁亦都質量,水準都比一般係好啲嘅,點都係.咁所以都會有一定嘅保證喺度,質量.所以觀眾係會多咗.咁我睇到就好似百花齊放喇,加上我頭先講,我話而家學生就好幸福,有戲劇嘅教育畀佢哋,有好多嘅培育,咁同埋有好多戲可以畀佢睇,學生專場吖咁樣.佢哋只要肯,願意,咁就好多嘢可以接觸到喇.咁但係係咪一件好事呢? 誒,係嘅.
棠:但近一兩年開始我又睇又一個新嘅階段,我唔知我有無睇錯,我覺得係一個汰弱留強嘅時代開始,因為太多.太多,咁你個餅仔,原本舞台嘅,戲劇嘅餅就係咁,你?大啲個餅係咁樣嘅啫,你唔會突然間變咗個??大餅嘅,唔會嘅.少少,同埋呢個餅靚啲嘅啫,個餅只會越來越靚,但食嘅人,去分呢個餅好多人,越來越多,係唔夠食,就好似早嗰幾年係嗎,百花齊放,咩人都做戲,個個都鍾意去搞戲,因為可能表現自己喇我唔知,但係就變作係好良莠不齊喇,好參差,咁觀眾係會選擇嘅,有幾多個係會畀同情票你呢? 真金白銀買飛啊大佬,睇場荷李活嘅電影都係五六廿蚊飛係嗎? 禮拜二唔使o忝.劇場點都百幾喇,點都要喇,有啲唔止,佢哋咪會選擇囉.咁多選擇嘅時候,你水準唔夠嘅,你無呢個誠意嘅,創作係令人失望嘅,就好簡單,觀眾係會放棄啊.咁佢就留唔到喺度喇,除非你水準繼續攀上去,與時並進,如果唔係,你就留唔低呢個圈子內邊,咁我而家開始我睇到,係有個汰弱留強開始緊,咁所以大家係要繼續努力囉,同埋都係要摸索一個路向喺度喇.
棠:香港好熱衷音樂劇,但音樂劇係咪屬於我哋呢個(環境)? 唔係嘅.音樂劇,呢個係外來的東西,我哋唔可以硬搬一套落嚟,因為我講緊嘅係廣東話,廣東話就最攞命喇九個音,每一粒音符加一粒字落去永遠就得出一個結論就係觀眾就聽唔到你唱乜,重要啱平仄,重要有個意思喺度,同埋我哋中國人講意義,好簡單個詞語,好似戲曲咁,好簡單個詞語就講咗好豐富嘅事情出嚟,咁我哋喺音樂劇用唔用到呢? 又要(面臨)選擇呢個問題,咁係咪成套硬生生搬過嚟就係我哋,變咗我哋嘅音樂劇嘞? 咁我又覺得未必係嘞.咁呢樣嘢要必經,我哋有呢個過程嘅.但係都係靠大家嘅努力,繼續去摸索,同埋去創作多啲新嘅點子出嚟.
蝶:同志仍需努力.
棠:一定要! 革命尚未成功.
蝶:係呀.但雖然嗰個路係咁樣吓,你又知道係咩汰弱留強咁樣係嗎? 但你都好似又有啲新嘢做出來喎.
棠:咁我都話喇,我自己唔停止o架喇,當然喺舞台上面我都係一路要繼續努力喇,好似今年咁,嗱,一〇年我有七個演出(笑),好傻呵? 好癲呵?
蝶:七個…你之前話廿幾個係咪包呢七個?
棠:廿幾個未包嘅.
蝶:未包…哦,咁你就要一次過……
棠:今年有七個.咁但係因為同唔同嘅劇團合作過,咁但係都係累積咗某一啲嘅經驗,有啲自己嘅想法,有啲戲我係想自己去搞去演出,咁就惟有靠自己喇.咁所以就自己成立咗一個劇團喇.上個月成立咗喇,第一個演出將會喺嚟緊嘅二〇一一年一月,咁就會演出嘅喇.
蝶:不如你話畀觀眾聽你嗰個劇團嘅名,咩戲?
棠:噢,我劇團嘅名大家聽到都要諗:「劇-道場」,戲劇嘅道場.道場其實係日本文嚟嘅:Dojo.咁因為我有練空手道喇,都係日本嘅文化影響我比較多,喺個道場內邊嘞,係有個範圍,大家都知喇,入到去除鞋,道場內邊呢個範圍係神聖.出入我哋就要畀禮,無人喺內邊我哋都要畀禮呢個道場.我哋唔係話有咩神明喺內邊,而係話要我哋要好尊敬呢個地方,劇場係一個值得我哋去尊敬嘅一個神聖嘅地方,咁而且有個道場內邊係咩嘢嘞? 道場內邊唔係畀你玩嘅,唔係畀你去演出,係畀你去修煉自己,係畀你去提升自己,我覺得呢樣嘢係貫通嘅,喺武術上面同埋喺戲劇上面,藝術上面,都係劇場裏面永遠一個修煉我哋嘅地方,去體驗人生嘅地方.如果你喺戲劇體驗人生嘅,喺劇場上面,都係我哋磨練人生,同埋反映人生畀觀眾睇,而呢種互動係永不止息,唔係淨係單向畀觀眾,觀眾都要畀番我哋嘅.呢個社會有嘢畀番我用,我要返番畀呢個社會睇番.所以我就改咗呢個名,因為我成日都抱住一個宗旨:你無論做咗幾多年戲都好喇,你都一定有可以值得改良嘅地方.咁即係話我哋演員有個,如果有個終身嘅使命就係話:我哋不能夠停止去練習,去吸收,頭先我講咗.所以都係抱住呢個宗旨囉.
棠:我第一炮演出就係我同我太太萬斯敏兩個,重有其他演員喇,咁我哋就演出一個,都係翻譯劇——《再見別離時》,比較文學啲,文藝啲.咁呢個又係講人際關係,尤其是夫婦嘅關係.尤其是而家呢個社會,人嘅關係已經係疏離咗好多,夫婦關係既然可以同衾共枕,但係都可以話反轉豬肚,反面不理人,好多離異嘅事情.點解人會將感情同埋關係睇得咁冷漠嘅呢,係咪真係無得修補嘅呢? 咁藉住呢件事,呢個故事,我哋講番人同人之間,尤其是夫婦關係.
蝶:咁你係演? 導係咪自己?
棠:其實唔係.咁演我就,呢個翻譯劇喇,我太太負責翻譯喇,咁但內邊有若干嘢我都改編咗,我有啲嘢要改編,即係呢個我係,嗱,同我頭先講嘅又唔同喇,呢個我就將有啲嘢要本地化嘅.導演呐,傾咗好開心喇,陳曙曦幫我哋做導演呐.陳曙曦嘞對感情呢一方面處理呢,我睇過佢好多戲,啊呢個人,你見佢真係成日都,唔係好鍾搞笑,無咩嘢講咁,佢對感情嘅處理嘞,好細緻,咁所以我揀佢啊,我覺得一定係啱嘅喇,希望大家會留意啊,出年一月.
蝶:但係劇團會係,係咪都以翻譯劇為主多啲啊? 抑或咩都有?
棠:有個大計嘅喇,頭嗰幾部製作嘞,都係翻譯劇,都係外國嘅一啲嘅文學嘅創作,未必一定係劇本,係文學嘅創作,我哋將佢改作劇本啊,因為文學有文學性喇,同埋頭先講咗一樣,係一個世界性喺度,外國嘅文學,但係講緊嘢唔係一定係佢本地嘅嘢,內邊佢嘅內涵,佢講緊嗰個實體個主旨,大家,全世界所有嘅人都會認同,都會感受得到嘅.所以我希望呢樣嘢都係跨過國界,去表達呢樣嘢.
蝶:好,一月係嗎?
棠:係.一定要嚟喎.
蝶:我一定會嚟.好,今日多謝曬,多謝!
棠:Thank you! Thank you!
蝶:多謝各位收睇,拜拜.
- 完 -


text:
非名牌大學出身=難搵工?
踏入畢業嘅季節,相信唔少畢業生都忙於搵工.喺呢個競爭性咁大嘅社會上,好多人都會擔心自己搵唔到工,尤其係一啲唔係讀名牌大學嘅畢業生,覺得自己學歷唔夠人好,無公司肯請,甚至連見工嘅機會都無.
其實搵唔搵到心儀嘅工作,係有好多唔同嘅因素影響:
- 行業/公司──有啲行業或公司未必睇你學歷有幾高,係咪讀名牌大學,反而係睇你見工嘅表現,有無相關經驗等.
- CV──想間公司俾機會你interview,就要執靚啲自己個CV,將自己嘅工作經驗,參加過嘅活動,獎項等等寫晒落去.如果你喺實習或做兼職時有參與過任何大型嘅project,以及從中學到啲咩,都可以詳細列明,幫份CV加分.
- 際遇──搵唔搵到好工,有時都好講際遇,所以都唔好一味怨自己學歷唔夠好,可能只係時機未到.
- 見工表現──記住見工時要準備充足,而且要好好表現自己,將自己嘅熱誠show出嚟.有啲僱主反而會覺得名牌大學生比較高傲自大,所以唔好覺得名牌大學生就一定好過自己,要對自己有信心.(想知更多,可參閱:唔想撞板?見工必讀!)
CG! Reminds U
記住,即使你send咗好多份求職信都無回音,或者見咗好多份工都無人請,千祈唔好灰心,反而應該諗下自己係咪心頭太高,見工表現有不足等等,檢討過後再重新出發!


text:
不過你又有冇諗過,如果新復仇者聯盟英雄嘅扮演者全部變成亞洲明星,效果會點呢?唔好以為好劣質,因為昨晚有網民就高質改圖,推港版復仇者聯盟.啲圖一上載「巴打絲打facebook club」之後得到勁大回響,個個大讚P圖後毫冇違和,好傳神,特別郭偉亮,徐錦江改圖前後根本冇分別,最好笑係連唐三藏羅家英都過檔Marvel.
1. 黑豹:樊少皇
唔拼埋一齊都唔知Chadwick Boseman同樊少皇堅係有幾分相似,佢地嘅濃眉大眼加埋鬍鬚好似孖生咁.
2. 變型俠醫:羅莽
羅莽身形一向健碩,做變型俠醫就啱晒,如果佢出招「自投羅莽」實可以嚇窒對手.
3. 緋紅女巫:謝安琪
小編估因為謝安琪做過《殭》,所以位改圖巴打就拼左落緋紅女巫度.不過網民唔多buy,話冇放大睇仲以為係杜如風,建議搵不老女神邱淑貞好過.
4. 雷神:徐錦江
呢個咁經典唔使我多講都知幾似,簡直一模一樣,好多網民以為冇改過圖添啊.
5. Iron man:郭偉亮
呢個都係另一個經典,似到太興都搵佢拍返條同Marvel風格差唔多嘅廣告.
6. 美國隊長:古天樂
一個黑一個白應該搞笑多,有人提議陳豪,吳彥祖好似好啲.
7. 寒冬戰士:馮德倫
第一次見到寒冬戰士有啲熟悉嘅感覺?你係咪覺得好似馮德倫啊?因為佢個樣都鬼鬼地,除左髮型之外連個樣都有少少似,勁match.
8. 奇異博士:張松枝
張松枝唔係比人話係港版孔劉咩?依家突然又變左外國人做奇異博士?有網民覺得搵吳岱融襯啲,或者陳啟泰,河國榮就仲似.
9. 黑寡婦:楊怡,朱茵
搞笑咩!Scarlett Johansson同楊怡大纜都扯唔埋.網民笑上圍差別太大喇.
▼起碼要女神朱茵咁靚咁玲瓏浮突先似啲
10. 蜘蛛俠:羅家英
救命,估唔到除左頭套原來係咁.由老人家扮一個後生仔太好笑!特別係搵家英哥,笑到流晒眼水出嚟啊.
(圖片來源:巴打絲打facebook club)


text:
石見 必去景點及浦富海灘附近酒店推介
浦富海灘附近酒店預訂
神秘優惠價幫你慳更多
即時揭開神秘優惠價,慳得更多
石見必去推介 - 浦富海灘
想去 石見 自由行?等 Hotels.com 帶你玩盡 石見浦富海灘 啦!留意我地文章,話你知去石見 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋石見浦富海灘 附近有咩酒店,等你更加容易計劃行程,慳返酒店來回景點嘅時間.
石見浦富海灘 自由行
去得石見浦富海灘 自由行最緊要一定係揀啱日子去.一啲熱門景點例如,石見 嘅 浦富海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
石見浦富海灘 交通
想去浦富海灘 暢順無阻濟,最好就係出發前,睇清楚石見浦富海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
石見浦富海灘 必食必買攻略
石見浦富海灘一直都係旅遊熱門地點,去到石見浦富海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
Read full review
2018-03-16 2226 views
新加坡啲Kopitiam 做到有聲有色,其實我哋香港啲熟食市場都唔差吖,乜都有得食!好似自從N年前,皇后街熟食開咗ABC Kitchen 之後,我哋就可以自傲地講句:「喂,我哋香港熟食連鋸扒都有喎!」朋友歡聚話明食好西,梗係要開支酒先似樣.睇睇個wine list,都幾多選擇,取價亦十分公道.如此隨意舒服嘅環境,叫支prosecco 大家開心吓最啱!嚟得熟食市場食西餐,就係想唔依法辦事.用麵包籃配汽酒又有何不可?更何況呢個麵包,外面香裡面軟,仲帶啲香草味,配乜都好啦!配什菜都仲得!既然唔拘泥食乜course,叫啲main嚟開心些牙最好.先嚟西班牙燒乳豬配皺葉甘藍及薯蓉.乳豬皮脆肉嫩,底下嘅醃菜以為會好似sauerkraut 咁酸酸哋,咦?但原來係甜甜哋梅菜咁嘅味,幾得意.跟住嚟有安格斯西冷配焗蒜苗,長薯及法邊豆.牛肉叫咗五成熟,但出嚟似三成,肉質比較韌.反而長薯夠香,法邊又豆夠嫩,蒜苗亦夠香甜,「妹仔完勝主人婆」添!(噢,掛住食「妹仔」,唔記得影相!)再嚟焗羊肩配露筍苗,薯絲餅及沙沙醬.個狀況同牛扒有啲似,羊肉出到嚟都係比想像中生,講真羊肉係要熟少少先可以造出最佳口感,太生反而變咗食到
朋友歡聚話明食好西,梗係要開支酒先似樣.睇睇個wine list,都幾多選擇,取價亦十分公道.如此隨意舒服嘅環境,叫支prosecco 大家開心吓最啱!
嚟得熟食市場食西餐,就係想唔依法辦事.用麵包籃配汽酒又有何不可?更何況呢個麵包,外面香裡面軟,仲帶啲香草味,配乜都好啦!配什菜都仲得!
31 views
0 likes
0 comments
既然唔拘泥食乜course,叫啲main嚟開心些牙最好.先嚟西班牙燒乳豬配皺葉甘藍及薯蓉.乳豬皮脆肉嫩,底下嘅醃菜以為會好似sauerkraut 咁酸酸哋,咦?但原來係甜甜哋梅菜咁嘅味,幾得意.
52 views
0 likes
0 comments
跟住嚟有安格斯西冷配焗蒜苗,長薯及法邊豆.牛肉叫咗五成熟,但出嚟似三成,肉質比較韌.反而長薯夠香,法邊又豆夠嫩,蒜苗亦夠香甜,「妹仔完勝主人婆」添!(噢,掛住食「妹仔」,唔記得影相!)
再嚟焗羊肩配露筍苗,薯絲餅及沙沙醬.個狀況同牛扒有啲似,羊肉出到嚟都係比想像中生,講真羊肉係要熟少少先可以造出最佳口感,太生反而變咗食到成口渣,可惜!但個醬味道清新,薯絲餅亦足料好味.
32 views
0 likes
0 comments
甜品要咗Pavlova同Apple Strudel.其實喺香港食到Pavlova都幾感恩,所以有呢樣甜品喺menu上面已經抵讚.至於Apple Strudel個皮有啲唔夠鬆,同埋蘋果醬少咗啲.
55 views
1 likes
0 comments
總括嚟講,咁多年嚟ABC Kitchen嘅水準都好平穩,可以喺熟食市場搵到咁多元化嘅西餐menu,仲有風趣得嚟又友善嘅侍應哥哥,係香港先有!
Post


text:
2016年11月25日 星期五
細說 A-PLUS 皇牌激光療程 Part III -凹凸洞救星療程 DANA CO2 Laser
唔知道大家早前有冇觀賞68年來最接近地球嘅『超級月亮』呢?又圓又大嘅月亮固之然吸引大家嘅目光啦,但如果皮膚怖滿月球表面一樣嘅凹凸洞都可以話有礙觀瞻㗎.A-PLUS明白到要對付凹凸洞,單靠搽去疤膏嘅功效十分有限.所以一直嘗試唔同嘅方法,最終發現Co2 Fractional Laser係醫學美容上其中一個最有效嘅方法,可以真正撫平凹凸疤痕,令肌膚喚回光滑細緻,助你離開月球表面.
Co2 Fractional Laser係屬於分段激光療法,當中嘅原理係利用激光係皮膚上創造極微小嘅傷口,激光藉此深入真皮層,刺激膠原蛋白增生,從而承托凹陷疤痕,令肌膚回復平滑.佢嘅優點係可以按照皮膚質素及疤痕的厚薄,決定激光的大小同能量,相比傳統磨皮效果更加理想.
分段式激光療法除咗可以撫平凹凸疤痕之外,仲可以有助收細毛孔,暗淡頑固暗瘡印同埋有效減少暗瘡形成.
正所謂有圖有真相,以下係經過3次Co2 Fractional Laser後嘅療程效果.可以睇到面頰嘅暗瘡印消退咗唔少,而本身正在發炎嘅暗瘡亦都唔見再有出現.另外,額頭至眉心嘅凹凸洞變得更平滑.而且,鼻頭上嘅毛孔相比之前更光滑同細緻,整體膚質亦都有改善.
顧名思意,分段式激光療程需要分階段進行多次治療,唔好諗住單靠一次療程就可以告別月球表面呀,要俾多D耐性,大約2至3次會有明顯效果㗎啦,想進一步達致理想效果就要多少少時間啦.另外,Co2 Fractional Laser始終屬於創傷性療程,平日嘅家居護理都十分重要㗎,所以如果大家想效果更加理想,咁就一定要跟足我哋治療師建議嘅護理程序啦,千祈唔好偷懶呀!
如果你都受著凹凸洞同毛孔粗大嘅問題困擾,可以選擇A-PLUS為你推薦嘅毛孔救星 DANA CO2 Laser,幫助你逃離月球表面. 如有任何查詢,歡迎與我們的客戶服務聯絡︰2723-0616 / 9087-6980(whatsapp)
訂閱: 張貼留言 (Atom)


text:
「假期」
今次嘅假期我諗最興奮嘅係郭大少,因為佢一見到間酒店房個泳池就已經想衝落去游水.今次間酒店房其實都幾大,所以佢基本上可以好開心咁周圍爬,而最近佢好想自己行,所以佢要我哋拖住佢圍住間房不斷行.唔知係唔係心理作用,我同老婆都覺得每次佢去完旅行都好似長大咗.好啦放完假又要回歸現實,因為之後有排忙,真係放完假好似無放假咁.
「完結」
話咁快就去完五日四夜嘅蘇梅陽光與海灘之旅,真係好好彩,因為去之前一直睇天氣預測都係話會狂風雷暴,仲要落足五日!心諗有無咁黑仔呀,之前去沖繩已經落足五日雨搞到我哋基本上無游過水.今次蘇梅之旅真係玩好開心,因為每朝起身去食早餐,之後返房游水同食晏.食完又可以再游水曬太陽.不過開心嘅時間真係過得好快,希望可以好快再去渡假啦!
「專心」
今次旅行終於可以影到好多相,因為真係天氣太好,雖然大部份嘅時間都係酒店,但係好開心同老婆終於去到蘇梅渡假.放假嘅日子真係好少上網,基本上唔知香港發生緊啲乜嘢事.不過其實有時無得上網都唔係一件懷事,因為可以安安靜靜咁同老婆同郭大少去玩.但係一返到香港就要處理一大堆累積落嚟嘅工作.不過唔緊要啦,因為去旅行真係好開心嘅!
Also published on Medium.


text:
MindBeauty用家心得 – Unique Beauty 全人手通淋巴 Facial
Unique Beauty 全人手通淋巴 Facial
近排訓得唔好, 所以面色暗暗淡淡之餘又好水腫, 趁今日有個客 cancel 咗個會, 有少少時間想做個 facial, 但霎時 間又唔知邊間美容院有位.於是我就上 MindBeauty 個app, 睇下尖沙咀附近有咩地方可以接我個 booking.見到 漢口道嘅 Unique Beauty 有個非常抵嘅人手通淋巴facial 喎, 正正係我所需, 距離我只有10分鐘路程, 於是就 book 咗喇. 我本身一向都鍾意做全人手 facial, 反而好少做機, 我覺得按面好舒服, 我次次都會訓著.做機冇咗嗰 種暖暖嘅感覺, 始終冇咁 relax.
今次係我第一次嚟 Unique Beauty.知道原來佢哋由 2000 年已經開業, 可想而知佢哋一定好有經驗, 即刻感覺有信心.一入到去就見到佢哋個 reception 又大又光猛.同事好有笑容又好有禮貌, 立刻同我做登記, 之後就即刻就 斟咗杯玫瑰花茶我, 我就坐喺度等美容師帶我入房.好快美容師 Edith 就出嚟接我喇.成個過程真係好有效率.
Edith 帶我入去美容房, 我訓低後就開始同我做基本美容程序, 由洗面, 磨沙, 針清到修眉, Edith 都一路同我保持溝通, 確保一切我都覺得舒服.基本程序完成後, 就開始幫我按面通淋巴.呢個 facial 係全人手按面, 美容師會根據客人面部唔同需要去調整手勢, 務求令到出嚟嘅效果更加靚.因為每個人淋巴阻塞嘅位置都唔一樣, 我就因為睡眠質素唔好影響眼部血液循環, 所以眼周圍都比較腫, 連眼形都變咗! 另外我個腮位至頸位置都脹咗, 有個幾大嘅 雙下巴.Edith 一路幫我做面部按摩, 一路講解比我聽佢嘅手法點樣可以幫我改善我嘅問題.做完左邊面後, 我即刻感覺係左邊拉住咗, 個心諗真係 work ! 呢個時候 Edith當然即刻遞塊鏡比我去照下睇下左右邊面嘅分別, 嘩!! 真係好明顯! 左邊面戚咗上去之餘, 下巴即刻尖咗好多, 左邊眼形亦出返嚟! 要快啲做埋右邊面平衡返至得.兩邊都 按完, 最後就敷返個保濕 mask 同倒埋個模, 而我亦喺不知不覺間訓著咗.
之前做過好多通淋巴 facial, 一做完效果係好好, 但係第二朝起身又打回原形.Edith 話除咗美容師做得好唔好之外, 自己都要注意飲食, 嗰日返到屋企唔好食咁濃味嘅嘢, 咁先keep 得好.第二朝起身, 雖然我冇特別注意嗰晚食 啲乜, 但我發現塊面都依然咁瘦! 見效果咁好, 我又上 MindBeauty 個 app 睇下, 睇下 Unique Beauty 有幾種唔同 嘅面部 treatment, 主要以緊緻瘦面為主, 等我下次又去試下其他先.
用 MindBeauty 預約 Unique Beauty 專業美容療程
60分鐘淋巴瘦面facial只需 $128, 銅鑼灣及尖沙咀分店均適用


text:
雖然吊橋離地都幾高,而闊度亦只可容納一個人,同一時間工作人員只會安排6-8人過橋,但由於吊橋唔會搖擺得好利害,所以又唔會好驚喎,但我覺得唔算好玩
2013年6月30日 星期日
(Day 4) 沙巴之旅 - 神山一日遊
黎到第四日,是日行程:遊神山.神山作為沙巴既地標,亦係東南亞最高既山當然要見識下.但我見朋友對行神山呢個活動都好兩極化,有朋友話神山好有靈氣,極力推介,亦有朋友覺得冇咩特別.神山團有兩款,一個係兩日一夜既登山之旅,而我地時間有限,所以join左神山一日遊
搭左差唔多兩個鐘頭車就到公園附近,一個可以遙望整座神山既觀光點,吸啖空氣都清新d
果度仲有一個市集,有好多地道既手工藝同手信,我最鍾意就係八下有咩特別野買
近年有個習慣,就係去到每個國家旅行都會買一個磁石做紀念品,呢個磁石就有齊沙巴既signature,啱哂!逗留左20分鐘左右就要起程上神山公園
今日既行程原本會去行神山公園->午飯->波令溫泉->樹頂吊橋,由觀光站上去神山公園大約15分鐘車程就得,點知我地好黑仔呀,遇著架運食油既貨車翻側左,足足呆坐左兩個鐘先通車,領隊話直接去食午飯先喎
join左幾日既local tour,包既膳食其實都好麻麻,但呢餐出奇地豐富,但因為成團人之前都坐到呆左,所以一有野食黎就好快食哂
起初我地以為會折返神山公園,但領隊話要繼續之後既行程,所以先去吊橋果邊先,原來吊橋距離餐廳位置又距離成個鐘頭車程,過左半日,我地就咩地方都冇去過咁
終於到達目的地,波令溫泉同樹頂吊橋,之前上網見人話呢個溫泉似浸腳池多d,而經過某些溫泉更聞到陣陣硫磺味,果然貨真價實,但由於我地冇打算浸,就直接向吊橋出發
沿住小路向上走,大約10分鐘就見到樹頂吊橋
雖然吊橋離地都幾高,而闊度亦只可容納一個人,同一時間工作人員只會安排6-8人過橋,但由於吊橋唔會搖擺得好利害,所以又唔會好驚喎,但我覺得唔算好玩
黎到神山,總希望見到全世界最大既花花-「屍花」,聽聞屍花既直徑可以有一個車軚咁大,由於花期一年只有一兩次,而每次大約只開7日,所以非常珍貴,而今次我地有幸遇上了
由於我地架旅遊車壞左(有冇咁好彩呀?!)所以我同幾個團員request領隊帶我地去睇屍花,問過村民,一人RM$20就可以入去睇下(真係好賺)行左一陣就見到有個竹棚圍住朵紅色既花,呢朵就係傳聞中既屍花
呢朵屍花已經開左第四日,所以個邊已經開始又少少枯,而屍花因為有股腐爛的惡臭味而得名,但我入到去又聞唔到咩臭味喎,所以傳聞是真是假真係唔知,但朵花冇想像中咁大囉
園內仲發現到一個椰子大小既花苞,相信過多一排就會長成屍花
折騰左一日,神山公園去唔到,又要等司機整返好架車,原本預計五,六點可以返到酒店出去做spa,都因為種種事故而被迫取消,返到出市區已經差唔多8:00,同老公唯有出去自己搵食,我發覺沙巴冇咩夜生活,即使食飯,佢地都好早收,好彩早兩日經過果間金明茶室仲未關,終於可以試下地道肉骨茶,我同老公叫左Original同Pepper兩隻味,估唔到兩款都幾好味喎,一人一煲清哂呀,yummy…. yummy…
訂閱: 張貼留言 (Atom)


text:
上次帶完大家喺旺角食台灣野,今次spd4459爹您術士油尖旺yau tsim mong異國風系列
就帶大家黎到尖沙咀搵韓國野食!
話說漢城同另一間韓國野(邊間?請等下回分解)係我尖沙咀既韓國飯堂,久唔久想食下泡菜.
其實漢城我諗大家都唔陌生嫁啦,分店都係喺油尖旺區,
約會,re-u,一窩瘋都得,又唔洗等好耐位.
今次我點左啲咩食?而家就話你知……
由於是次唔係假日,我地去到既時候唔需要等位,入到去依舊簡單整潔.每張檯都有一壺水同杯,方便客人飲用.
附上漢城經典餐牌,中英韓文對照,圖文並茂.除普通飲品外,另有各式啤酒提供.
唔知大家有無受來自星星的你影響,好想食炸雞飲啤酒呢?漢城有三款炸雞,分別係甜辣炸雞,豉油炸雞同埋原味炸雞.份量方面,客人可以選擇半隻或者一隻,如果一隻既話就會送一罐hite啤酒添!
由於對上一次SPD4459Yau Tsim Mong油尖旺爹您術士小隊黎漢城試左原味,今次就想試下新口味,叫左半隻甜辣炸雞.仲有叫左啲咩?叫左我既例牌辛辣麵炒年糕,泡菜餅,海鮮煎餅同埋一罐芒果汁價值十圓正.
其實係我地睇緊menu諗食咩既時候,店員就比小碟我地食,有我最愛既泡菜!
好野,第一碟黎既係甜辣炸雞,好香!睇賣相就好吸引了!外皮厚度一般,唔係太脆,但無滲油既情況出現, 而雞肉就保持有D水分,易咬易入口,配上甜辣醬汁更加惹味, 而且雞骨唔算多, 可以話係啖啖肉既.
實不相瞞,小妹去親飲茶都叫薄"餐”食,黎到漢城見到呢個賣相梗係唔好執輸,叫返個海鮮煎餅試下,睇下中式同韓式有咩分別啦!個海鮮煎餅一到,熱辣辣又香噴噴,我就急不及待試返一塊先.呢個煎餅的確同中式幾相似但比中式既厚身啲,多材料啲,都幾有口感,結果我就一塊一塊咁食哂.
到泡菜餅了!同樣地當然唔好放凍先食,呢個泡菜餅都幾足料,啖啖都有泡菜, 唔算太辣,非常香口,喜歡吃辣既更加可以一試,但比海鮮煎餅膩一啲.
最後就係到我每次既例牌, 重口味既我覺得呢個好飽肚好抵食,而且好中意年糕煙煙韌韌既口感,好似喺口度彈彈下.呢個份量都唔少,而且比較濃味,溫馨提示下大家,呢一個汁偏辣,可能食唔慣辣既朋友仔未必接受到佢既辣,因為係無得揀辣度嫁!但食辣既朋友,我地Spd4459 Yau Tsim Mong油尖旺爹您術士小隊誠意推介呢個比你!
地址:尖沙咀寶勒巷6-8A地下


text:
仲睇復仇者?《死侍2》仲過癮!
萬眾矚目嘅Marvel大作《復仇者聯盟3》雖然一度攻佔各項開畫票房紀錄,但係上映幾個禮拜之後,後勁已經開始逐漸顯得無力.其中一個非常重要的因素,就是另一部Marvel電影《死侍2》緊接著復仇者上映,為復仇者3有望挑戰史上最高票房紀錄的一大難關!
如果《復仇者3》係一部籌備10年,群星如雲的史詩式大作,咁樣《死侍2》絕對係一部無心插柳嘅幽默另類超級英雄電影.相信觀眾入場睇死侍唔會係因為想睇電影有咩引人入勝的特技,或者感人肺腑的劇情,入得場嘅觀眾,只會睇一個人,佢就係死侍嘅化身,或者死侍就係佢嘅化身:Ryan Reynolds.
台灣會形容死侍 (或者Ryan Reynolds 本人) 係嘴炮王,小編諗唔到一個比較貼切嘅廣東話名詞,姑且就叫佢做「水怪」.值得一提嘅係,死侍呢個角色同其他超級英雄角色最大嘅分別 (不論係漫畫裡面抑或係電影),Deadpool 係知道自己嘅角色喺電影/漫畫裡面,所以可以打破第四面牆直接同觀眾講野.死侍2裡面好多搞鬼對白,甚至包括電影宣傳片 (同碧咸講sorry,同曼聯唔知做乜),都充滿好多「梗」(又係台灣用語,真係唔知廣東話要點講).觀眾可能需要對某些電影或者Ryan Reynolds 本身嘅過去 (例如拍DC 綠燈俠嘅黑歷史) 要有一定嘅認識,先會睇得明啲對白講乜.
除咗Ryan Reynolds 之外,死侍2仲有兩個角色值得留意,其中一個就係「大魔王」Cable (Josh Brolin 飾),不過Cable 並唔係徹頭徹尾嘅大奸角,佢甚至一啲都唔奸,最尾仲同死侍合作,共同阻止真正嘅大魔王.觀眾可能睇完都冇留意,飾演Cable嘅Josh Brolin 其實就係復仇者3 裡面嘅Thanos,所以有一句對白Deadpool 直接稱呼Cable 做Thanos 就係咁嘅意思.睇嚟Josh Brolin 相當適合飾演呢啲「衰唔晒」嘅奸角.
另一個值得留意嘅演員,就係飾演Domino嘅Zazie Beetz,佢喺電影裡面被死侍叫做 Black Black Widow, 佢嘅超能力設定相當搞笑,就係「好運」.意思就係佢可以改變事情發生嘅機會率,令到佢可以將即將發生嘅時間,變得對佢有利.其實Deadpool 仲有其他同伴,包括客串隱形俠嘅畢彼特,觀眾可以慢慢發掘下其他電影彩蛋,***仲有,千祈唔好唔記得留到最後睇片尾嘅勁爆彩蛋!


text:
「新手」
前晚就因為緊張瞓唔到,雖然預咗頂到返屋企就會斷片,但係點知返到屋企瞓咗陣之後就無啦啦彈咗起身.所以都係繼續做嘢,清下啲公司嘢,然後就準備去醫院睇老婆同個仔.點知老婆話佢已經起咗身,而去到醫院嘅時候老婆已經餵緊個仔食奶.最好笑就係食完奶之後佢好開心,擘大眼對住我哋笑.不過今日就扭計要人抱.老婆一抱就笑,真係唔可以種壞佢!
「一日」
好啦今日郭大少出世咗一日啦,雖然一啲人話佢似阿媽,一啲話佢似我.其實使乜話似邊個多啲,事關一定有啲嘢係似我哋.不過佢就真係好得意,有時同你笑.得閒就皺下個眉頭,發炆憎!其實最辛苦嘅都仲係老婆,因為我哋堅持餵全人奶.雖然個仔都好醒目,自己識得食,當然未係好好啦.不過因為佢未係好識得個技巧,所以老婆已經有少少損咗.
「身心」
新手即係新手,拿手唔成世.成日好似有啲嘢未做咁,唔知係唔係心理作用.但係最少而家個仔同老婆仲係醫院,搞晒所有嘢就可以靜靜地做番公司嘢.幾個鐘頭都會見到佢一次,但係每次個樣都好似有少少唔同咁.自己就搞下呢樣搞下個樣,照顧老婆,唔經唔覺都搞到好鬼夜.好彩佢仲係醫院,如果唔係就更大鑊!哈哈!返到屋企就梗係照顧返個大仔,安頓佢嘅起居飮食,真係比多幾個鐘我都唔夠.


text:
上年 BAKE 芝士撻專門店一進軍香港,掀起咗一個無撻不歡嘅熱潮.SOGO 地庫打足幾個蛇餅,打足兩個鐘先買到,可謂一撻難求.正當芝士撻開到成行成市,連炸雞叔叔都有得賣嘅時候.BAKE 竟然係 APM 開分店,仲推出 1000個限量朱古力芝士撻添!我依莉詩就晨咁早由屯門搭到觀塘尋食啦!
限量 1000個 一撻難求
觀塘店十點半先開幕,但一早已經有十幾個撻迷排隊等食.為嘅就係今日首推,1000個嘅朱古力芝士.眼見個個都一盒盒咁買,據聞 3個鐘就掃清光!不過今日食唔到都唔緊要 1月23日至 27日,SOGO店每日都有限定1,000個,真係手快有手慢無.
二重燒製法 流心軟滑
同出面嘅朱古力芝士撻唔同,BAKE 用咗北海道函館產輕味芝士,別海產濃味芝士及法
▲ 朱古力同芝士兩種味好蝦人,唔係間間都做得好,而呢件朱古力味比較重,比起原味甜少少.雖然放耐咗唔點流心,不過食落好軟滑,好飽肚架!
▲ 原味相信唔使我講都知咩味啦!對於唔鍾意食酸嘢嘅我,都係比較甜嘅朱古力味更啱我口味!
▲ 每盒 6個芝士撻 $130,即係差唔多 $22一個,貴唔貴就見仁見智,不過都肯定好食過唔少跟風推出嘅芝士撻.依家市面上太多一舊舊,唔軟滑,明明好多顏色都一樣味嘅芝士撻了!
BAKE 地址:
觀塘創紀之城五期APM二樓L2-3舖
銅鑼灣軒尼詩道555號崇光百貨地庫2樓B2-16舖


text:
我同我bf (男朋友)拍拖2年,佢屋企有錢,但佢話唔想靠屋企,想靠自己努力係後生時創一番事業.拍左拖3個月左右,我地搬出黎租屋同居住左成1年幾,發覺相處有好多問題.佢真係個大少甘,平時家頭細務,洗衫,煮飯,執屋都係我做曬,有時我覺得自己似妹仔多過gf…但大家相愛無計啦,忍下就下咪又一日囉,反正結左婚我相信應該都係甘.
頭個一年佢對我好好,我地去邊都一齊,好似孖公仔咁,我有時撒嬌發佢脾氣,佢都會氹返我,同就返我,總之出街又或者係friends面前,佢都好俾足面我.但過左1年幾,佢開始變…
次次放假都留係屋企,次次想撐枱腳出街拍下拖食餐飯又話出街人多嗌外賣屋企食,連去睇場戲都話上網BT都有download算,激死我…最近佢甚至日日夜夜打機,同佢傾計都少.Friends叫我咪就下佢,自己去學打機,陪佢打,但打同一隻game又點,大家lvl唔同,佢淨係走過黎望我一眼,話:「乜你咁渣」就走埋,我叫佢幫我過關,佢心情好就幫下,心情一般就叫我自己試下,跟住自己又去閉關打機.有時,全日只係同我講:「肚餓,煮個麵黎食呀!」唉,我係阿四咩?
但我真的很鐘意佢,真的好愛佢,所以我一直維持呢段關係到今.但佢呢幾個月工作壓力超大,脾氣火爆到超曬標,之後同佢嘈左一場拍拖而黎最大嘅交,之後佢話分手,叫我立即拾包袱走.佢見我無走,就自己出左去,成晚無返黎,我哭左成晚,之後搬左番老豆屋企住住先.
過幾日,我有野漏左屋企,我番上去拎,看更話我男朋友搬左好多野走,我入到屋,見佢咩都搬走曬,淨番我自己野係度,呆曬,好想哭…早知唔同佢嘈…
一星期,兩星期,三星期…佢電話都無個,人間消失甘,online game見到佢又唔應我.淆曬底,即刻諗起之前個friend講過做和合,就問下佢搵咩師傅,可唔可以介紹俾我.所以我搵到鄭法新師傅.
我好肯定佢應該無第二個既,但我又想佢番黎同緊張我多些,仲有我都36歲人,我想結婚,我將所有這些願望講俾師傅聽,等佢幫我執藥.鄭師傅話有部份嚴重啲要師傅做法事,有部份輕微啲做DIY和合法事就可以了,甘樣會合乎經濟原則多啲.
師傅做完法事之後,男朋友好快搵番我,我同佢講我唔想似阿四多過女朋友,佢好似真係改左啲啲,開始識洗碗…又應承兩星期起碼同我出去食一次飯.而個DIY法事暫時係秘密,希望真係快快願望成真呢!因為人生要有步驟既,先有名份,再成立「完整」既家庭,一步一步二人同皆共老就perfect!


text:
請問去邊間做皮秒激光打斑好?
-
awongnie last edited by
我想搵美容院幫我用皮秒激光打斑,但又驚有副作用~有無人有推薦?
-
sharon777 last edited by
其實去邊間做都無所謂,最緊要係睇下佢部皮秒激光機,睇佢打一轉有幾多發,太低個d就冇用
-
crreamy last edited by
我搵人打斑都search左好耐, 信譽好緊要, 最後揀左陳彥行做代言個間
-
applecst last edited by
@crreamy 呢間幾老實,d價錢寫得好清楚
-
lovelycarmenyo last edited by
@crreamy said:
我搵人打斑都search左好耐, 信譽好緊要, 最後揀左陳彥行做代言個間
我都係呢間打過斑
佢地係用美國Enlighten皮秒 + Excel V激光,兩部輪流打斑,而且兩部都有FDA認証的
Enlighten皮秒做去斑,Excel V激光就截住d血管養大d色斑,呢個方法幾work,真係治標又治本
佢地個價錢都好實惠,$12000打6次,平均$2000打1次
-
kimtim last edited by
我以前都係Le Dxxes做過皮秒激光打斑,打完之後塊面d斑少咗好多
-
fashion33 last edited by
打pico唔係揀美容院 係要揀部機 之前係XX medical 打左無10次都有9次效果都唔明顯 而家轉左去世貿14樓個名好長果間打 我搵過一個做打斑機代理既朋友check過佢地部機, 係佢地講既200萬 我覺得係一分錢一分貨 而家打左3次眼周邊d千年點點已經淡化左ok多 又唔貴 會keep住係呢間野打


text:
海爾 必去景點及海爾托恩斯海灘附近酒店推介
海爾托恩斯海灘附近酒店預訂
神秘優惠價幫你慳更多
即時揭開神秘優惠價,慳得更多
海爾必去推介 - 海爾托恩斯海灘
想去 海爾 自由行?等 Hotels.com 帶你玩盡 海爾海爾托恩斯海灘 啦!留意我地文章,話你知去海爾 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋海爾海爾托恩斯海灘 附近有咩酒店,等你更加容易計劃行程,慳返酒店來回景點嘅時間.
海爾海爾托恩斯海灘 自由行
去得海爾海爾托恩斯海灘 自由行最緊要一定係揀啱日子去.一啲熱門景點例如,海爾 嘅 海爾托恩斯海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
海爾海爾托恩斯海灘 交通
想去海爾托恩斯海灘 暢順無阻濟,最好就係出發前,睇清楚海爾海爾托恩斯海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
海爾海爾托恩斯海灘 必食必買攻略
海爾海爾托恩斯海灘一直都係旅遊熱門地點,去到海爾海爾托恩斯海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
中聯辦 ,即係統監府,一早操縱三中商,已經係人所共知嘅事實.只不過,依家另一項人所共知嘅事實亦開始浮水,就係 中聯辦 指令傳媒用某啲作家嘅文,唔用某啲作家嘅文.呢樣嘢,其實我都知咗幾耐吓,呢個亦係香港評論版無人睇嘅原因.
中聯辦 周圍收買香港傳媒
香港傳媒好多管理層,其實都係無乜骨氣,包括私底下暪住老闆賣咗自己個屎忽俾 中聯辦 ,呢個亦解釋到,點解有啲傳媒,會突然有啲垃圾作家嘅文可以登出嚟,如果呢啲友仔唔係黨嘅人,你睇佢啲評論?我俾幾個實例大家,就知道香港根本日日睇緊 中聯辦 指揮吓果啲垃圾你睇,你想睇啲有insight嘅嘢,你只能睇果啲自己有Server,而且收入來源大致上仲係獨立嘅機構,唔係果啲阿茂阿壽嘅文都可以亂咁登嘅機構.
最典型例子係黃覺岸,亦即係王岸然,呢條仆街對我講啲種族歧視嘅言論係唔在講,大家諗吓,點解呢啲垃圾仲可以喺《信報》生存,呢啲咪係收咗 中聯辦 柯打登文嘅結果,就係唔駛問論點,黨嘅指示就係一切.所以仲有泛民左膠睇佢啲嘢,有啲係列寧所講有用嘅傻瓜,但有啲,我結論只得一個,就係佢地根本係蛇鼠一窩.
仲有一個例子,一如扮黃絲,盲字都唔識個嘅所謂倫敦人,竟然可以喺蘋果日報網站wonder寫嘢,果條友喺今年3月30日仍然係親共組織夫子會嘅董事,你同我講呢條友係黃絲,你無病嘛,如果無 中聯辦 幕後指揮,一個公然問人攞袋攞到核核突突嘅友仔,仲可以喺傳媒生存,所以大家依家可以明白,依家香港傳媒根本唔係用實力去決定你有無地盤,最終就係憑你同統監府嘅關係決定有無地盤.所以香港報紙同TVB一樣無人睇係正常嘅.
(仲有,香港警察故意喺我於Google Adsense block晒黑警招募廣告後,喺Yahoo! Gemini狂落招募廣告,我聲明在先,我會同我喺Yahoo!代理商講,唔要黑警廣告,而呢度嘅人係好憎警察,如果香港警察再落廣告,我會去信審計署,要審計署對香港警察落廣告嘅方法做衡工量值審計,大家都想知係咪有人蓄意浪費公帑)


text:
雖然 世界盃 法國奪標都係好理性嘅結果,畢竟克羅地亞傷兵滿營.但 世界盃 係唔係純粹今年法國特別好波咁簡單,不如話呢個係法國行文化民族主義成功嘅結果,因為法國呢次雖然被譏為「非洲隊」,但法國可以完全消化同吸納非洲前屬地國民嘅力量,發揮咗重大作用.
世界盃 與文化民族主義
法國喺上世紀九十年代前,都有英國一樣嘅問題, 世界盃 成績一味得個近字,喺九十年代,大量前法國屬地國民嘅法籍後代,可以循青訓系統加入法國國家隊,人才多到連突尼斯,摩洛哥,塞內加爾都一堆法國國籍球員,呢個唔係乒乓球壇,大批中華人民共和國隊嘅球員因唔同原因歸化他國,故此披他國戰袍打番自己,結果搞出「中國外籍乒團」嘅膠事,而係倒轉,法國用吸星大法,將一大堆非洲國家最好打球員都吸乾淨,所以有人用斯路嚟形容今年嘅法國隊,甚至依家法國嘅成功係延續緊1998年施丹果屆嘅法國,施丹果屆首次捧盃,正係驗收法國嘅民族文化主義,法國喺打爛喺吸納國家隊嘅種族屏障後,就係咁贏波.
比起英格蘭,你就知發生乜事,係得Sterling係原籍牙買加,仲要牙買加人,牙買加人正正係Windrush Scandal嘅受害者,英國依家係政壇開始行文化民族主義,相信種族為主嘅glass ceiling仲要時間喺球壇同其他方面消失.德國就由於本身無乜殖民地歷史,相信咁樣吸法係要時間,而且仲要出現土耳其裔班友,走去支持土耳其果個蘇丹制復辟者嘅問題,Mesut Özil變成咗眾矢之的.(Mesut Özil喺球賽表現無問題,Mesut Özil出問題係,佢喺德國長大唔明德國人乜都可以同政治撈埋講嘅習性,所以中國歸化嘅德國公民,佢地親共嘅話遲早實出事,只係遲早問題)依家德國要由邊度吸人都唔知,或者可以考慮吓香港,原因我唔喺呢度擺明車馬講.
香港啲左膠仲係講種族主義,香港如果日後立國,都係行文化民族主義,共同語言,共同國家認同就係一國,印度裔人都可以講同寫流利香港語,梁天琦可以為香港付出一生.講種族主義果啲仆街,都應該行埋一邊.


text:
有人話雨傘革命係一塊照妖鏡:平時大家支持開既泛民政棍竟然全部都係仆街,瘋瘋癲癲咁既城邦派同成班好似俾人洗曬腦咁既熱狗竟然貢獻更大.奈何社會上盲毛村民太多,最後雨革並因此收皮.左膠話民主路長,大家終有一日會再見.屌,你班村民咁撚白痴,連乜野係民主都唔知就可以爭民主,條路唔長有鬼啦!
民主係咩呀?最簡單答法就係當政客做出違反選民意願既事果陣,選民有能力用投票,商討等既方法去迫使佢地改變立場或者落台.換言之,民主制度制衡既係建制入面既人,而唔係制衡佢地既立場.
人類,特別係政客,係可以好無恥既,佢既立場可以五時花六時變.尋日佢話唔會出黎選,今日可能會做左特首,聽日仲可能會話要連任,點知後日就腳痛落台都唔出奇.假設係真正民主既社會下,佢做既每一步理論上你既意願都應該可以影響到佢:如果佢做既野合你意,你就支持;反之你係可以用你理性既意願去制止佢呢個行為.
但如果你因為佢曾經係其他事情上面同你同一立場,到後來犯錯果陣你都繼續同佢護短,繼續講乜野「唔好分化」,「你冇做錯」,「你已經做得好好」之類既廢話.咁既話,即等同你已經放棄左自己制止佢地犯錯既權力,或簡稱:放棄思考,做港豬.就算你日日口講我要真普選,689下台,你思考層次上其實同藍屍班仆街係冇分別,只係大家立場唔同.
所以如果你真係要體現民主,你第一樣要做既唔係批判你既敵人,而係質疑自己支持既人,再根據佢既行為而唔係身份去支持或者批評佢地.當然,如果佢犯既錯唔太大,你唔洗屌得太大力.但如果佢錯到好似689咁既,就緊係要日日咒到佢死全家為止啦.
邱吉爾話:「對政治人物殘忍,係偉大民族既象徵.」所以,當你支持既人犯錯果陣,你唔應該為佢護短,反而要指出佢地既錯處.否則,就算第日香港獨立又好,有真普選又好,你都只會生活係一個村民社會,而唔係公民社會.
相關


text:
嘿嘿,由于某菲發咗篇2012年嘅總結,噉我都寫下啦
2012年1月
第二次花街正式完成,清貨系依然嘅事,可惜三日裏面節操跌落一地,經典嘅桃花風車事件,車葉甩咗,乾脆攞502黐實,以成本價高少少嘅價錢賣出,都算有賺,最後分錢嘅依然系輝哥,圍觀數錢嘅依然系我哋,今年重要畀舊年第一次擺花街有進步,賺多60幾文,下年再接再厲啦.
每年嘅賀歲片都有婧賢嘅存在,但今年就比較特別得我哋兩個,皆因佢哋全部都去晒拜年,就系噉賀歲片成爲咗我哋兩個每年過年嘅必睇習俗,雖然每年賀歲都系鄭中基,吳君如呢啲舊面孔,但新年有得去電影院笑下開心下都唔錯.
2012年2月
法院請去廣州塔,都幾驚喜咖,廣州塔上去一次都幾貴,我諗如果唔系法院請可能都唔會上去玩啦,話晒喺法院走做咗差唔多兩年義工啦,我同VT都算資深+金牌義工實習生,所以請返一次去廣州塔都算系噉啦,最深刻嘅系我同VT同法院嘅人兩點上到去,但到最後得返我同VT等到8點睇晚夜景先走,其他人都走晒寶.
之前成日都話去大伕山,今次終于去得成啦,一開始以爲啲景有幾靚,但其實系冇咩啲咖,不過勝在有你哋喺度,大家喘晒氣噉上斜坡,又嗌晒救命噉落坡,放風箏嘅時候放極都放唔起,放起咗大家又一齊翹綫,最後兩隻一齊跌落嚟,超抵死,要多謝某杰帶咗部單反去,第一次親身接觸到呢樣神器,畀我學到嘢,知道單反同傻瓜機畫質有咩區別.期待下一次嘅大伕山單車游+放風箏.
2012年3月
過埋今個月白天鵝賓館就要停業裝修啦,而阿媽都退休啦,喺尾二嘅一日同阿媽去飲咗餐茶,都唔錯,告別一年逢年過節嘅外牆裝飾同聖誕節故鄉水橋上面參天嘅聖誕樹,希望快啲裝修好啦,我哋嘅童年回憶都喺度.希望裝脩好可以再同屋企人同朋友再喺聖誕樹下麵影相.
舊年嘅3月8日你出現喺我麵前,由手抱大細嘅你到而家好似3Y咁高,多謝你喺呢一年嘅陪伴,帶畀我哋屋企嘅快樂,讓我哋見證你嘅成長,以後嘅日子重要你繼續畀歡樂我哋,我嘅愛犬甘仔.
終于可以再食返澳門嘅安德魯葡撻啦,第一次同阿穎重有菲一齊去澳門,呢一次嘅旅程都系食爲主,但系好可惜嘅系由于關咗檔,所以食唔到豬扒包,帶住菲喺威尼斯人酒店見到人咁大嘅SABER,四條友試咗澳門嘅星巴尅,一齊試咗沙度娜嘅木糠佈甸,睇咗澳門嘅金荷花,見到麥當勞系繁體字,唔知點解覺得有種好似山寨嘅感覺.
嗯,睇嚟三月真系多事幹呢,上個月先睇完某杰嘅單反,今個月就同阿媽去香港入手啦,系我人生中第一部入門級專業相機,感覺好興奮,都要多謝老豆嘅出資.
2012年4月
買咗單反之後就狂影,連之前最少嘅風景相嘅數量都迅速飆昇,開始不斷搵啲靜物嚟影,之後重唔夠拉埋菲一齊去咗沙麵狂影咗一輪,就連食飯時間都唔放過,第一次唱通宵K,多得3Y同某駿重有某婷一齊癲,嗰日唱到5點先走真先夠晒皮.
HEY,HEY鐵達尼號上3D齊齊去懷緬N年前嘅感覺,時代變咗就有啲唔同,但唯獨唔變嘅就系JACK同ROSE講嘅一句you jump i jump,記得當年好想去電影院睇呢出戲,但最後睇唔成,估唔到15年后有你哋班摯友陪我一齊睇,感激遇到你哋.
再見啦越秀法院,實習期結束,真系有啲唔捨得,兩年裏面我喺度學識嘅嘢同兩年裏面各位法官教識嘅嘢我會好好記住,多謝你哋呢兩年嚟嘅照顧.
2012年5月
復仇者聯盟,同婧賢一齊去睇,依然都系兩個人,最深刻嘅系臨開場嘅時候,當我哋擺好肢勢影相,手指撳落去相機嘅一刹那電影開始,全場關燈,最後我哋兩個得到嘅系一張全黑但有四塊眼鏡片反光嘅相,真系笑死,有會咁啱都有嘅.
2012年6月
只不過隔咗一個月,我同婧賢又踏足電影院啦,今次睇黑衣人3,一開始重擔心未睇過一同二劇情接唔上唔內容講咩,但后嚟都冇事,因爲呢出同之前兩出完全唔拉更嘅,而且最終要嘅就亙系補足之前嘅閤炤啦.
2012年7月
我哋嘅畢業旅行,喺菲嘅努力組織下終于可以實行啦,去嘅時候啱啱好系颱風時期,一路上我都好擔心會畀天氣影相成個旅游,但最後蒼天都算待我哋不薄,全程都冇點落雨,沙灘依然系夏天應該去嘅地方,而埋人成爲咗每次去沙灘都要必做嘅事,今次就系梁俊豪唔好彩啦,被人埋,而某鼠就畀人夾硬拖出公海,嚟到海邊餐飯當然都系海鮮多,食得都唔錯,佢哋重買咗啲同大樹菠蘿差唔多但又唔系嘅水果嚟食,當然味道系坑爹嘅.通宵嘅夜晚玩桌遊,最後4,5點,10嘅人攤尸甘攤系兩張牀上面,最後終于挨到就快日出,但系卻畀某+13告知太陽系山後面出嚟,又系阬爹嘅,最搞笑系椰子與垃圾桶,可憐嘅椰子先生畀某人丟落垃圾桶嘅時候卡系垃圾桶嘅口度遭圍觀,最後當然爆笑收場,返到廣州4點幾重未夠皮,直落夜晚飯先結束今次嘅旅程,希望以後我哋可以有多啲時間再去旅游啦.
2012年8月
8月基本冇咩特別嘅事情發生,行街食飯,依然有你哋,但系有一事要提嘅就系,大概呢次食飯系我最後一次見到某狼,希望佢哋嘅選擇系正確嘅,亦都希望佢哋日后可以搵到更加適閤自己嘅另一半.
2012年9月
以前總覺得同啲明星見面嘅遠望系冇辦法實現,但系自從某菲迷上某峯之后就開始見得多,今個月嘅專輯發售,當然有我陪佢去睇某峯啦,攝影師就系我,但由于反日游行簽名會差啲要夭折,不過最後幸運嘅都系可以攞到簽名CD.見到一個識咗咁耐嘅FRIEND攞住自己鍾意嘅嘢開心到紥紥跳,自己都好開心,下次有記得叫埋我去!
2012年10月
表姐結婚啦,由細玩到大如親家姐嘅佢結婚了,時間就好似過得特別快,諗返以前細個嘅事再諗返到而家佢搵到佢嘅所愛,一個佢可以付託終身嘅人,組織一個新嘅家庭,真系覺得時間過得好快,就恍惚系彈指間,我哋都長大,所有嘢都好似唔同,但同時又好似冇變,喺呢度我祝福佢哋倖福快樂.
借住表姐結婚嘅契機,全家人一齊去咗湖南旅游,好耐都冇試過一家人齊娃娃噉出游,期待已久嘅張家界,同鳳凰古城,當然靚相唔少得,而且今次旅程提高咗我嘅攝影技能,真喺獲益良多!
2012年11月
轉眼間我哋不知不覺都大學畢業,今次到3Y影畢業相,指定服飾系正裝,爆笑嘅江南style,各種抵死嘅肢勢,千連殺3Y,生意失敗嘅+13同某駿,最後當然要多謝3Y請嘅早茶!
期待已久嘅陳慧嫻演唱會今日終于睇到啦,多謝婧賢嘅撲飛,慧嫻唱嘅依然系經典,再加上大叫N聲慧嫻差唔多到聲沙,呢晚嘅演唱會真系好正.
計下計下,離開41中已經9年時間啦,又到校慶時,總羡慕8班每次返去嘅同學都好多,之前每年都系得我一個返去,而且最挂念嘅班主任都缺席校慶活動,但今年唔同要多謝某菲,叫咗莫啓峯去,而且咁啱小敏開傢長會又見到期待已久嘅班主任啦,佢嘅教學風格依然冇邊,見到佢攞我做例子同其他家長講嘅時候感覺就好似返到初中時代噉,最後必不可少嘅就亙系返去南校睇下我哋以前活動過嘅地方啦,9班課室,8班課室,不銹鋼嘅凳,三星級嘅厠所,雖然9班同8班依然都系大門緊閉,但見到嘅時候腦海就不自然噉浮現出嘅畫面恍惚阻格重播嘅電影,我哋又系樓下嘅空地踢毽,雖然我哋都長大,唔再系初三嘅我哋,但嗰一刹那我哋就恍惚返到從前,恍惚我哋從未離開過.
2012年12月
12年嘅最後一日,一個似乎遺忘已久嘅人-張偉玲畀咗我同菲一個驚喜,2012-2013廣東衛視跨年晚會,佢做嘅娛樂公司有份參與,特登留咗兩張最靚嘅飛畀我哋,嗱,今次就冇攞錯啦
,一次過見到吳尅群,鄧麗訢,F.I.R,林峰,楊千嬅,呵呵,都唔錯,真系要多謝佢啦,唔經唔覺原嚟2012發生咗咁多事,2013期待我更精彩嘅我哋........................


text:
印尼足球錦標賽A區唯一一支冇用外援嘅球隊PS TNI(印尼軍)雖然排緊積分榜尾二,但同有外援嘅球隊踢起上嚟都唔算差,好多球隊都唔敢睇少佢哋嘅實力.印尼軍方收購Persiram Raja Ampat(佩斯雲)後以PS TNI(印尼軍)之名參加印錦賽,球隊入面大部分球員都係印尼軍人,而唔少人認為印尼軍方高調參與印尼足球嘅目的係希望利用足球改善形象,講白啲就係有政治目的.
但談何容易呢?雖然印尼軍方冇蘇哈托年代時咁有影響力,但部分人對印尼軍人嘅印象依然麻麻,主因係蘇哈托年代印尼軍人做過太多衰嘢,而PS TNI(印尼軍)參加印錦賽後,呢種球迷對印尼軍人反感嘅情緒就完全顯露喺球賽內,好似上個月Gresik United(錦石聯)主場對印尼軍,有錦石聯球迷掛起「軍人請停止傲慢」嘅挑釁性Banner,並高喊「軍人是殺人兇器」,「獨裁者的刀」等有骨說話(都係實話),更有錦石聯球迷試圖搶奪印尼軍嘅Banner,引發百多位印尼軍球迷追打錦石聯球迷,最終有五十一位球迷入廠,部分人骨折.
雖然「撩人者賤.打死無怨 」,但係印尼軍球迷其實九成九都係現役軍人,所以根本就係軍人打平民,事件令印尼軍方好尷尬,形象進一步插水,雖然軍方有道歉及承諾會管教班''球迷'',但多次指錦石聯球迷向印尼軍球迷掟石先係導火線,不過有錦石聯球迷堅稱老屈,真相係點只有現場嗰萬幾球迷先知喇.
最終印尼軍被罰錢及被禁止有關球迷去現場睇嚟緊嘅兩場波,錦石聯都要罰錢,即使大家都有錯,但可以睇得出印尼軍人喺印尼社會都唔係咁受認同,始終以往印尼好多種族,政治屠殺事件都係同軍人有關,加上印尼軍人畀人感覺有種傲慢及野蠻,好似上年一名軍人行車時同一個平民電單車司機發生糾紛最後當場射殺對方嘅事件引起社會轟動,呢類事件令到軍人喺印尼形象持續低落,想利用足球改善形象?分分鐘衰多兩錢重.


text:
海法 (區) 必去景點及多爾海灘附近酒店推介
多爾海灘附近酒店預訂
神秘優惠價幫你慳更多
即時揭開神秘優惠價,慳得更多
海法 (區)必去推介 - 多爾海灘
想去 海法 (區) 自由行?等 Hotels.com 帶你玩盡 海法 (區)多爾海灘 啦!留意我地文章,話你知去海法 (區) 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋海法 (區)多爾海灘 附近有咩酒店,等你更加容易計劃行程,慳返酒店來回景點嘅時間.
海法 (區)多爾海灘 自由行
去得海法 (區)多爾海灘 自由行最緊要一定係揀啱日子去.一啲熱門景點例如,海法 (區) 嘅 多爾海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
海法 (區)多爾海灘 交通
想去多爾海灘 暢順無阻濟,最好就係出發前,睇清楚海法 (區)多爾海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
海法 (區)多爾海灘 必食必買攻略
海法 (區)多爾海灘一直都係旅遊熱門地點,去到海法 (區)多爾海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
二月四日,年初十,同上年一樣又係立春!寶貝女潼潼今日一歲大喇!
與嫲嫲同日生日
潼潼今年既新曆生日咁啱同嫲嫲既舊曆生日係同一日,由於爸爸家每年都會齊集同嫲嫲慶祝的,今年再加埋潼潼,可謂雙喜臨門!於是一家四口又一次由東涌返到鰂魚涌同大家一齊慶祝喇!
順手拜年
由於爺爺同嫲嫲新年返左大陸,我地一家到今日先出黎同晒所有人拜年~潼潼雖然未識逗到利是,但係人地比利是佢就會揸到實,而且對住相機任人影!恆恆就繼續扮 cool,明明識同人拜年又偏偏唔肯,而且成晚都叫住要走!結果多次比人拖左落街,仲次次都有收穫添!咩收穫?咪佢最愛既車仔囉!
哥哥一歲時去迪迪尼
講開哥哥,記得佢一歲果日,兩公婆帶左佢去迪迪尼,不過佢當時對果道冇咩興趣(同爸爸媽媽一樣!),加上恆恆一歲時仲未識行,全程BB車可能都幾悶!如果比著潼潼的話,家陣帶佢去應該會四圍走,好玩過哥哥好多既!潼潼第時知道唔知會唔會嬲嬲呢?
錯過了重要時刻
由出街搭車到食埋晚餐,潼潼其實已經好攰喇,切蛋糕之前就訓著左喇!一歲生日正日都冇得聽生日歌同吹蠟燭,有D可惜呢!潼潼第時睇番呢編文,千萬唔好嬲爸爸啊,爸爸保證以後會年都會唱生日歌比你地兩兄妹聽既!
生日快樂
點都好啦,一歲大喇,已經識行既潼潼算係大個女喇,希望佢以後健健康康,繼續日日笑口常開啦!
潼潼唔使逗都收到利是,好開心!
嫲嫲&潼潼 生日快樂!!
切蛋糕前潼潼已經訓著左lu~


text:
最近加泰尼亞一連串事件,當西班牙政府張牙舞爪,恐嚇取消加泰尼亞自治區政制,又將加泰警察總長捉上法庭,論壇上面出現一堆奇怪嘅講法,笑港獨份子跟車太貼.一時之間,又真係好似控制咗輿論,一眾網民都怕冇面而收聲.
其實,任何長期計劃,都一定係不停失敗,到最後先會成功.喺屋企唔見咗個電話,都係不停搵錯地方,直至最後先會搵到.而且搵到之後,就唔會再搵電話.假如成個過程搵咗十個地方,必定係有九次搵錯地方,然後一次搵啱.所以,任何一個地方係啱嘅機會率,只係有10%.但係我哋都唔會因為每搵一個地方只有10%成功率,就會唔搵係屋企跌咗嘅電話,由佢唔見咗算數.
加泰最後能否獨立,無人知道.但係就算最後成功獨立,都只係會有一次「獨立紀念日」.之前所有同西班牙政府嘅互動,兩派鬥快動員民眾,甚至更惡化嘅情況,實時經歷都可以睇成「獨立唔成」.就算依一波運動只歷時半年,中間都會有廿六個星期獨派跟車太貼.
假如演變成幾年嘅抗爭,就更加會跟車太貼幾百次.但係將來睇番,其實幾年時間過得好快.讀歷史會講慈禧一死,清廷已經病入膏肓,隨時滅亡.但係宣統朝有三年,如果實時經歷,都要經歷無數次失望.三十年後睇番,到底雨革係香港重生嘅起點,定係香港滅族嘅喪鐘,其實大家都唔知道.但係無論結果係點,將來都必定有好多反覆,就算買贏左,都會出現無限次嘅短期跟車太貼.因為怕跟車太貼而放棄,其實先係最笨.
強國人缺乏獨立思考,一旦鼓動佢地,就會一窩蜂湧去同一地方.佢地人數眾多,將人地嘅資源收購搶盡,形成我哋熟識嘅蝗蟲效應.某本旅遊書介紹台北某間雞扒店,佢地就會只去果一間雞排店排隊,而唔會行下成個夜巿,發掘其他嘅炸雞排.當日搶奶粉,其實都係搶左幾隻熱門牌子,而冇考慮其他牌子.極權政府係華夏社會一次又一次生根,其實就係因為強求和諧,就令華夏人好似旅鼠咁樣,只要同伴一齊跑,根本就唔會考慮條路行得啱唔啱.
害怕「跟車太貼」,其實都係同一個心態.如果真係會獨立思考,有自己嘅立場嘅話,其實係冇「跟車太貼」.柒咗,未認次衰,等待下一個變化.所以到最後,民族熱情都必需帶有一絲非理性,先會頂得順未成功之前嘅無數次柒.筆者一代嘅中女,都會記得黎明電話廣告裏面嘅幾句對白.
Lee Ann: 我係未好任性呀?
黎明:係,不過係我揀嘅.
下次有人再笑「跟車太貼」,一句「係,不過係我揀嘅.」已經係最有力嘅回答.


text:
劉小麗 被DQ當然係唔公義,但佢始終都係被DQ咗,咁大家要考慮係, 劉小麗 留低果席,點樣最有勝算之下留住,因為泛民一定係大過 劉小麗 個人.只不過, 劉小麗 竟然話唔駛經初選,佢自己再出馬得.當然,以泛民內部對住自己友就講政治倫理,對住人地唔駛講倫理果挺思維,我估都好大機會咁,但我覺得 劉小麗 十分之自私,只係想泛民又輸多鑊,佢想出嚟選,大過晒泛民嘅根本利益.
劉小麗 再選隨時輸到阿媽都唔認得
劉小麗 比起姚松炎,肯定係比較接地一啲,唔會好似姚松炎離地到輸咗後,走去得罪太古城居民.只不過,九龍西依家嘅狀況係,雖然民建聯同經民聯兩班友應該會狗咬狗一嘴毛,但喺統監府強大統戰機器策動下, 劉小麗 再俾左膠主導戰局只會泛民再輸多鑊,同樣情況亦會出現長毛喺新界東,呢個係我一早喺蘋果已經講得好清楚.所以我都係果句, 劉小麗 同長毛唔該比例代表制嘅戰場先出,單議席單票制係必死無疑,浪費子彈.有時候,真係要有華叔果種成功不必在我,成功必然有我嘅政治意志.
當然大家會問, 劉小麗 同梁國雄唔出,咁依家咁短時間搵邊個打,新東其實件事唔複雜,搵張秀賢上去打,當然可以又嚟一劑初選,但我睇張秀賢協助范國威出戰成功嘅結果,大家唔會懷疑由張秀賢出戰嘅實力.至於九西,雖然我認為最佳人選始終係鄺葆賢醫生,因為鄺葆賢實力好明顯係超晒大班,而且亦可以還姚松炎輸鬼咗,某程度上欠本土派,港獨派同親英派嘅政治債務,果啲焦土焦剩一堆人渣嘅仆街,我叫人渣焦土派,亦無機會落手,但我認為民主黨,或民協出件馮檢基以外嘅人,都會比 劉小麗 出戰好睇. 劉小麗 喺全民退保嘅立場,足以令佢被人抽水抽到塘都乾.同埋 劉小麗 嘅地區基礎,喺單議席單票制嘅戰場,係十分之唔著數,我諗呢啲常識,唔駛我教啩.
到今日,我都睇唔到 劉小麗 喺今年出戰九西嘅戰略合理性,既然 劉小麗 要慳子彈,不如等到下屆至再打都未遲,與其依家放風話邊個Plan B,不如依家就直接由Plan B出戰好過,新東情況類似.如果堅持 劉小麗 同梁國雄出戰,連初選都無,好難叫我繼續清理人渣焦土派班垃圾.唔好俾果班人渣有位入賺維穩費,呢一點係最重要.


text:
李聲揚 呢啲財演一直都好乞我憎,但佢唔犯人,我亦費時郁佢當幫佢宣傳,只不過,佢郁完膠總,但再郁我,咁就唔好意思.我唔係專業講股佬,但我都會睇你班仆街財演做乜,真正嘅大行研究員,係唔會成日上電視做sales啲嘢(做sales嘢一早做RM搵得仲多係).但佢依家講啲嘢,我真係要駁斥吓.
李聲揚 呢啲財演就係叫人買碧桂園果啲茂利
首先,升0.7%就覺得無事喇,有無大戶喺後面托住,其實AAStocks係有大手成交分析功能
散戶成交都係幾百萬(佔成交1%),但一邊有超大手賣,同大手賣,然後有大戶係咁接貨托住,呢啲嘢又唔見 李聲揚 講?你依家叫啲散戶去冒不必要嘅政治風險呀?呢啲友仔完全係不負責.
好啦,跟住係 李聲揚 同碧桂園呢間公司之前啲關係問題, 李聲揚 係成日都叫人買碧桂園股票,好似佢仲喺金英證券做研究部果陣,就出過份咁嘅研究報告.
財演經常推介某啲股票,好多時啲agenda都係不明,所以我第一時間會質疑係, 李聲揚 本人,以及佢任職嘅星展唯高達,究竟喺過去十四日,進行果啲碧桂園股票交易係點嘅一回事,包括有無人想乘機叫散戶接火棒.我依家係未時間研究, 李聲揚 推介過幾多次碧桂園,但呢條友你信唔信得過佢,你自己估.由於德國係全球徵稅,所以我可以聲明在先,我並無持有任何香港股票,衍生工具產品,債券產品,我係以一個超然於任何利益嘅平民去作出任何關於碧桂園嘅評論.
呢個世界,有價值嘅股票分析,應該係要磅水,喺傳媒提供嘅免費貼士,你估呢個世界真係有人免費教你發財?證券行派人上電視台或有財演喺Facebook發表財經評論,呢啲免費股評無agenda,我唔多信.我就話係業餘研究,但呢啲財演全部掛住證券行乜乜董事嘅名,唔係好忙嘅咩,點解仲有時間喺Facebook或電視節目度指點江山,呢啲好明顯當中係有問題,否則台灣唔會NCC嚴管呢啲財經演員,管到唔准分析個別股票嘅地步.我諗其實證監會,應該好好研究吓管吓啲財演,簡直係亂象.


text:
中國新移民令香港樓價暴漲,兼且土地供不應求,本來係常識,但有啲賣港左膠,就係拒絕常識,為佢地心愛嘅中國,出賣香港到底,好似 孔令瑜 咁,咁樣喺Facebook公開post鬧譚凱邦,有人又要下戰書,呢啲仆街我絕唔客氣.
孔令瑜 根本係偷換概念
新移民本來係一個社會必然嘅部分,係新陳代謝嘅一部分,但如果有一種單方面嘅新移民,可以不受限制咁入嚟,就會係問題,依家單程證正係呢個問題,單程證審批權唔喺香港度,香港無辦法確保呢啲人唔駛用到社會福利,當你block晒新移民嘅社會福利,啲左膠如 孔令瑜 之流又話乜嘢福利係人權,咪就係呢啲唔顧社會資源從何而來,以為香港有無限量資源救濟一早強大咗嘅中國嘅仆街,至搞到今日香港咁嘅田地.
有啲左膠,一定撻歐盟做例子,呢個係離晒大譜,歐盟要exericse treaty rights,係有條件,喺德國情況而論,你嘅醫療保險,大部分情況下,係必須黐住你英國嘅National Insurance,你要保持National Insurance嘅供款,係少數情況下,英國declare佢唔再屬於英國嘅福利系統照顧範圍,至會要當地嘅福利,但理論你,頭五年你喺host country都係claim唔到福利,相反,供款同交稅就有你份.同樣道理,除咗呢批中國移民嘅社會福利資源,香港係可以由中國社保基金claim back番款項,否則呢班友無限制咁嚟,等同搶香港人資源,而且香港土地資源極有限,唔係有錢大X晒,有啲問題,錢係解決唔到,點解唔可以話係唔喺香港控制下新移民問題,呢個post郭永健居然like,依家大家明點解我喺新東補選初選,追殺郭永健到底,左膠就係呢股賣股思維,所以唔可以俾佢地掂到權力就係咁解.
有人好鍾意下戰書, 孔令瑜 出一次呢啲post,我就開炮炮轟一次,呢啲焦土派係唔會做,因為焦土派根本係假本土.同埋 孔令瑜 老公嘅花生台,任何節目同訪問,唔駛預我,我同呢啲賣港友仔搞嘅平台唔想有任何關係.


text:
出發前一個星期六原本約左朋友食飯砌puzzle, 一早預訂左同事順路嘅話車我過去, 同事OK, 但未放工就收到朋友通知病左要取消, 又知道同事嗰晚要過澳門, 喺被甩底嘅悲憤下提出拉大隊過澳門, 但因為太突然無人應機, 最終講講下變左約下星期六, 結果成功yo左15人.
15人唔係全程一齊活動, 有啲一落船快食個茶餐廳就開賭, 有啲就去嘆個翅先, 我地就4人一組由朝食到晚. 首站係由碼頭飛的去金利食店, 原來澳門地方細細飛的都唔平, 由氹仔到澳門半島要差唔多成舊水. 黎得金利必食咖哩雞米, 佢有大細分, 我見網上啲人個個都話細碗唔夠喉, 狠心要左碗大, 但如果預左要繼續食野, 真係唔好貪心. 咖哩雞米精髓係辣椒油溝咖哩湯, 但有人唔食得辣, 幫人頂埋佢匙辣椒油搞到咖哩味無掟企, 而家唔差但要再黎食試真啲, 同埋識食一定係配可樂!
食飽左行路落大三巴, 路程廿分鐘唔算遠亦唔難搵, 係熱左啲. 大三巴前少少有個博物館, 去到就黎收館又要畀入場費, 所以只係上左頂層天台公園吹免費風, 佢啲風仲涼過博物館同某啲餐廳鋪頭, 懷疑係全澳門室外最涼嘅地方😅
差唔多四年無黎澳門, 路過唔少得要影返張指定動作.
明知台灣帝鈞碳烤胡椒餅唔會好食都黎純粹私人原因要打卡
胡椒餅一早入好哂紙袋放爐面, 雖然好夠熱, 但胡椒味弱cry又無肉汁, 差我幾年前係饒河街觀光夜市食九條街, 但近來有人話饒河街而家都整得無以前咁好食😢
跟人行左9曲13彎先黎到呢間隱世小店──最香餅家, 被推杏仁餅, 雖然唔好呢味野但行到黎唔買唔甘心.
未食唔知好唔好食, 食左再報告.
行左好耐先搵到間香港無嘅台飲叫茶麻里, 原來澳門台飲價錢有啲仲貴過香港.
要左綜合水果四季春, 四季春似綠茶但又唔係好綠茶, 因為我唔飲凍綠茶都覺得唔錯. 裡面勁多生果畀埋叉拮黎食, 一路行一路食西瓜好解暑, 如果有叫7分甜效果應該仲理想. 不過佢唔係乜都好飲, 有人叫左杯乜叉玫果, 個味幾似牙膏😑 之後拎住杯野出發去瑪嘉烈葡撻, 點知去到已經收工打掃無得食, 葡撻本來就唔算係我今次目標, 所以先前佢地買左另一間我都無試食, 不過如果我去得到威尼斯人, 都會順路食埋安德魯葡撻. 我原本今次係打算食完金利雞米同胡椒餅, 夠時間就去埋行新八佰伴, 唔夠就只係行威尼斯人, 點知飛的過澳門半島嗰時司機話佢塞左個幾鐘先由半島過到氹仔, 而且至少塞到六點, 即係話我根本無時間返氹仔又再出返半島食晚飯, 情勢所迫變左由朝食到晚😅
食唔到瑪嘉烈葡撻又行返去議事亭, 其中兩個都係好想食多個葡撻就去左鉅記買, 同之前佢地食嗰間一樣又係$10個, 但睇個樣都知好dry, 佢地亦都好順口自然叫左個撻做殼, 睇黎真係乾成殼咁😅 行左成日係時候去厠所放低啲野, 估佢唔到澳門街邊公厠都幾乾淨, 碼頭嗰個更乾淨, 係啲人流咁高嘅地方都可以保持清潔, 仲要街邊公厠無人守係到, 忽然覺得到自己個city係幾咁shit......厠所環節完畢係議事亭搵左個有枱櫈嘅位坐低hea時間等食晚飯, 其實個位就係馬路邊, 頭頂有樹遮蔭, 見啲市民好chill帶埋啤酒係到飲, 平平地都可以好嘆.
晚飯純粹係大伙食飯, 唔係咩特色野, 間鋪唔多客, 好快就上哂菜, 食完飯十點都未夠, 然後坐巴士去外港碼頭, 有啲人仲趕到返尖沙咀尾二班船, 不過我去上環可以坐順風車, 就揀左去港澳碼頭. 呢一日真係好高效率, 由出發已經好有目標性, 一個點接一個點無停, 只係食飯前係街邊坐左陣, 下晝一點先出發, 十二點已經可以返到屋企💪


text:
星期六係16週年紀念日,一早我o地就諗好o左去Rosedale食BBQ海鮮,一o黎唔係好貴,二o黎酒店餐廳o係30樓個景唔錯哩!
Monthly Archives: 十一月 2012
18/11 九龍坑山Posted on
好耐無行山嘞!(其實前幾個禮拜同朋友行過龍虎山上山頂,不過感覺唔似行山呀!)老公終於忙完,天氣又開始涼爽D,之後可以多D行嘞!
星期日去o左行九龍坑山,我o地由太和火車站行去大埔頭村,再上九龍坑山,之後經鳳園落汀角路,呢段路有部份係衛奕信徑o既第8段(元墩下-九龍坑山).行o左4個鐘,對於我o地唔係太辛苦,不過可能太耐無行山,再加上年紀大,腳有小小攰,呢個冬天要操番o下先得嘞!
17/11 太空螺BBPosted on
曾經o係網上見過一張成個缸都係BB萍果螺o既相,多得非常恐怖,正當同老公講緊呢張相o既時候,我望一望太空螺個缸,發現有隻好細好細o既BB太空螺o係o度行緊呀!又會o甘橋o既.
再仔細睇o下,後o黎發覺一共有4隻螺BB,其有一隻仲係透透地明,幾乎仲細粒過芝麻哩!
4/11 鐵婚紀念日晚餐 ~ Simplylife The East The WestPosted on
結婚紀念日,老公o係工作中渡過,o甘我唯有整o下旅行行程啦!夜晚去o左Simplylife食飯慶祝,D o野好好食呀!
6/11 濛查查生日晚餐 ~ 秋田日式鐵板燒專門店Posted on
之所以係濛查查o既生日晚餐,係因為老公忙到竟然到自己生日都唔知,o係佢生日前一日同佢講開,佢話“原來聽日係生日呀!”,因為實在太忙,搞到幾時係幾號都唔知哩!又正因為忙,老公生日o果日一起身,個人好似無乜精神,成日都懵o下懵o下o甘,呢餐確實係濛查查生日晚餐呀!
見老公o甘忙,所以諗住o係佢生日o果日食好D.仲記得上年老公生日又係好忙,o果日只係去o左黃金海岸食o左個下午茶餐就當慶祝o左生日哩!
揀o左秋田食鐵板燒,係因為覺得呢到係一個慶祝生日o既好地方,而且都好耐無食過鐵板燒嘞!
3/11 日本太空角螺Posted on
o係黑木堂食飽飽,跟住去o左太子買螺螺,今次買番太空螺,都係太空螺得意D呀!


text:
今年係我第一年約埋幾個瑜伽導師朋友參加 IRIS 大型健康節 (我知我有點兒out),點解我咁遲先知道呢? 我都唔知.但如果舊年我喺香港,我應該都會參加呀.所以今次我只可以作為首次參加嘅入場者去分析一下呢個活動究竟值唔值得去.
戶外瑜伽課堂感受
首先點解我會被吸引去呢個活動呢,好大程度上,係因為有些熟悉的導師面孔,知道他們有著深厚嘅經驗,諗住學習下.但呢個諗法,好快就證明係同想象有出入.其實唔關人事,係我無考慮到,地方咁大,咁多人,導師可以控制場面,但未必會有好多嘢俾你學,因為最最最珍貴嘅教學,其實係老師同學生嘅關係.特別係 acroyoga, 台上示範完雙人瑜伽的難度動作,就叫台下人去練習,沒有足夠的助教.基本上只有本身已經玩開高難度瑜伽嘅參加者做到.
活動設施夠細心
有一樣嘢活動單位係做得好出色同好體貼,就係場內嘅設施喇!包括有贊助商提供嘅防曬粉同 body spray,可以降溫防曬.雖然我最後都係曬到背脊一達達呀救命,跟住個背心痕唻曬…另外,場內亦有足夠嘅分類垃圾桶,又有環保嘅添水機,唔售賣膠水樽嘅水.呢啲細節都係做得非常好.
Fitness 課堂
至於 fitness district,簡直係我當日嘅大亮點呀.因為澎湃嘅音樂,再加上連我都可以跟到嘅 Zumba 舞蹈及 fitness 舞步,成班人一齊 enjoy 真係好歡樂.
由細我都係摺仔,內向,哮喘,文靜,跳舞就只會跳好subtle嘅中國舞.可能係因為驚人地點睇自己,點諗自己.但練習瑜伽後,令我嘅「海底輪」同「本我輪」更加充滿力量後,我把握每個可以公開胡亂跳舞嘅機會.因為其實^_^胡亂跳舞本身就係一種自然嘅治療,令我地同大地更親密接觸聯繫.
胡亂跳舞片:
旁邊耍樂時間
其實唻到 IRIS,更多嘅時間係同同為瑜伽導師朋友喺場內做瑜伽拍拍照.上完曬堂,跳完舞熱完身,身體已經預備好做一下深層次點的動作.拍 acroyoga 令我笑到收唔到聲,因為唔好睇照片個動作咁優雅,每次要做到動作前總會有好多蝦碌情況出現.
總結
下年如果 IRIS 再舉辦嘅話,我都會再參加嘅.因為如果早買飛,先係90蚊一日.但我應該會選擇去多d fitness district,跳多幾隻廣場舞.因為可能係職業病問題,覺得瑜伽始終係小班比較好呢!
更多:
Fitz Facebook 專頁
成日病同腎虛有關? Restorative Yoga 跟住練
[召喚馬甲線] 5分鐘Pilates Workout
考你腿部平衡力,肌耐力和柔軟度「流瑜伽」提升運動表現
[陰瑜伽教學] 肩頸救星 10分鐘 鬆膊 拉筋 去勞損
[陰瑜伽教學] 10分鐘去水腫 瘦腿 運動舒緩
Fitz Yoga 瑜伽
分享連結:


text:
· 八十一學年度夜間部招生.
· 八十三學年度成立夜間部辦公室.
· 八十四學年度設立推廣教育中心.
· 八十八學年度與夜間部合併為進修推廣部.
· 八十九學年度開始招收幼兒保育科在職專班一班及醫務管理系在職專班一班.
· 九十學年度護理科在職班停招,增招護理系在職班一班,大林在職專班一班及醫務管理系在職專班一班.
· 九十一及九十二學年度續招護理系在職班一班,大林在職專班一班及醫務管理系在職專班一班.
· 九十三學年度醫務管理系在職專班停招,增招幼兒保育系進修部一班.
· 九十三學年度共有九班為:護理系進修部三班,護理系在職專班三班,醫務管理系在職專班二班及幼兒保育系進修部一班.
· 九十四學年度續招二技進修部護理系一班及進修部二年制護理系在職專班一班.
· 九十四學年度共有八班為:護理系進修部三班,護理系在職專班三班,醫務管理系在職專班一班及幼兒保育系進修部一班.
· 九十四學年度二年制進修部幼兒保育系停招.
· 九十五學年度續招進修部二年制護理系一班及進修部二年制護理系在職專班一班.共有七班為:進修部三班,護理系在職專班三班及幼兒保育系進修部一班.
· 九十六學年度續招進修部二年制護理系一班及進修部二年制護理系在職專班一班.共有六班為進修部三班,護理系在職專班三班.
· 九十七學年度續招進修部二年制護理系一班及進修部二年制護理系在職專班一班.共有六班為進修部三班,護理系在職專班三班.
· 九十八學年度成立進修學院,並招收二技護理系一班,續招進修部二年制護理系一班;二年制護理系在職專班停招.共有六班為進修部三班,護理系在職專班二班及進修學院二技護理系一班.
· 九十九學年度續招進修學院二技護理系一班及進修部二年制護理系一班.共有六班為進修部三班,護理系在職專班一班及進修學院二技護理系二班.
· 一百零三學年度進修學院二技護理系修業年限改為二年,續招進修學院二技護理系一班及進修部二年制護理系一班.共有五班為進修部二班,進修學院二技護理系三班.


text:
Kitman 良心推介 Darkseid War
我終於都睇晒D所有支線,我起初以為只有Geoff Johns(本文中GJ的功力以近況描述,此前的作品是絕佳水平)寫既JL先會咁好笑,支線一定係認真好多,結果我錯了仲錯得好離譜,估唔到支線都可以keep到主線JL個種搞笑.真係不得不服Geoff Johns作為一個CCO既才能,可以控制到一個系列keep住唔同作家都係同一個風格.
我第一本睇batman已經好好笑,batman話自己坐係Mobius chair可以預知未來,所以係罪案發生前阻止,跟住gordon問佢咁你係唔係見到一個無罪案既gotham,batman答佢人性充滿變數所以唔知道,屌咁你阻止左D咩野呀,當時地球有大大個Darkseid同Anti-Monitor呢D絕對邪惡你唔去阻止,你走黎阻止一D你都唔知阻唔阻止到既普通罪案,係漫畫睇到佢阻止既係一單打劫同一單企圖謀殺前妻既人,仲有去搵Joe Chill出氣,好明顯編劇都係無睇batman,batman既第0期左右個段時間已經講過佢搵Joe Chill,最後放過左佢,你宜家又去搞人地
.
第二本我睇superman,話佢係吸左全宇宙最強大既太陽變成神,首先我記得佢係比人拋落去火坑,第二係我唔明咩係全宇宙最強大既太陽,點解吸左會變成神,之後有能力反而變得所有事都唔理,明明話佢係想做一個人類,人類出事搵佢又話自己都唔係人類,做左神個人低智左好多,可惜呢本唔夠好笑.
第三本我睇Green Lantern,講darkseid死後,控制佢既卒仔既母盒唔知點解走去OA同綠燈合體,周圍問人你做唔做我既神,最後hal jordon做左第一件事竟然係叫母盒自爆,而母盒又真係自爆,跟住故事就完左.成個故事只係hal jordon既童年回憶,現在既時間線發生根本唔重要,當中最有趣就係設定,入面話母盒係宇宙中唯一連接source wall而得到能量,有左佢就可以無視時間無視空間,仲可以任意操縱能量,擁有無限既知識,而母盒同綠燈合體就變得無限知識無限能量,首先綠燈係Lights Out個陣咪講左能量唔係無限囉,第二我就咁睇母盒先係宇宙中最強既武器,勁過darkseid既omega effect勁過Mobius chair,但唔知點解無人想要呢樣野,明明就無副作用,而且絕對服從命令,你叫佢自爆,佢真係自爆.一樣宇宙最強武器咁就比個白痴仔hal jordon整爆左
知唔知當中最有趣係咩,就係JL個個都成為左神,連Lex Luthor都係神既時候,身為JL元老既Aquaman仍然只係一個半人半阿特蘭提斯人
講埋最後兩本支線,分別係SHAZAM同埋FLASH,呢兩本我覺得係5本入面頭三好笑既兩本書,當中笑點簡單易明,正常人睇應該都會覺得好好笑
首先講左FLASH先,入面又講到Black Racer係Darkseid最強大既武器,控制所有人既生死,咁即係Darkseid擁有無限知識無視時間同空間既Motherbox同可以控制死亡既Black Racer,仲有Omega Effect,都仍然輸比曾經係new god而且無坐Mobius Chair既Anti-Monitor,咁Darkseid係唔係太廢,之後Black Racer不斷說服佢成為新一代Black Racer,之後Black Racer比D幻覺佢睇中城既人死晒,Flash突然醒悟到佢拯救過在乎過戰鬥過既人終會死亡,大佬呀你生存左廿幾年,你唔係同我講你宜家先知人終須一死呀,你當年係睇住啊媽死架,你應該一早就知人係會死架啦,睇到呢段我已經笑到停唔到.之後講到成為Black Racer就一定要先奪走一條生命,Black Racer就想佢奪走Iris條命,之後Flash既行為我覺得係非常無賴,佢話你嬴了,我就奪走Black Racer你條生命,之後Black Racer好驚訝,好似係驚訝竟然可以有咁無賴既人,嚇到即刻跑走,但係呢個Flash並唔係CW Flash,邊會走得脫,結果Black Racer就死左啦,死亡就變得自由,Flash先發現自己中伏,宜家先想做番Black Racer,跟住話原來佢好早就奪走左一條生命,就係佢啊媽.究竟發生左咩事,你啊媽係你殺既咩,唔係Reverse Flash殺架咩,如果係你殺,點解你成日同老豆講話會搵出個兇手,咁你即刻要老豆幫你頂罪,一瞬間覺得Flash非常邪惡,比The Rouge仲要邪惡.最特別係成段既劇情其實只係Flash腦內補完,因為最後一頁顯示佢係無郁過,然後話自己係Black Racer直至永遠.
最後一本就係Shazam,我覺得佢係非常可憐,佢係new52成個設定已經reboot過,而且佢連自己一本書都無,只可以係JL後面連載,入左JL都無20期佢設定已經又再retcon,入面講到Darkseid死後影響左Rock of Eternity入面D神混亂晒,之後講佢入去同D神講數填補番離開左個D神,原先既Shazam係借左solomon hercules atlas zeus achilles mercury呢六個既神,宜家就變成
S for the Strength of S’ivaa
H for the Fires of H’ronmeer
A for the Compassion of Anapel
Z for the Source manipulation of Zonuz; Yuga Khan
A for the Boldness of Atë
M for the Lightning of Mamaragan; The Wizard
呢堆神點解我無一個係識,而且Compassion同Boldness係咩能力呀,同情同魄力都係一種能力黎架咩,對佢有咩幫助呀,雖然我覺得佢入面講到Blodness其實係指冒失,仲要個稱號叫God of Gods,你明明只係借人地既能力黎用,而且你有一堆神唔知走左去邊呀,你有咩資格叫God of Gods呀
其實Flash既命題係幾好,但寫得白痴
睇番final crisis見到呢一幕,再對比new 52既darkseid
個種反差真係 現今Geoff Johns先做得到
睇完想睇D 認真好睇既DC EVENT不妨睇另一個war “Robin War”


text:
大家都知,我一向都好憎 五毛 ,亦都有 五毛 黨名冊,只不過,依家呢個 五毛 黨名冊,用嚟俾我自己做網站管理,都應該無乜問題,都無乜人想自己個戶口魂飛魄散,所以好少 五毛 再like或follow,只不過,對掌握有幾多 五毛 撐起個page,基本上無能為力,因為係人手做.
五毛 大數據研究
但依家我初步有個方案,可以試圖去extract喺Facebook浮游嘅 五毛 數據,呢個應該有助防止有堆人被人惡意舉報,或者可以將啲假戶口清出自己個page度,保障大家安全,只不過,呢件事唔可能係人手做,因為人手做係一定追唔到中共買like或啤戶口嘅進度,所以係一定要自己起server或買data scraping服務去做,而唔可能自己嚟.而且仲要防止Facebook班友,見到勢色唔妥就立即將戶口ban咗果啲咁嘅情況,呢啲有少少program知識嘅,都可能知道我講緊乜.
我相信中共大致知道支持民主嘅活躍Facebook用戶有幾多,但民主陣營嘅人,對有幾多撐起 五毛 專頁嘅仆街嘅掌握極少,所以我想有個叫 五毛 大數據嘅計劃,開始搜集 五毛 資料,當然我功力未到可以玩Machine Learning等程度,但至少依家做咗資料搜集呢步,長遠嚟講,就可以搞Machine Learning果啲嘢.
呢件事,我唔打算眾籌做,因為眾籌係好難計個費用,因為連我都唔知最終會唔會被老共嘅人海戰術玩殘,所以我會將 五毛 大數據嘅分析,定期喺月費版上公布,如果有人需要個database共享,可以直接同我PM傾,等我諗吓可以點合作,因為我都想果個database用嚟適當嘅人手上.
但有一點我絕對可以提醒大家,唔好再like果啲五毛專頁,或背景有可疑嘅page,因為你隨時被人收集緊數據都唔知,Facebook呢間公司,堅係信唔過,而你們unlike啲五毛page,或者一啲疑似五毛page,亦都係減輕咗我嘅負擔,簡單嚟講,花生友已經可以開始慢慢離開果啲page,係時候睇吓你like咗啲乜.


text:
星如應火速邀公平擇日重賽黃一恒
2017/10/8 — 14:47
曹星如勝河勝公平,唔係個個香港人開心,好多人狂屌,質疑點解拳賽馬上中止,點解俾人打腫眼果個會贏.當然啦,又有人反屌,話唔識拳例唔好扮專家啦,叫人自己去睇拳例,其中一方受傷(據講是外撞頭accidental headbutt),打夠幾多個回合,裁判有權終止比賽,並以點數決勝負云云.
其實呢個就係我鍾意香港人之處,夠公平!唔會因為香港選手出賽,贏左就一定開心.唔識規例又好,懂規例又好,其實任何裁判決定,都可以受人質疑,足球賽事例子極多.所以我認為,即然賽事係因為星如今場受傷而中止,曹星如一方如宣布自己傷好後再邀河野公平擇日重賽,既可以贏盡人心,又可以賺多一筆,一石二鳥.
香港人之所以屌,係有原因,唔想香港變成中國:為左面子,為左利益,不擇手段,吹黑哨,搬龍門.做人如果勝之不武,倒不如雖敗猶榮,我覺得呢一點先至係香港人精神.至於乜鬼打不死精神,係任你講架遮,任何國家嘅運動員,基本上都係有打不死精神架啦,個個咪又係屢敗屢戰!
香港相對於我地賤視嘅中國,就係香港人重視公平!
好多人話香港人屌來屌去唔啱,唔識唔應該亂評論.但我覺得冇問題.香港就係言論自由之地,天下悠悠之口難以杜絕,有質疑覺得心裡唔服就出聲.我反而覺得,主辦單位,轉播單位及其他眾多媒體安排唔夠好.好似我睇HKBN直播,冇安排現場旁述,畫面又冇出每回合分數,然後無端端睇拳證舉起曹星如隻手話佢贏左,真係好無厘頭.
觀眾唔識係正常架喎.但咁重要嘅賽事,一眾媒體冇請啲資深有分量嘅評述人員去即時講解,先至係大問題!喂,阿哥!我細個睇波同睇馬,我都有得睇林尚義同董驃啦.我即使到依家都唔係球迷馬迷,但至少我睇下呢啲資深人士去現場評論,可以學到啲嘢,略懂一二,對與錯,雙方表現如何,賽果是否合理,裁判有冇誤判等,我心入面可以有個準繩.
總結我兩大建議:1. 曹星如一方立即邀約河野公平在星如傷癒後擇日重賽.2. 下次再有香港代表出場的拳賽,各大媒體要做好啲,安排資深人士,又或者至少係搵識講拳嘅主持現場評述.依家咁多網媒,臥虎藏龍,一定做到!


text:
發現自己俾同事,朋友背後中傷,有邊個會唔爆?!
但嬲一陣好喇,因為真係唔值得為呢啲人嘥時間,處理咗啲是必要處理嘅嘢先係正經事.
步驟1. 保持冷靜
盡量...唔好喺自己嬲爆時作出第日後悔嘅行動,俾幾分鐘甚至幾個鐘甚至幾日(睇事件緩急),自己去消化下個消息,然後先採取行動.
步驟2. 查證事實
流言嘅嘢,一傳十,十傳百,嚟到你耳邊個故事可能已經變咗10次種,所以唔好一下子就下結論,先從最根本嘅資料著手調查,雖然有時未必可以睇到事實嘅全部,但起碼可以將啲唔關事嘅枝節刪走.
步驟3. 危機控制
掌握咗件事嘅來龍去脈之後,就要評估下成個情況,有咩傷害造成咗,邊啲方面唔使理,邊啲方面是必要處理,以將損失(包括聲譽,關係,潛質嘅客戶)減至最低,睇下有無方法補救,有無需要向邊啲人澄清.
步驟4. 處理搞事者
如果中傷你嘅人係對你好重要嘅人,以前又未試過咁,不妨先評估下有無原諒佢嘅空間,如果有,可以同佢傾下,睇下大家係咪有誤會.但如果嗰個人已經唔係第一次傷害你,就要認真考慮切斷關係,因為呢啲情況只會不斷重複,帶嚟負能量,壓力同傷害,繼續做「朋友」 落去,只係浪費時間,但要小心處理,因為有啲人報復心好強,要做足防衞準備,唔好俾位人哋入.
步驟5.放手
做咗你認為必要嘅澄清同行動之後,就要放手,保持輕鬆心情,唔好過分用力去控制件事,反正世界上有好多事都唔係你想控制就控制到,不如將啲心思放喺更有營養嘅事上.
步驟6. 實際行動係最有力嘅聲明
無論把口講幾多,都係得個講字,一個心哋唔好嘅人係咁話自己係好人,甚至以踩低人嚟抬高自己,都唔會令佢成為真正嘅好人,但一個人嘅真實行為就可以好實在而有力咁代表到佢,只要繼續做美好嘅事,表裏一致,付諸實行,其他人點講點諗,都影響唔到你嘅本質!
前往瀏覽完整內容:


text:
我哋啱啱喺樓下圓方踩完冰! 嘆咗個靚靚下午茶之後
上一站>>CLICK HERE!
(親子好去處)九龍 圓方 Elements The Rink + Triple-O's
沿住九龍站扶手電梯一直上, 到咗圓方再繼續向上乘扶手電梯到港鐵站上蓋!
轉右手邊木樓梯行上去會見到呢個噴水池同小小草地
我哋喺度停留咗陣俾佢哋喺度跑嚟跑去
因為今日都算幾大風, 所以好快就叫佢哋行過去兒童天地嗰邊
可能今日係年初二仲係大家拜年好時侯, 所以我哋嚟到見到好多人
多數係大家嚟拜完年順帶喺度俾小朋友放吓電
基本設施都有啦! (不過居然冇芊芊最愛既韆鞦喎!!!!)
仲有好多新款既設施, 其中我幾鍾意係呢個單車式既氹氹轉!
不過如果有小朋友想唔玩落車, 或者有新小朋友要加入, 就一定要大家一齊停落嚟
睇住比較細既小朋友會跳車haha...
豪宅即係豪宅, 外國小朋友都幾多!
跟住都係爬....
最後都係爬...
哥哥開始大個仔, 我都追唔到佢, 睇少一眼已經唔知佢行咗去邊
呢條瀡滑梯都幾高幾長幾刺激!
九龍站圓方上蓋公眾兒童天地 簡介
設約十組包括繩網,垂直攀石牆,傾斜管,平衡木,站立式搖搖板,搖搖車及腳踏氹氹轉等遊樂設施,大多是訓練平衡,動作及身體意識等感統的遊樂設施.
電話
2375 9082


text:
七月子華神「金盆o浪口」揀篤笑今日正式開賣!相信各位Fans到而家呢一刻都心急如焚,媽聲四起,天怒人怨,就連小妹我試足全日咁多個鐘都無次得,就算我九星連珠登入到,又如何~~~比希特拉翻生都一樣買唔到!
試足七個鐘都登入唔到
香港人真係苦命,連買自己既心頭好都要咁多波折,其實買唔到演唱會票/球賽票都已經唔係新鮮事,但今次主辦單位就真係大失預算,好多網民都留言話AEG Server已經死晒,電話又唔通,各大論壇都嘈到拆天,甚至去子華神個FB Page發泄!小妹我試足全日都入唔到,嗚嗚,唔通想親眼睇子華神都咁困難?
登入到,又~如~何~
大半個鐘頭前,小妹終於九星連珠登入到啦!!!本來滿心歡喜揀場次,仲想買多幾張比同事,點知,無論我揀邊一場,幾多張飛,咩價位,系統只係彈左一句:可提供的門票數量不足,請重新選擇.T__T
港人常用既Cityline都已經比人鬧得好勁,但都叫做有機會買到,而且登入到都可以買到心儀場次.今次搞既AEG?到而家個server都係Down左,登入到都無用,場場都話數量不足,又唔同人講邊場有得買,又無得揀位,可以話系統極度唔User Friendly!
梁家傑都呻買唔到飛
前立法會議員梁家傑都喺FB度大吐苦水,佢喺九點前已經乖乖地登入,但都係登入唔到,甚至見到黃牛黨已經喺九點前喺「黃牛網站」,見到$880飛炒到$1348,未開賣先炒起,究竟係咩玩法?
各界成日都強調引入更多科技,甚至將香港打造成智慧城市,但喺買賣交易系統上,似乎仍然係停滯不前.
小妹我其實都好忙,試左成日都唯有忍痛放棄.在此祝福各位讀者:祝君好運,成功買票.


text:
你知唔知自己為左咩事抑鬱 ?
有好多人每隔一段時間就會好頹好抑鬱 , 問佢地咩事 , 連佢地本人都講唔出.
所以好多人都認為 : 抑鬱,唔開心,情緒低落 , 係每隔一段時間就會出現一次,係好正常不過既情緒問題.( 抑鬱都話正常 , WTF )
就好似我個朋友咁 (我的朋友不是我) , 佢每隔 2 – 3 個月就會出現一次極度抑鬱.期間會極度負面 , 經常抱怨而家既生活好痛苦,人生冇晒希望,亦都曾經考慮過殺人 (唔係自殺 , 係殺人.我覺得幾有趣的 , 起碼唔似得其他人咁冇創意淨係識得自殺.但我知佢唔會咁做的 , 佢只不過想表達出佢既唔開心程度去到邊而已) .
其實我都會的.雖然我平時好似 “扮” 到好樂觀好正面咁 , 但每隔一段時間我既心情都會好差,好抑鬱.唯一唔同既係 (好重要) , 我係好清楚知道係咩事令我唔開心的.
點解會出現周期性抑鬱 ?
(我其實唔係咁中意個標題 , 我成日睇左周期 “性抑鬱”..)
點解好多人每隔一段時間就會出現一次情緒上既低潮 ?
其實好簡單 , 因為生活上有野令你唔滿足,或者你對現狀唔滿意.其實諗深一層 , 抑鬱只不過係 “比唔開心更唔開心 100 倍而已” , 本質上同唔開心係冇咩分別的.
只不過有時你冇時間去諗果 d 野 , 你就可以暫時休息下 ; 但有時唔小心 pick up 反佢 , 就會又唔開心反 , 然後不斷 loop 就變成你既周期性抑鬱.
我想講既係 , 雖然我地將 e 個狀態叫做抑鬱 , 但其實 “抑鬱” 同 “一個小朋友打機輸左唔開心” 係一樣的 , 都唔係病黎 , 充其量只不過係情緒低落 X 100 times 姐 , 係可以解決的.第一步就係要先知道你因咩事抑鬱 (因咩事唔開心).
如何殺死抑鬱 ?
其實只要o係你又出現低潮既時候問下自己 : “ 究竟我而家唔開心緊 d 咩 ? ” 你就會知道你既抑鬱從何而來,同解決方法.因為最重要既係 , 你要知道自己唔開心緊 d 咩 , 咁之後你先會知道自己應該走去邊.
但遺憾既係 , 絕大部分既人都唔知係懶,定係咩原因 , 佢地只會答一句 “我都唔知自己唔開心緊 d 咩” 就算…
佢地連去諗自己煩緊咩既力氣都唔願意花 , 佢地覺得 “果樣野” 就好似一套 20+ 既恐怖片一樣 , 唔想睇,唔想面對 , 或者覺得 e 樣野太費力太費心思所以懶得做.
抑鬱的把戲 ?
面對抑鬱 , 將你既抑鬱掘出黎 , 正視佢,分析佢 , 係殺死抑鬱既第一步.係可能好困難 , 但只要你而家敢去面對佢,搵出佢既根本係咩 , 你就有機會擺脫佢.
你而家可能會覺得第一步非常之無聊,亦唔覺得會有咩效果.
我明白的 , 因為你既抑鬱為左想你繼續抑鬱落下 , 所以唔俾你去接受任何可以殺死佢既野 , 佢會誤導你 , 話你聽我講既野根本冇用 ; 有用既應該係 d 好特別,好 advance 既方法或者治療 , 例如心理輔導,催眠,藥物等等.
點解 ?
- 因為佢唔想你接受真理 , 佢根本唔想你殺死佢
- 佢會叫你去尋找 d 看似好有效,好專業既野 , 例如叫你去睇專科心理治療師 , 令你覺得擺脫抑鬱係一件好困難既事
- 因為佢知道如果想殺死佢既話係要靠你自己
- 但佢會有不同既理由令你覺得抑鬱係一件好可怕既野 , 亦會令你覺得自己好軟弱,根本冇咁既能力去面對抑鬱
- 最後 , 佢會慢慢強大 ; 而你就愈會覺得自己唔會有機會擺脫抑鬱
抑鬱既把戲 , 你明白嗎 ? 事實就係咁 , 但有趣既係 , 有幾多抑鬱既人願意接受 e 個事實 ?


text:
粉底棒雖然好方便,但一般質地都會比較厚.好多韓國品牌推出嘅粉底棒都係強調遮瑕度高,不過通常都會好厚粉,隨時變粉樣!最近NARS推出品牌第一支全新粉底棒,質感超滑超薄,非常驚喜.
NARS全新絲絨柔霧粉底棒Velvet Matte Foundation Stick同之前用過嘅粉底棒真係有唔同!佢一邊係粉條,一邊係海棉刷頭,一共推出12種色調,滿足各種肌膚嘅需要,仲可以做埋陰影同highlight.
佢嘅海棉刷頭可以拆出嚟洗,亦可以單獨購買嚟更換,唔洗擔心衛生嘅問題.刷頭密度都算高,唔會食哂啲粉底,亦都可以將粉底順暢咁推開.
粉底棒嘅質地非常幼滑,畫上肌膚完全唔會卡住,仲有好好嘅撫平細紋效果.佢添加咗保濕配方,滋潤度高之餘,延展性都相當高.只要輕輕用海棉擦頭推開,就可以打造又貼薄又幼滑嘅底妝.用後肌膚變得超平滑呀!
佢嘅遮瑕度屬於中等.小編喺手背上測試佢嘅遮瑕度,以按壓方式印上粉底,黑色眼線筆都遮到一半.
因為有12種色調,所以大家仲可以用佢嚟做陰影.只要揀比膚色深2-3度嘅顏色就可以輕鬆畫出突出輪廓.由於延展性好好,所以可以做出好靚嘅漸變效果,完全唔驚會變「阿梅」呀.
NARS絲絨柔霧粉底棒 HK$430
Velvet Matte Foundation Stick
單獨購買海棉刷頭 HK$50
推出日期:10月15日
銷售點:
銅鑼灣時代廣場連卡佛NARS專櫃
尖沙咀廣東道連卡佛NARS專櫃
TEXT/IMAGE : YuTsz


text:
達明一派嘅演唱會宣傳海報神秘下架,由於喺統監府封殺下,達明一派演唱會搞到由法資環球唱片公司全力贊助,已經引起好大政治疑慮,所以呢件事實諗到政治.依家原來係 周杰倫 宣稱任何涉及佢嘅改相,都要問過佢批准,所以要下架,咁呢件事,以我對台奸嘅理解,我更加可以斷定,呢件係政治事件.
周杰倫 只係睇契丹市場做人
喺香港,其實改相係唔駛問過當事人批准,我自己都被人改咗n次.改相某程度上,特別係有詼諧成分嘅,都係屬於公平使用(fair use)一種,根本唔應該涉及版權,相信 周杰倫 如果喺台灣作出同樣行為,都會被人媽到九彩.其實咁樣改相, 周杰倫表面係商業上無損失,點解要咁做?如果純粹係計算肖像收益,其實一般都無數得計,特別藝人演唱會.但大家都知, 周杰倫 呢幾年幾重視中國市場至得架,如果有中國官員向 周杰倫 施壓,要佢做呢類醜人,咁樣,成件事就變得相當之合情合理.
事實上,呢幾年其實好多台灣統派投資香港傳媒,都係充當中共爛頭卒嘅角色,喺台灣搞到《中國時報》變台灣版《文匯報》嘅蔡衍明,佢就係最初嚟收購亞視,當然做咗苦主,但我相信中國會另外喺商業利益上賠夠俾佢.依家CCTVB其中一個大股東,正係HTC嘅王雪紅,所以我依家係杯葛HTC.當你參照一下王雪紅,蔡衍明呢啲友仔喺香港嘅所作所為果陣, 周杰倫 咁搞達明一派又有乜奇,反正呢條友對香港係一啲感情都無.
我對台灣政治嘅多年研究,其實發現到,無錯,台灣堅持台獨果班,反對中國係最強烈,站喺最前線,但與此同時,台灣果班統派為咗中國市場,或者所謂國家一統大業,佢地出賣台灣同香港自由民主,亦都係最厲害果班,所以,我對台灣嘅睇法一向都係,打台奸等於打港奸,因為台奸前往會做吳三桂,縱容呢班友,等於香港人受害,香港同台灣喺對抗中國嘅統一戰線,唔單只喺台灣同香港獨派嘅共同友好工作,亦都要共同對抗果啲,為咗自己發財,乜嘢仁義道德,禮義廉恥都唔講嘅商界.香港商界有時都未必會做共產黨爛頭卒,但台灣商界絕對會係另一回事,呢個唔理省籍.


text:
好多以為自己喺幸福小宇宙嘅香港人,以為 貿易戰 唔關自己事,以為香港單靠炒賣泡沫就可以練仙生存,但現實梗係唔係呢回事.隨住 貿易戰 規模不斷加大,已經好多人擔心香港葵涌貨櫃碼頭,可能要應付大批根本去唔到嘅貨,或者啲轉口生意一夜無晒,唔知點算,屆時香港人真係要靠練仙嚟生存.
貿易戰 搞成咁係香港自己攞嚟
香港啲商人,我一直認為唔識政治,大部分一面倒落注喺中共果邊,我都係商人,但我落注喺中共對家,一方面中共本身問題多多,你陪佢癲盞死,好多人中咗民族主義毒,就會智商急跌,一如英國人脫歐脫到智商都無埋,道理基本上一樣.如果係精,根本唔應該落注乜嘢大灣區,一帶一路,政治中立之餘,同時向南洋走,鼓勵南洋啲貨經香港轉口,同埋主張南海航行自由,咁樣反而無事,依家中國無貨,咪轉口越南,泰國,柬埔寨,菲律賓啲貨,呢個都係一盤生意.依家香港航運界諗住點,等死呀,仲要依家係出口歐美為大宗,歐美嚟港本來長期空櫃咁嚟,我依家食花生,睇香港投共投到傻嘅物流佬,一個個點樣仆街跳樓都唔掂,大灣區喎,一帶一路喎,死路一條就差唔多喇,我完全對 貿易戰 下嘅香港前途無眼睇.
都係果句,依家香港人係要放眼四方,以前香港人喺英國治下,放眼四方反而搵到食,梁振英,董建華呢啲友仔,昆咗你啲利益,佢地就唔會理你,所以香港親共商人,依家有啲一係自我催眠到傻咗,一係根本自己同梁振英,董建華蛇鼠一窩,我堅睇梁振英同董建華係香港同中國爆大鑊果一刻,走返英美果陣,呢兩條友最後係乜嘢下場,當然,我對呢兩件仆街都係心腸惡毒,反正佢地都唔係乜嘢好人,如果佢地嘅下場,同羅馬尼亞歷史最仆街嘅壽西斯古差唔多嘅,我相信好多人都會覺得十分之心涼,因為呢個下場,幾乎係呢兩條友罪有應得.
都係果句,要應付支爆,係一早要做預備功夫,依家至做都已經太遲,只不過,有啲仲信大灣區果啲友仔,如果唔係立心邪惡果啲,係人蠢無藥醫,無得救,我亦唔知點救呢啲人,香港如果日後搞到廢墟咁,某程度上呢個係集體罪孽嚟.


text:
(實力取勝)今年書展好精彩(陳承龍)(第181期)
2018-6-14 17:16:23
首先講句唔好意思,小弟星期二no show,多得策略王其他同事幫我頂節目,咁小弟嗰日點解no show呢?唔係因為個市淡冇嘢炒,而係因為書展.其實策略王呢幾年參加書展,都係阿正幫手搞,講真
我掛住炒股,又要做直播節目,邊有時間搞喎.
話說喺舊年書展完咗,即係2017年7月左右,阿正已經不斷催小弟交稿,不過小弟作為一個炒股同賭錢天才,梗係留返最尾先開筆啦,所以阿正提早咁多催,真係好盡責嘅表演,因為佢睇死我會遲交,小弟亦如佢所料,真係遲交.
去到2018年頭,小弟繼續好鎮定,喂,幾萬字啫,三幾晚都寫完啦,但去到3月左右,阿正繼續不斷催我,小弟亦不敢反抗,仲開始覺得有啲不妙,所以搵咗小弟嘅好拍擋劉幸鈺,幫手寫投資心法嗰一part,方法係我錄音,佢筆錄出嚟,幸鈺不負眾望喺deadline之日交稿,搞到阿正要係facebook大讚佢係佢嗰日「最敬重嘅師奶」.喺幸鈺交齊稿10幾20日後,小弟終於有壓力,於是放假趕工,放工又趕工,寫自己點出道,點樣入行等等往事,但都仲未寫曬,嗰晚終於寫到第二日唔知醒,真係唔好意思.之但係,小弟臨急抱佛腳之餘,亦都好追求完美,所以越寫越興奮,係咪想知本書內容有乜嘢?大家書展買嚟睇咪知咯.
另外呢,高明今年書展都會出書,係佢做咗傳媒咁多年後,第一次出書.高明呢本書,據阿正講出嚟,係集天下投資心法嘅大成,然後用高明獨門嘅邏輯,深入淺出咁教大家應用.如果大家有睇策略王直播室,都知高明會喺《高明頂》,分享好多國際級投資大師嘅心法,收視有時比講輕鬆話題更加好,證明策略王fans有質素同有求知欲之外,亦證明高明喺分析同研究投資方法自成一家,小弟都好期待,亦都希望呢本書幫到策略王fans,吸收唔同嘅投資心法.
至於圖太郎呢,今年就會出《圖表實戰》第二版,除咗update舊版嘅資料,據阿正講,圖太郎仲有加一兩個新chapter,講下佢圖表以外嘅投資心法,係咪好吸引呢?不過據美術部講,圖太郎本書進度同小弟嗰本差唔多,哈哈.
策略王已經參加咗兩年書展,試過出唔同類型嘅讀物,得出嚟嘅經驗同收到嘅意見,都係要求我哋主攻財經書,well,作為一個有領導地位嘅大灣區財經傳媒,我哋梗係從善而流.除咗出書,書展仲會有好多同讀者交流嘅活動,希望到時喺書展見到大家啦.
實力取勝 - 陳承龍 舊文


text:
2018年新版港幣 鈔票 有幾咁核突,唔駛我再三覆述,真係我只能講,我好彩唔駛日日對住呢啲唔知係陰司紙定係真銀紙嘅所謂 鈔票 .只不過,香港 鈔票 嘅主題空泛,亦都反映咗,中國刻意唔俾香港作為一個嘅國家,只有獨立,至可以講靚嘅 鈔票 .
鈔票 係國家象徵
鈔票 係國家象徵,呢個係無可置疑,大家睇吓英鎊就明,正面係君主頭像,後面係英國歷史有名嘅人,依家Series F(20, 50鎊),同Series G(5鎊, 10鎊),都係歷史名人,20鎊係經濟學開山老祖阿當史密斯,50鎊係瓦特同博爾頓(工業革命兩大奠基人),5鎊係戰時首相邱吉爾,10鎊係文學家Jane Austen(傲慢與偏見你無理由唔知),仲要每張銀紙都有印相關人物嘅名句,所以銀紙本身就係歷史堂.依家有人想刻摧毀香港歷史同文化,所以咪印到 鈔票 似陰司紙,對香港重大歷史隻字不提,果啲所謂香港文化嘢,真係完全離地到一個點.
其實我討論過唔少次,香港 鈔票 上應該印有嘅人物,我依家索性整理個表出嚟,呢個表,應該好清楚講明發生乜嘢事
其中100蚊紙,因為傳統係紅色,所以我揀奧士本,紀念呢位為香港捨生取義嘅軍人.正如20蚊紙係李麗珊,因為20蚊係藍色,代表係海.而高錕教授,香港人簡直欠佢一個應有嘅紀念,無光導纖維,真係網都唔駛上,仲要佢係真係返過嚟香港,並且擔任香港中文大學校長,所以印佢都應該.至於孫中山,呢個人個頭像都係留番俾中國人自己去決定,香港 鈔票 唔應該印有孫中山頭像,但如果偶一為之,發行紀念郵票就無乜所謂,畢竟孫中山真係香港大學嘅校友,雖然我對呢條友係好多保留.
鈔票 係政治,歐羅好難設計得好,因為佢係咁多國嘅聯合貨幣,必須政治中立,結果係設計一啲特色同歷史教育意義都無,大家儲歐羅紀念鈔票(無面值果啲,我都會攞啲嚟賣),同埋反而變咗歐羅硬幣有趣好多(歐羅硬幣背面基本上係由負責發行國家自己決定,成日有驚喜), 鈔票 就係政治,呢個大家要認知得十分之清楚.


text:
但我地香港人面對咁凍既環境又點退縮?人地入到室內有發熱地板,有暖氣,我地香港乜都冇.無論室外定室內,香港都保持4度低溫,以身體去硬食凍風!幾勁呀!不過如果你以身為香港人而自豪就大錯特錯,因為假如你住係住喺元朗,粉嶺,屯門...甚至沙頭角,打鼓嶺,Hi Auntie!呢啲地方凍到好似雪櫃咁.
根據天文台既講法,由於新界地方受城市化既影響比較細先會咁凍.簡單啲黎講姐係內陸少高樓大廈去吸收同儲蓄熱能,同時空曠地方令周圍空氣非常流通,夜晚散熱快,所以溫度總係會低幾度.仲有海水表面溫度比陸地高,處於內陸地區,遠離海洋既新界自然就凍啲啦.
▼想知多啲可以睇下天文台呢條片
所以新界既人好強勁,如果你冇做以下既行為更加係戰鬥民族:
1. 冇開暖爐或暖氣
2. 一朝早返工返學可以即刻起到身
3. 只係著一兩件衫
4. 啲風臨面吹埋黎仲可以好大聲咁話:好X正呀
5. 照去食雪條,雪糕或者刨冰
6. 食左人地凍桔仍然面無懼色
如果我係老闆,見到住新界既員工仍然可以如常返工,唔理點都好加左人工先,因為佢的確排除萬難先返到工架!
如果喜歡我們的文章,請即分享到︰
好多人話新界西人好慘,我話新界北仲慘
相關文章
fanpiece 推薦
留言
-
Roberto Coutinho 於 08/02/2018 評論 NO. 1
火炭最凍


text:
別相信「眼不見為乾淨」!教你幫家居做「深層潔淨」!
好多人平日打掃家居只顧及「表面」打掃,以「眼不見為乾淨」為準則,其實响居室環境之中,存在好多肉眼睇唔到嘅微塵,細菌及各種致敏原,的確唔係話咁易就能夠徹底清理.從呢一條由專家進行嘅過濾測試短片,就可以見到唔同嘅除塵方法,其實清潔效果差距都幾明顯,要做到真正嘅家居「深層清潔」,關鍵在於吸塵時留意「過濾」及「防漏塵」兩大功能.即刻睇吓你屋企有無出現以下呢啲情況?
一換塵袋就漏塵
以為吸完塵屋企就乾淨晒?有無發覺每次倒塵或者拆出塵袋扔掉嘅時候,先發現原來塵袋係會漏塵嘅,結果一倒完塵或換完塵袋,成間屋又試變返未吸塵之前嘅塵埃滿地狀態,嗰一刻真係既苦惱又無奈.
所以响選擇吸塵機時,切記留意產品本身嘅整體設計,例如睇吓機身同過濾網,塵袋等組件係咪「環環緊扣」防止塵埃外洩,選用質料夠唔夠韌淨,棄置塵袋嘅步驟做唔做得到「一塵不沾」等.
就以Miele Complete C3系列吸塵機為例,全機身都用咗高效防漏塵設計,吸入嘅塵埃會被緊緊鎖响塵袋同過濾網內,避免由機身放塵.加埋自動衛生活門封口,確保更換塵袋時雙手唔會掂到灰塵,更加衛生.另外配合多層過濾 HyClean 吸塵袋,質料極度堅韌,並且加入防撕裂設計,防止吸塵時被玻璃碎片及釘子刺穿.
一邊吸塵一邊打乞嚏
次次吸塵都總會打乞嚏?以為係因為吸塵期間一屋塵埃飛揚先搞到個鼻唔舒服?其實真正原因係部吸塵機噴出黎啲空氣出事,因為如果吸塵機無配備一個良好嘅過濾系統,分分鐘噴出嘅空氣等同你吸入去嘅塵一樣咁污染,即係平日所講嘅「二次污染」,咁你又點會唔一邊吸塵一邊打乞嚏吖!
一部吸塵機要發揮最強過濾功能,過濾網設計係非常重要嘅一環,即係當空氣經由吸塵機吸入機身,再排放返出黎嘅過程當中,一定要成功鎖住吸入機內嘅微塵,先可以避免從排氣口或者機身噴返入室內影響家人.大部份引致過敏同呼吸系統問題嘅空氣微粒,直徑介乎0.3至2微米以上不等,Miele 配備 HEPA 13 過濾網嘅 Complete C3 系列吸塵機,其中以系列中嘅皇牌Complete C3 Allergy就更加專為防敏感家庭而度身研發,強勁到連肉眼都睇唔到嘅致敏原微塵,都可過濾達 99.95%!
分唔清邊部吸塵機最可靠?
不過,市面上聲稱配備HEPA 13過濾網嘅吸塵機都有好多選擇,咁到底邊部先至可靠?一般消費者有時好難單憑產品簡介同說明作出分辨,呢個時候就要參考一下專業獨立第三方檢測機構進行嘅測試結果,同埋檢測過程嘅嚴謹程度,從而作出客觀判斷,如果產品獲得頒發證認,就係實力嘅最佳證明.
好似 Miele 配備HEPA 13過濾網嘅Complete C3系列吸塵機,就通過由國際知名檢測機構TÜV NORD旗下實驗室所進行嘅「室內空氣衛生測試」,當中包括一個長達 12 星期嘅「長時期隔離測試」, 即係用同一部吸塵機,响一個模礙家居正常溫度同濕度嘅環境之下定時啟動,確保每次都吸入充滿大量細菌,霉菌同致敏原嘅家居塵埃,然後攞部機排放出黎嘅空氣樣本check吓,細菌總量唔超過 10 個單位先算合格.長達12星期嘅測試,都竟然只錄到10個單位或以下嘅細菌總量,你話係唔係神乎奇技?環顧坊間,配備 HEPA 13 過濾網嘅Miele Complete C3系列吸塵機係極少數獲得呢個超嚴格認證嘅產品,所以好適合幫屋企做「深層清潔」.
德國製造90年品牌信得過
另外仲要留意,凡係製造家庭電器,愈係專注同經驗豐富,產品功效亦愈有保證, Miele 呢個由1927 年經已開始生產吸塵機嘅德國名牌,就累積咗 90 年經驗,响產品吸力方面絕對係毋容置疑.Miele嘅圓筒式吸塵機,全部配備德國原廠研發製造嘅高效馬達,加上最合適嘅地板吸頭,以優化氣流方式產生強大吸力,加埋 20 年使用測試,所以話「德國製造」本身就係消費者嘅信心保證.
迎 Miele 香港 20 周年 8 折登場
適逢今年係 Miele 香港嘅 20 周年誌慶,好多適合家居清潔要求嚴謹嘅精選產品,都輪流以折扣登場,8 折之後價錢更抵,性價比完全贏晒,所有「愛乾淨家庭」不如就趁今次機會買返一部看門口啦!
Miele Complete C3 Allergy吸塵機 誌慶優惠價$2,950* (原價$3,688)
*此為建議零售價.優惠期至2017年12月31日.
(資料由客戶提供)


text:
約克 必去景點及約克港海灘附近酒店推介
約克港海灘附近酒店預訂
神秘優惠價幫你慳更多
即時揭開神秘優惠價,慳得更多
約克必去推介 - 約克港海灘
想去 約克 自由行?等 Hotels.com 帶你玩盡 約克約克港海灘 啦!留意我地文章,話你知去約克 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋約克約克港海灘 附近有咩酒店,等你更加容易計劃行程,慳返酒店來回景點嘅時間.
約克約克港海灘 自由行
去得約克約克港海灘 自由行最緊要一定係揀啱日子去.一啲熱門景點例如,約克 嘅 約克港海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
約克約克港海灘 交通
想去約克港海灘 暢順無阻濟,最好就係出發前,睇清楚約克約克港海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
約克約克港海灘 必食必買攻略
約克約克港海灘一直都係旅遊熱門地點,去到約克約克港海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
女人唔補好易老,
除左面部既保養之外,其實內在既保養都一樣超重要
加上我地呢d 生左BB 既女仕
真係生完坐月坐唔好,真係會好多病痛架
不過我好彩就有媽媽幫手,
幫我坐個月,係一個月入面整好野食比我,
又幫忙照顧小Gogo.
但係如果將來我再有機會有小朋友的話
媽咪又係番緊工,或者到時真係要照顧大又睇住個細
咁真係點坐月呢?
不過時代唔同,好多野都變得方便左
好似有陪月員又有陪月餐,
最重要係連補身既東西都可以隨時飲得
講緊就係近排最大熱既滴雞精
早前朋友見到我勁攰,無黎精神咁樣
隨手係手袋就拎定左呢個老協珍熬雞精 比我
仲叫我第二朝一早空肚飲左佢Tim
首先我係呆左,點解佢包滴雞精可以隨手係手袋唔洗雪既?好神奇呀!!可以有常溫版咁特別,
仲順便搵左佢地既資料啦所以係第二日我真係聽佢講試左一包
其實老協珍呢個台灣品牌可以追溯到80年前既台北迪化街,
一直以貨真價實的信念經營,品質要求嚴謹,
台灣懷孕既媽媽好多藝人,
好似徐若瑄,王心凌同瑞莎都係「老協珍熬雞精」既用家黎,
令到呢個低調踏實的品牌廣為大眾認識
「老協珍」熬雞精採用左獨門「熬工法」,比起「滴工法」仲有效
可以深層攞到「老母雞同豬腩排」中既5倍濃縮精華
咁樣雞精內就會有豐富既蛋白質,胺基酸,膠原蛋白等等,
營養成份價值相對比其他滴雞精品牌高,
可以話係滴雞精既升級版一啲都冇錯
而且全部都係由飼養12個月大的第二代老母雞才能萃取,
堅持用料真實
而且0味精, 0膽固醇,0 抗生素,唔添加任何中藥成份,
適合唔同年齡層同體質既人,特別適合產前產後既媽媽.
呢一款熬雞精除左係常溫版之外,唔洗雪真係方便好多
而加熱就真係超級咁方便岩曬我呢啲懶媽媽
我自己做法首先就係準備一個暖水壺,係前一晚浸定熱水
係第二朝起身個陣,倒左本身浸既熱水
放入熬雞精既湯包,再浸熱水,等待約3-5mins 就可以
我通常擺左浸熱水後就去刷牙洗面
同gogo換片換衫,我自己換衫就可以倒佢出黎飲啦
或者有人話,其實咁樣拎個包裝袋擺落個壺度咁浸住
會唔會有d 野溶左架?會唔會有害架?
會唔會有塑化劑架?會唔會有毒架?
其實呢一款既熬雞精有專利4層不透光的內袋,
最裡層與奶瓶材質相同,從日本進口,
確保檢驗無塑化劑,重金屬殘留
所以可以放心
而今次呢款熬雞精清澈見底,
唔同平時自己煮既雞湯成碗都係油
加熱左既熬雞精好清香,飲落口完全唔會有怪怪既藥材味
比一般滴雞精更加好飲
入口好滑少左坐月時湯品既漿口感覺
飲左一包後,身體有啲暖身既感覺
係冬天飲用,一定感覺特別暖笠笠啦!
如果你都想要小朋友又好似努力一排都冇結果
亦可以嘗試一下飲熬雞精將身體調理好再努力
因為熬雞精入面有好豐富既營養
話唔定無啦啦有驚喜都未定
認真係坐月期間見到媽咪日日好辛苦咁煮呢樣,煮個樣
加上我個陣成日為gogo出入醫院,健康院
真係好多野食都食唔到曬左媽咪既心機
不過而家呢個咁好既老協珍熬雞精
即使唔係再坐月,對於補身真係好有幫助,
而且熱量只有14大卡,不洗驚肥!
由其我呢d 長期又唔夠訓,又體力過份透支既媽媽
老協珍熬雞精真係好幫得下手,
而家1盒先係$745仲可以直送香港
每盒有15包,岩既就係以下Link 購買吧^^
就這樣完結啦,下次再見啦!(拜~)
◕‿◕如有任何合作事宜,
歡迎以電郵或到FB 專頁找找我啦
謝謝唷!!
CONTACT ME:
論壇地址:forum.php?mod=viewthread&tid=875361